COVID19 Ge Mahchah Barakaaitheri Ramadan Mas Kaamiyaabu Hoadhaane – adduLIVE\nކޮވިޑް-19 ގެ މައްޗަށް ބަރަކާތްތެރި ރަމަޟާން މަސް ކާމިޔާބު ހޯދާނެ\nApr 24, 2020, 21:14 މުހައްމަދު ސައީދު މޫސާ ވަޖުދީ\n"އޭ އީމާން ވެއްޖެ މީސްތަކުންނޭވެ! ތިޔަބައިމީހުންގެ ކުރީގެ މީހުންގެ މައްޗަށް ފަރުޟު ކުރެއްވި ފަދައިން ތިޔަބައި މީހުންގެ މައްޗަށްވެސް ރޯދަ ފަރުޟު ކުރައްވައިފިއެވެ. (އެއީ) ތިޔަބައިމީހުން ތަޤްވާ ވެރި ވުމަށްޓަކައެވެ."\nސޫރަތުލް ބަޤަރާގެ 183 ވަނަ އާޔަތުގެ މާނަ\nބަރަކާތްތެރި ރަމަޟާން މަހުގެ މުލަރޯދަ ހިފަން މިޖެހުނީ ނުރައްކާތެރި ކޮރޯނާވައިރަސް (ކޮވިޑް-19) ބޯމަތިވެ، ރާއްޖޭގެ އެތައްހާސް ބަޔަކާއި ދުނިޔޭގެ އެތައް މިލިއަން މުސްލިމުން ގޭބަންދުވެފައި ވަނިކޮށްނެވެ. މާޒީގައި ރޯދައަށް ތައްޔާރުވާ ގޮތަށް ފުރިހަމައަށް ތައްޔާރުނުވެވި ތިއްބައެވެ. އެކަމަކުވެސް މުސްލިމުން ރޯދަހިފަންފަށައިފިއެވެ. މާތް ﷲ ފަރުޟުކުރެއްވި މަތިވެރި އަޅުކަން ފުރިހަމަކުރުމަށްޓަކައެވެ.\nކޮވިޑް-19 ދުނިޔެއަށް ފެތުރެންފެށިތާ ދުވަސްކޮޅެއް ފަހުން އެނގި ސާބިތުވީ އިންސާނީ އިޖުތިމާއީ ގުޅުމުގެ ސަބަބުން ބަލިފެތުރުމަށް މަގުފަހިވާކަމެވެ. ސަލާންގަލާން ކުރުމުންނެވެ. އެކަކުއަނެކަކާ ބައަދަލުކޮށް ވާހަކަދެއްކުމުންނެވެ.\nނަތީޖާއަކަށްވީ އިޖުތިމާއީ ގުޅުމުގެ ގާތްކަން ދުރުކުރަންޖެހުމެވެ. ގާތްރައްޓެހީންނާއި އަނބިދަރީންނާއި އަމުދުން ނުދަންނަ ހިލޭ ބީރައްޓެހިންނާއި ވާހަކަދައްކާއިރު 3-6 ދުރުގައި ހުރެ ވާހަކަދައްކަން ޖެހުމެވެ. މިސްކިތްތަކުގައި ވެސް އެދުރުމިނުގައި ތިބެންޖެހުމެވެ.\nރަމަޟާންމަހުގެ ދުވަސްތަކުގައި ގައިދުރުކަން ބޭއްވުމަށް ދުނިޔޭގެ ސިއްހަތު ޖަމުއިއްޔާއިން ވަނީ ވަރަށް ބާރުލައި ގޮވާލާފައެވެ. އެއީ ސިއްހީ ދުޅަހެއުކަމަށްޓަކައި ކޮންމެހެން ކުރަންޖެހޭ ކަމެކެވެ. ވައިރަހުން ރައްކާތެރިވުމަށް އަޅާ ފިޔަވަޅެއްގެ ގޮތުން އުމުރުން ދުވަސްވީ މީހުންނާއި ތަފާތު ބަލިމަޑުކަމުގައި އުޅޭ މީހުން އެއްވުންތަކުގައި ބައިވެރިނުވުމަށް ވެސް ދުނިޔޭގެ ސިއްހަތު ޖަމުއިއްޔާއިން ވަނީ އިރުޝާދުދީފައެވެ.\nރަމަޟާން މަސް ކުރިމަތިވިއިރު މުސްލިމުންނަށް ކޮރޯނާވައިރަހުގެ ސަބަބުން ކުރިމަތިވި ހިތްދަތި އެންމެ ބޮޑު މައްސަލައަކީ މިސްކިތްތައް ބަންދުކުރަންޖެހުމެވެ. ޖަމާޢަތުގައި ފަރުޟު ނަމާދު ނުކުރެވޭގޮތް ވުމެވެ. ހުކުރުނަމާދު ނުކުރެވުމެވެ. ތަރާވީޙާއި ދަމުނަމާދު ނުކުރެވޭ ގޮތް ވުމެވެ. މިސްކިތްތަކުގައި އަޅުކަމާއި މަޝްޢޫލުވެގެން ތިބެވޭ ގޮތް ނުވުމެވެ. އިޢުތިކާފަށް ވެސް ގޭގައި އިންނަން ޖެހުމެވެ.\nމިސްކިތްތައް ބަންދުކޮށް ރޯދައިގެ އިޖުތިމާޢީ ގުޅުމުން ދުރުހެލިވުމަށް ބާރުއަޅަމުންދަނީ ދިވެހިރާއްޖޭގައި އެކަންޏެއްނޫނެވެ. ދުނިޔޭގައި މުސްލިމުން އުޅޭ ހުރިހާތނެއްގައި އެކަން އެގޮތަށް ކުރަމުން އެބަދެއެވެ. ބަންގި ގޮވިއަސް ޖަމާއަތުގައި ނަމާދެއް ނުކުރެވެއެވެ.\nމުސްލިމުންނަކީ ރައްކާތެރިވެތިބޭ ކެތްތެރި ބައެކެވެ. މުސްލިމުންނަކީ ބަލިމަޑުކަމާއެކުވެސް ކެތްތެރިކަން އިސްކޮށް އަޅުކަން ކުރުމުގައި ދެމިތިބޭ ބައެކެވެ. ކަން އެހެން އޮތުމުން ކޮވިޑް-19ގެ މައްޗަށް ކާމިޔާބު ހޯދަން ދުނިޔޭގެ އެތައްސަތޭކަ މިލިއަން މުސްލިމުން މިފަހަރު މިސްކިތްތަކަށް ހަދާނީ އަމިއްލަ ގެދޮރެވެ. އިޖުތިމާއީ ގުޅުން ބަދަހިކުރާނީ އަމިއްލަ އާއިލާއާއެވެ.\nރޯދަމަހަކީ ގަސްތުގައި ނޫންނަމަވެސް ވަރަށް ގިނަ ބަޔަކަށް އިސްރާފު ކުރެވޭ ދުވަސްވަރެކެވެ. ޚާއްޞަކޮށް ކާބޯތަކެތިން އިސްރާފުކުރެވެއެވެ. އިސްލާމްދީން ބާރުއަޅަނީ އިސްރާފު ނުކުރުމަށެވެ. ދަތި ދުވަސްތަކާއި ތަދުމަޑުކަމުގެ ދުވަސްވަރު އިގުތިސާދުކުރުމުގެ ސިޔާސަތު އިތުރަށް ވަރުގަދަ ކުރަން ޖެހެއެވެ.\nމާތް ﷲ އަޅުގަނޑުމެންނަށް އަންގަވާފައި ވަނީ ކައިބޮއި އުޅުމަށެވެ. އިސްރާފު ނުކުރުމަށެވެ. އިސްރާފުކުރާ މީހުންދެކެ އެކަލާނގެ ލޯބިވެ ވޮޑިގެންނުވެއެވެ.\nސޫރަތުލް ބަޤަރާގެ 185 ވަނަ އާޔަތުގެ މާނައިގައި ވެއެވެ.\n"ރަމަޟާން މަހަކީ، އެ މަހެއްގައި ޤުރުއާން ބާވައިލެއްވި މަހެވެ. (އެ ޤުރުއާން ބާވައިލެއްވީ) މީސްތަކުންނަށް ހުރި ތެދުމަގެއް ކަމުގައްޔާއި ހިދާޔަތާއި ޙައްޤާއި ބާޠިލު ވަކިކޮށްދެނެވި ހެކިތަކެއްކަމުގައެވެ. ފަހެ، ތިޔަބައި މީހުންގެތެރެއިން އެ މައްސަރުގައި ޙާޟިރުވެ ހުރެއްޖެ މީހާ، އެ މަހުގެ ރޯދަ ހިފާހުށި ކަމެވެ! އަދި ބަލިވެ އުޅޭ މީހާ ނުވަތަ ދަތުރެއްގެ މަތީގައިވާ މީހާ، (އެ މައްސަރުގެ ރޯދަ ދޫކޮށްލައިފިނަމަ) އެހެން ދުވަސްތަކަކުން އެ ޢަދަދު ހަމަކުރުން ހުށްޓެވެ. ﷲ ތިޔަބައިމީހުންނަށް ލުއިފަސޭހަގޮތް އިރާދަކުރައްވަތެވެ. އަދި ދަތި އުނދަގޫގޮތް ތިޔަބައިމީހުންނަކަށް އިރާދައެއް ނުކުރައްވަތެވެ. (މިކަންތައްތައް މިގޮތަށް ކަނޑައަޅުއްވާފައިވަނީ) ތިޔަބައިމީހުން އެ މައްސަރުގެ ދުވަސްތަކުގެ ޢަދަދު ފުރިހަމަކުރުމަށްޓަކައެވެ. އަދި ތިޔަބައިމީހުންނަށް ތެދުމަގު ދެއްކެވިކަން މައްޗަށް ﷲ އަށް ތަކުބީރުކިޔައި އުޅުމަށްޓަކައެވެ. އަދި ތިޔަބައިމީހުން (އެކަލާނގެއަށް) ޝުކުރުވެރި ވުމަށްޓަކައެވެ."\nދަތި އުނދަގުލުގެ ތެރެއިން ވެސް ކާމިޔާބު ހޯދުމަކީ މުސްލިމުންގެ ކިބައިގައިވާ ވަރަށް ޚާއްޞަ ސިފައެކެވެ. އިސްލާމީ ތާރީހު އެކަމަށް ހެކިދެއެވެ.\nމާތް ﷲ ގެ އިރާދަފުޅާއެކު އަޅުކަމާއި ތަޤްވާއާއި ހެއު ދުޢާއިން އަޅުގަނޑުމެންނަށް ދެދުނިޔޭގެ ބާއްޖަވެރިކަން މިންވަރުކުރައްވާނެތެވެ. އަދި ކޮރޯނާވައިރަހުގެ މައްޗަށް އަޅުގަނޑުމެންނަށް ކާމިޔާބު ހޯދޭނެއެވެ.


Mujuthamau therein: Mi kaanu hama mihen bahattaany tha? – adduLIVE\nމުޖުތަމައު ތެރެއިން: މި ކާނު މިހެން ބަހައްޓާނީތަ؟\nJan 29, 2018, 16:24 އައްޑޫލައިވް\nމަގުމަތީގައި ހިނގާ މީހުންނާއި ދުއްވާ މީހުންނަށް ރައްކާތެރިކަން ކަށަވަރުކޮށް ދިނުމަކީ ކުރަން ޖެހޭނެ ކަމެކެވެ. އެހެންވެ މަގުމަތީގައި ހުންނަ ކާނުތަކާއި އެ ނޫން ވެސް ތަންތަން މަރާމާތުކޮށް ބެލެެހެއްޓުން މުހިއްމެވެ. އެ ޒިންމާ އަދާ ފުރިހަމަ އަށް އަދާ ނުކުރެވޭ ނަމަ، އެތައް ބައެއްގެ އޭގެ ގެއްލުމާ ކުރިމަތިލާން ޖެހިދާނެ އެވެ.\nފޮޓޯތަކުން މި ފެންނާނީ ފޭދޫގެ ހަތަރުއަގޮޅިއެއްގައި ފެން ހިންދަން ބަހައްޓާފައި ހުރި ކާނެއްގެ މަތިގަނޑު ބިންދައިގެން އަޑިއަށް ދާން ފަށާފައި އޮތް ތަނެވެ. މި ކާނަކީ ފޭދޫ ރަަސްމީ ބޯޅަދަނޑާ ދިމާލަށް އޮންނަ ލިލީމަގުގެ ހަތަރުއަގޮޅީގައި ބަހައްޓާފައި ހުރި ކާނެވެ.\nމި ކާނު މިހާރު މި ހުރި ހާލަތަށް ދޫކޮށްލައިފި ނަމަ، އެއްކޮށް ހަލާކުވެ، މަގު ބޭނުން ކުރަން ވެސް ދަތި ވެދާނެ އެވެ. ހާއްސަކޮށް ހަތަރު ފުރޮޅުލީ ވެހިކަލްތަކަށެވެ. އެހެންވެ މިތަން ވީހާ ވެސް އަވަހަކަށް ހައްލު ކުރުން މުހިއްމެވެ. ވަކިން ހާއްސަކޮށް މިތަން މިހެން އޮތުމާ އެކު ރޭގަނޑު އެ ސަރަހައްދުން ދުއްވާ މީހުން ހާއްސަ ސަމާލު ކަމެއް ދިނުން ވެސް މުހިއްމެވެ.\nހައުސިން މިނިސްޓްރީގެ އައްޑޫ ޑިޕާޓްމަންޓަށާއި އެމްއާރްޑީސީގެ ސަމާލު ކަމަށް މިކަން އައިސްފައި އޮތް ނަމަ، މި ކާނު މިގޮތަށް ދޫކޮށްލާފައި ނުބަހައްޓާށެވެ. ވެހިކަލެއް މީގެ ތެރެއަށް ގަނބައިގެން ހިނގައްޖެ ނަމަ، އޭގެ ގެއްލުން ބޮޑު ވާނެ އެވެ. ރައްކާވެ ތިބިއްޔާ ދަތުރޭ ބުނޭހެން ހާދިސާއެއް ހިނގުމުގެ ކުރިން ފިޔަވަޅު އަޅަން ޖެހެ އެވެ.\nމަގުމަތީގައި ހުންނަ ކާނު ފަދަ ތަންތަން މަރާމާތުކޮށް ބެލެހެއްޓެން ވާނެ އެވެ. އެއީ އެންމެންގެ ފަސޭހަ އާއި ރައްކާތެރިކަމާއި ސަލާމަތަށްޓަކަ އެވެ.


Barca inn furusathu nagaali iru, Atletico league hoadhumaai gaathah - AO News\nރޭގެ މެޗުގައި އޮސަސޫނާ ކޮޅަށް ލަނޑުޖެހުމަށްފަހު އެތުލެޓިކޯ މެޑްރިޑްގެ ފޯވާޑް ލުއިސް ސުއަރޭޒް (ކ) އުފާ ފާޅުކުރަނީ. --ފޮޓޯ: ލަލީގާ.ކޮމް\nސްޕެނިޝް ލީގުގައި ރޭ ކުޅުނު މެޗުގައި އަމިއްލަ ދަނޑުގައި ސެލްޓާ ވިގޯ އަތުން 2-1 އިން ބާސެލޯނާ ބަލިވުމުން އެ ޓީމަށް ލީގު ހޯދުމުގެ ފުރުޞަތު ގެއްލިގެންދިޔައިރު، ފަހުވަގުތު އުރުގުއޭގެ ފޯވާޑް ލުއިސް ސުއަރޭޒް ވައްދާލި ލަނޑާއެކު 2-1 އިން އޮސަސޫނާގެ މައްޗަށް ކުރިހޯދައި އެތުލެޓިކޯ މެޑްރިޑުން ލީގު ކާމިޔާބުކުރުމާ ގާތަށް ޖެހިލައިފިއެވެ.\nލީގުގައި ކޮންމެ ޓީމަކަށް ބާކީ އެއް މެޗު އޮތްއިރު ތާވަލްގެ އެންމެ ކުރީގައި އެތުލެޓިކޯ އޮތީ 37 މެޗުން 83 ޕޮއިންޓް ހޯދައިގެންނެވެ. އޭގެ ދެ ޕޮއިންޓް ފަހަތުން ދެވަނައިގައި އޮތް ރެއާލް މެޑްރިޑުން 1-0 އިން އެތުލެޓިކް ބިލްބާއޯ އަތުން ވަނީ މޮޅުވެފައެވެ. އެ ޓީމަށް އަދިވެސް ލީގު ކާމިޔާބުކުރުމުގެ ފުރުޞަތު އެބައޮތެވެ. ރޭގެ މެޗުން ބަލިވި ބާސެލޯނާ އަށް 37 މެޗުން ލިބުނު 76 ޕޮއިންޓާއެކު އޮތީ ތިންވަނައިގައެވެ.\nބާސެލޯނާގެ ކޭމްޕް ނޯ ގައި ރޭ ކުޅުނު މެޗުގެ 28 ވަނަ މިނެޓުގައި ސާޖިއޯ ބުސްކެޓްސް ދިން ބޯޅައަކުން އެ ޓީމުގެ ކެޕްޓަން ލިއޮނަލް މެސީ ލީޑްނަގައިދީފައިވަނިކޮށް އޭގެ 10 މިނެޓުފަހުން ސެލްޓާ އަށް އެއްވަރުކޮށްދިނީ ސަންޓީ މީނާ އެވެ. އަދި މެޗު ނިމެން ހަތް މިނެޓަށްވެފައިވަނިކޮށް ބާސެލޯނާގެ ފްރާންސް ޑިފެންޑަރު ކްލެމެންޑް ލެންގްލޭ އަށް ދެވަނަ ރީނދޫ ކާޑާއެކު ރަތެއް ދެއްކުމުން މައްސަލަތައް ކުރިމަތިވުމުގެ ނަތީޖާއެއްގެ ގޮތުން ސެލްޓާ އިން އޭގެ ފައިދާނަގައި މެޗުގެ ނަތީޖާ އެ ޓީމު ކޮޅަށް އަނބުރާލި 89 ވަނަ މިނެޓުގައި ސަންޓީ މީނާ ކާމިޔާބުކުރި ގޯލުންނެވެ.\nއެތުލެޓިކޯގެ ދަނޑުގައި ރޭ ކުޅުނު މެޗުގައި ފެނިގެންދިޔަ ހުރިހާ ގޯލެއް ވެސް ކާމިޔާބުކުރީ ފަހު ހާފުގެ ފަހު 15 މިނެޓުގެ ތެރޭގައެވެ. މި މެޗު ނިމެން 15 މިނެޓަށްވެފައިވަނިކޮށް ކުރީން ލީޑްނެގީ އޮސަސޫނާ އިންނެވެ. މިލަނޑު އެ ޓީމަށް ޖަހައިދިނީ އަންޓޭ ބުޑިމިއޭ އެވެ.\nރޭގެ މެޗުގައި އެތުލެޓިކޯ އިން އެ ޓީމު ކޮޅަށް ނަތީޖާ އަނބުރާލީ ފަހު 8 މިނެޓުގެ ތެރޭގައި ވައްދާލި ދެލަނޑުންނެވެ. އެގޮތުން، އެ ޓީމުން ވަނީ ހަ މިނެޓުގެ ތެރޭގައި ދެލަނޑުޖަހާފައެވެ. އެތުލެޓިކޯ އިން އެއްވަރުކުރީ، މެޗުގެ 82 ވަނަ މިނެޓުގައި ބްރެޒިލް ފުލްބެކް ރެނާން ލޮޑީ ކާމިޔާބުކޮށްދިން ލަނޑުންނެވެ. އަދި އޭގެފަހުން، މެޗު ނިމެން ދެ މިނެޓަށްވެފައިވަނިކޮށް ކުރީން ބާސެލޯނާ އަށް ކުޅުނު ފޯވާޑް ސުއަރޭޒް ވަނީ އެތުލެޓިކޯ އަށް ތިން ޕޮއިންޓް ކަށަވަރުކޮށްދީފައެވެ.\nމި މުބާރާތުގައި ރޭ ކުޅުނު ފާހަގަކޮށްލެވޭ އަނެއް މެޗުގައި އެންމެ ފަހުގެ ޗެމްޕިއަން ރެއާލުން ވަނީ ރަށުން ބޭރުގައި 1-0 އިން ބިލްބާއޯ ބަލިކޮށްފައެވެ. މި ސީޒަނަށްފަހު ރެއާލްގެ ކޯޗު ޒިނެދިން ޒިދާން އެ ޓީމު ދޫކޮށްލުމަށް ނިންމާފައިވާކަމަށް މީޑިއާގައި އަޑު ފެތުރިފައިވާއިރު ރޭގެ މެޗުގައި އެ ޓީމުން ޖެހި ހަމައެކަނި ލަނޑު، ދެވަނަ ހާފުގައި ކާމިޔާބުކޮށްދިނީ ސްޕެއިނުގެ ޑިފެންޑަރު ނަޗޯ ފެނާންޑޭޒް އެވެ. މިއީ އެ ޓީމުގެ ބްރެޒިލް މިޑްފީލްޑަރު ކަސެމީރޯ ދިން ބޯޅައަކުން ނަޗޯ ކާމިޔާބުކުރި ގޯލެކެވެ.\nލީގުގައި އަންނަ އާދީއްތަ ދުވަހު ކުޅުމަށް ހަމަޖެހިފައިވާ މެޗުތަކުގެ ތެރޭގައި އެތުލެޓިކޯ ރަށުން ބޭރުގައި ނިކުންނާނީ ރެލިގޭޝަން ޒޯންގައި އޮތް ރެއާލް ވަލަޑޮލިޑްއާ ދެކޮޅަށެވެ. އެ މެޗުން މޮޅުވެގެން ވަލަޑޮލިޑަށް ރެލިގޭޝަން ސަލާމަތްވުމުގެ ފުރުޞަތު އޮތްއިރު އެތުލެޓިކޯ އަށް އަމިއްލަ ބާރުގައި ލީގު ލިބެން އޮތީ އެ މެޗު ކާމިޔާބުކޮށްގެންނެވެ. ލީގު ރޭހުގައި ދެން ހިމެނޭ ރެއާލަށް އޮތީ ވެސް އުނދަގޫ މެޗެކެވެ. އެ ޓީމުން އަމިއްލަ ދަނޑުގައި ވިޔަރެއާލަށް ނިކުންނައިރު އެތުލެޓިކޯ މެޗުގެ ނަތީޖާ ނިކުންނަ ގޮތަކުން ރެއާލަށް ތަށި ލިބުމުގެ ފުރުޞަތު އެބައޮތެވެ.\nރެއާލް މެޑްރިޑްބާސެލޯނާކުޅިވަރުއެތުލެޓިކޯ މެޑްރިޑްދުނިޔެލަލީގާސްޕެނިޝް ލީގު


Young boys, united ladhugannuvaalaifi\nއަލަށް ކޮލިފައިވި ޔަންގް ބޯއީސް ޔުނައިޓެޑް ލަދުގަންނުވާލައިފި\nމެޗުން މޮޅުވުމަށްފަހު ޔަންގް ބޯއީސް ކުޅުންތެރިން އުފާ ފާޅު ކުރަނީ\nޔުއެފާ ޗެމްޕިއަންސް ލީގަށް އަލަށް ކޮލިފައިވި ޔަންގް ބޯއީސް ވަރުގަދަ މެންޗެސްޓާ ޔުނައިޓެޑް ބަލިކޮށް އެޓީމު ލަދުގަންނަވާލައިފި އެވެ.\nޗެމްޕިއަންސް ލީގުގެ ފުރަތަމަ މެޗުގައި ޔުނައިޓެޑް އަތުން ޔަންގް ބޯއީސް މޮޅުވީ 2-1 ގެ ނަތީޖާއަކުންނެވެ. މި މެޗުން ޔަންގް ބޯއީސް ކުރި ހޯދީ ޔުނައިޓެޑުން ލަނޑެއް ޖަހާފައި ވަނިކޮށް ފަހަތުން އަރާ ދެ ލަނޑު ޖަހައިގެންނެވެ.\nމެޗުގެ ފުރަތަމަ ހާފުގައި ޔުނައިޓެޑަށް ލީޑު ނަގައިދިނީ 12 އަހަރަށްފަހު އަލުން ޓީމާއި ގުޅުނު އެޓީމުގެ ތަރި ކްރިސްޓިއާނޯ ރޮނާލްޑޯ އެވެ. ފުރަތަމަ ހާފުގެ 13 ވަނަ މިނެޓުގައި ރޮނާލްޑޯ މި ލަނޑު ކާމިޔާބު ކޮށްދިނީ އޭރިއާ ތެރެއަށް ނަގައިދިން ހުރަހެއް ގޯލުގެ ތެރެއަށް ފޮނުވާލައިގެންނެވެ. އޭގެ ފަހުންވެސް އިދިކޮޅު ގޯލަށް ނުރައްކަތެރި ހަމަލާއެއް ރޮނާލްޑޯ ފޮނުވާލި އެވެ. ނަމަވެސް ޔަންގް ބޯއީސްގެ ކީޕަރު ވަނީ ހުށިޔާރު ކަމާއި އެކު އެބޯޅަ ދިފާއު ކޮށްފަ އެވެ.\nމެޗުގެ އޮއިވަރު ބަދަލުވީ ފުރަތަމަ ހާފުގެ 35 ވަަނަ މިނެޓުގައި ޔުނައިޓެޑްގެ ވެންބިސާކާއަށް ރަތް ކާޑު ދެއްކުމުންނެވެ. އޭގެ ފައިދާ ނަގައި ޔަންގް ބޮއީސް ވަނީ ގިނަ ހަމަލާތަކެއް އުފައްދާފަ އެވެ.\nޔަންގް ބޯއީސް އިން ނަތީޖާ ހަަމަކުރީ މެޗުގެ 66 ވަނަ މިނެޓުގަ އެވެ. މި ގޯލަކީ އެޓީމުގެ ފޯވަޑް ނަމަލެއޫ ކާމިޔާބު ކޮށްދިން ގޯލެކެވެ. ޔަންގް ބޯއީސްއަށް ލީޑު ލިބުނީ ދެވަނަ ހާފުގެ އިތުރު ވަގުތުގެ ފަސްވަނަ މިނެޓުގަ އެވެ. މި ގޯލާއި އެކު ޔަންގް ބޯއީސްގެ ދަނޑު އެއްކޮށް ގުގުމާލި އެވެ.\nޗެމްޕިއަންސް ލީގުގައި ރޭ ކުޅުނު އެހެން މެޗު ތަކަށް ބަލާއިރު، ބާސެލޯނާ އާއި ބަޔާން މިއުނިކް ކުޅުނު މެޗުން 3-0 ގެ ނަތީޖާ އަކުން ބަޔާން މޮޅުވި އެވެ. ސެވިޔާ އާއި އާރުބީ ސަލްޒްބާގް ކުޅުނު މެޗު 1-1 އިން އެއްވަރު ވިއިރު، ވިޔަރެއާލް އާއި އެޓްލާންޓާ ކުޅުނު މެޗު އެއްވަރުވީ 2-2 ގެ ނަތީޖާ އަކުންނެވެ. އަދި ލިލްއާއި ވޮލްސްބާގްގެ އިތުރުން ޑައިނަމޯ ކިޔީވް އާއި ބެނެފީޝިއާ ބައްދަލުކުރި މެޗު ނިމުނީ 0-0 އިން އެއްވަރު ވެގެންނެވެ. ޒެނިޓް އަތުން ޗެލްސީ 1-0 އިން މޮޅުވިއިރު، ޔުވެންޓަސް މަލްމޯ ބަލިކުރީ 3-0 ގެ ނަތީޖާ އަކުންނެވެ.


Bolun han folhey tha? Miothy hallu! – adduLIVE\nބޮލުން ހަން ފޮޅޭތަ؟ މިއޮތީ ހައްލު!\nAug 02, 2019, 14:35 އަމީރާ\nބޮލުން ހަންފޮޅުން ނުވަތަ ޑޭންޑްރަފަކީ ދުނިޔޭގެ %50 މީހުންނަށް އުމުރުގެ ކޮންމެވެސް އެއް އިރަކު ދިމާވާ ކަމެކެވެ. އާންމުކޮށް ބޮލުގެ ހަންގަނޑު ހިކި، ބޮލުން ހުދު ކުނޑި ކަހަލަ ހަން ކޮޅުކޮޅު އައުމަކީ ޑޭންޑްރަފް ހުންނަ ކަމުގެ އަލާމާތެކެވެ. އަދި އާންމުކޮށް ހަންގަނޑު ތެޔޮ މީހެއް ނަމަ، އިސްތަށިގަނޑާއި ބޯ ތެޔޮ ވެފަ ހުރުމަކީވެސް އަލާމާތެކެވެ. މިކަން ހައްލު ކުރުމަށްޓަކައި ތަފާތު އެކިކަހަލަ ޝޭމްޕުތަކާއި ކްރީމްތައް ހުންނަ އިރު، ގޭގައި ހުންނަ ބައެއް ތަކެތި ބޭނުންކޮށްގެންވެސް ވަރަށް ފަސޭހަ ކަމާއެކު ޑޭންޑްރަފް ފިލުވާލެވިދާނެއެވެ.\n– ޓި ޓްރީ އޮއިލް\nޓީ ޓްރީ އޮއިލް އަކީ ޒަމާނުއްސުރެ ހަންގަނޑުގެ އެކިއެކި ބަލިތަކަށް ފަރުވާ ކުރުމަށްޓަކައި ބޭނުން ކުރަމުން އައިސްފައިވާ އެއްޗެކެވެ. މީއަކީ އެންޓިމައިކްރޯބިއަލް އަދި އެންޓި އިންފްލެމޭޓަރީ ބޭހެއްގެ ގޮތުގައި ހަންގަނޑުގައި ބޭނުން ކުރެވޭ އެއްޗެއް ކަމުން، މިއީ ބޮލުގައި ހަން ފޮޅުން ހުއްޓުވުމަށް އެއްވަނައިގެ އެއްޗެކެވެ.\nއެގޮތުން ރިޕޯޓްތަކުން ދައްކާ ގޮތުގައި ޓީ ޓްރީ އޮއިލްއަކީ ހަންފޮޅުމަށް ދިމާވާ ޒާތުގެ ފަންގަސް ނައްތާލުމުގައި ވަރަށް ބޭނުންތެރި އެއްޗެކެވެ. އަދި އެހެން ދިރާސާއަކުން ދެއްކި ގޮތުގައި ޑޭންޑްރަފް ހުންނަ 126 މީހުންނަށް %5 ޓީ ޓްރީ އޮއިލް ޝޭމްޕޫގައި ބޭނުން ކޮށްގެން ފަރުވާ ކުރުމުން ހަންފޮޅުމާއި، އެއާއި ގުޅުން ހުރި އަލާމާތްތައް %41 މަދުވެފައިވެއެވެ. މި ދިރާސާ ކުރިއަށް ގެންގޮސްފައިވަނީ4ހަފްތާގެ މުއްދަތަކަށެވެ.\n– ކާށި ތެޔޮ\nއެކި ގޮތްގޮތުން ދުޅަހެޔޮ ސިއްޙަތަކަށް މެދުވެރި ކުރުވާ އެއްޗެއް ކަމަށްވާ ކާށި ތެލަކީވެސް ބޮލުން ހަން ފޮޅުން ހުއްޓުވުމަށް ބޭނުން ކުރެވިދާނެ ވަރަށް ފައިދާ ހުރި އެއްޗެކެވެ. ބޮލުން ހަން ފޮޅުން އިތުރު ކުރުވާ ކަމެއް ކަމަށްވާ ހަންގަނޑު ހިކުން ހުއްޓުވުމަށް ކާށި ތެލަކީ ވަރަށް ރަނގަޅު އެއްޗެކެވެ. 34 މީހުން ބޭނުން ކޮށްގެން ހިންގި ދިރާސާއަކުން ދެއްކި ގޮތުގައި ކާށި ތެލަކީ މިނެރަލް އޮއިލް އާއި އެއްވަރަށް ހަންގަނޑު ހިކުން ހުއްޓުވުމުގައި ބޭނުންތެރި ބައެކެވެ. އަދި އެހެން ދިރާސާއަކުން ދެއްކި ގޮތުގައި ކާށިތެލަކީ ޑޭންޑްރަފަށް ބައެއް ފަހަރު މެދުވެރި ކުރުވާ ހާލަތެއް ކަމަށްވާ އެކްޒީމާ ފަސޭހަ ކުރުމުގައިވެސް ވަރަށް ބޭނުންތެރި އެއްޗެކެވެ.\n– އެލޯ ވެރާ\nއެލޯ ވެރާ އަކީ ހަންގަނޑަށް ބޭނުންކުރާ އެކި ކަހަލަ ކްރީމްތަކާއި ޖެލްތަކުގައި ބޭނުން ކުރާ، ހަންގަނޑަށް ފައިދާހުރި އެއްޗެކެވެ. ހަންގަނޑު އަނދާފައި ހުންނަ ތަންތަނާއި، ކޯލްޑް ސޯރސް ކަހަލަ ތަންތަނުގައި އެލޯ ވެރާ އުނގުޅުމުން ވަރަށް ފަސޭހަ ވާކަމަށް ދައްކައެވެ. އަދި ޓީ ޓްރީ އޮއިލް އާއި އެއްގޮތަށް މިއިންވެސް އެންޓިބެކްޓީރިއަލް އަދި އެންޓި ފަންގަލް ފަރުވާތައް ލިބޭތީ، މިއީވެސް ބޮލުގައި ހަން ފޮޅުން ހުއްޓުވުމަށް ބޭނުން ކުރެވިދާނެ، ވަރަށް ފައިދާ ހުރި އެއްޗެކެވެ.\n– އެޕަލް ސައިޑަރ ވިނެގަރ\nއެޕަލް ސައިޑަރ ވިނެގަރ އަކީ ބޮލުން ހަންފޮޅުން ހުއްޓުވުމަށް ދުނިޔޭގެ އެކި ކަންކޮޅުތަކުގައި ބޭނުން ކުރެވޭ ވަރަށް މަޝްހޫރު އެއްޗެކެވެ. ބުނެވޭ ގޮތުގައި އޭގައި ހުންނަ އެސިޑިޓީގެ ސަބަބުން މަރުވެފައި ހުންނަ ހަމުގެ ސެލްތައް ސާފު ކުރުމަށް އެހީތެރިވެދެއެވެ. އަދި އޭގެ ސަބަބުން ހަންގަނޑުގެ ޕީއެޗް ރަނގަޅު މިންވަރެއްގައި ހިފަަހައްޓައިދީ، ބޮލުން ހަންފޮޅުން ހުއްޓުވައިދެއެވެ. މި ބޭނުން ކުރަން އެންމެ ރަނގަޅު ގޮތަކީ ޝޭމްޕޫއަށް 3-2 ތިކި އަޅައި، ނުވަތަ ތެލަށް 3-2 ތިކި އަޅާލުމަށްފަހު ބޭނުން ކުރުމެވެ.\n– ކެއުމުގައި އޮމެގާ3އިތުރު ކުރުން\nއޮމެގާ3އަކީ ހަށިގަނޑުގެ ސެލް ތަކުގެ ބޭރު ފަށަލަ ހެދުމުގެ އިތުރަށް، ހިތާއި ފުއްޕާމޭ، އަދި މީހާގެ ދިފާއީ ނިޒާމު ވަރުގަދަ ކުރުމުގައި ވަރަށް އިސް ރޯލެއް އަދާކުރާ އެއްޗެކެވެ. މީގެ އިތުރުން އޮމެގާ3އަކީ ހަންގަނޑުން ތެޔޮ އުފެއްދުން ރަނގަޅުކޮށް، ހަމުގެ ތެތްކަމާއި، ފާރުތައް ރަނގަޅުކޮށް، ހަންގަނޑު އަވަހަށް މުސްކުޅި ވުމުން ސަލާމަތްކޮށްދޭ އެއްޗެކެވެ. ހަށިގަނޑުގައި އޮމެގާ3މަދު ވެއްޖެނަމަ، ހަންގަނޑާއި އިސްތަށިގަނޑު ހިކި، ހަންފޮޅުމަށް މަގުފަހިކޮށްދެއެވެ. އޮމެގާ3އެންމެ ފަސޭހައިން ލިބޭނީ ބައެއް ބާވަތްތަކުގެ މަހާއި، މަސް ތެލުގެ އިތުރުން ޗިއާ ސީޑްސް، ފްލެކްސް ސީޑްސްް އަދި ވޯލްނަޓް ފަދަ ބާވަތްތަކުންނެވެ.\nމި ކަންތައް ތަކަކީ ގޭގައި ތިބެގެން ބޮލުން ހަން ފޮޅުން ހައްލު ކުރުމަށް ކުރެވިދާނެ ބައެއް ކަންކަމެވެ. ނަމަވެސް އެންމެ ރަނގަޅު ގޮތަކީ ޑޮކްޓަރެއްގެ ލަފާވެސް މިކަމުގައި ހޯދުމެވެ.


Laisha ge surprise thah adhives ebaoyi\nލައިޝާގެ ސަޕްރައިޒްތައް އަދިވެސް އެބަ އޮތް!\nފުރަތަމަ މޯލްޑިވިއަން އައިޑޮލް ކާމިޔާބުކުރުމަށް ފަހު އިއްޔެ ލައިޝާ ޖުނައިދު ވަނީ އޭނާގެ ފުރަތަމަ ވީޑިއޯ ލަވަ ބެލުންތެރިންނަށް ދޫކޮށްލާފަ އެވެ. ވަރަށް ތަފާތު ގޮތަކަށް ލައިޝާ އެ ލަވައިން ފެނިގެން ގޮސްފައި ވާއިރު އެއީ ލައިޝާ ބެލުންތެރިންނަށް ދިން ސްޕަރައިޒެކެވެ.\nވަރަށް ފޯރި އާއި ޖޯޝުގައި އަބަދުވެސް ހުންނަ ލައިޝާގެ އެ މަޑުމަތިރި ލަވައަކީ މޯލްޑިވިއަން އައިޑޮލްގެ ވިނާއަށް ހާއްސަކޮށް ޕީއެސްއެމްއިން ނެރޭ އަލްބަމްގެ ލަވައެކެވެ. "ލައިޝާ އަލްބަމް" ގައި ފަސް ލަވައެއް ހިމެނެ އެވެ. ފަހަރަކު ލަވައެއް ރިލީޒް ކުރުމަށްފަހު އަލްބަމް އެއްކޮށް ރިލީޒް ކުރުމަށް ޕީއެސްއެމްއިން ވަނީ ނިންމާފަ އެވެ.\nލައިޝާގެ އިތުރު ފަސް ލަވައެއްގެ ޝޫޓިން ކުރިއަށް އޮތްއިރު އެ ލަވަތަކަކީ ވަރަށް ތަފާތު ލަވަތަކަކަށް ވެގެން ދާނެ ކަމަށް ލައިޝާ ވަނީ ބުނެފަ އެވެ.\n"ފުރަތަމަ އިވިގެން މިދިޔައީ ވަރަށް މަޑުމައިތިރި މިޒާޖެއްގެ ލަވައެއް، ދެން ކުރިއަށް ހުރި ލަވަތަކަކީ މި ލަވައާ ވަރަށް ތަފާތުވާނެ ލަވަތަކެއް، މުޅިއަކު ހަ ލަވަ އިންނައިރު ކޮންމެ ލަވައަކީ ވެސް މުޅިން ތަފާތު ލަވައެއް، މުޅިން ވެސް ތަފާތު ޖޯންރާގެ ލަވަތައް ހުންނާނީ،" އިއްޔެ އަވަސްއަށް ދިން ހާއްސަ އިންޓަވިއުއެއްގައި ލައިޝާ ބުންޏެވެ.\n"ބާކީ އޮތް ފަސް ލަވައިގެ ތެރޭގައި ލައި ކިޔާ ހިތްވާ ކަހަލަ ޖޯންރާގެ ލަވަތައް ހިމެނޭނެ، މިސާލަކަށް ތަންކޮޅެއް ހިޕްހޮޕް ގޮތަކަށް ދާ ކަހަލަ ލަވަތައް އެބަހުރި، ދެން ރެގޭ ލަވައެއް ވެސް އެބައިން، އެގޮތަށް ބްލޫސް ލަވައެއް އެބައިން، އެހެންވީމަ ވަރަށް ބައިވަރު ޖޯންރާގެ ލަވަތައް އެބަހުރި،"\nލައިޝާ ބުނީ އަދި ފެނިގެން ދިޔައީ ފިލްމްގެ ޓްރެއިލާ ކަމަށެވެ. ފިލްމް ކުރިއަށް އޮތީ ކަމަށާއި ބެލުންތެރިންނާއި އެހުންތެރިން މާޔޫސް ނުވާނެ ކަމަށް އޭނާ ބުންޏެވެ.\n"އެބަހުރި ބެލުންތެރިންނާއި އެހުންތެރިންނަށް ވަރަށް ކަމުދާނެ ލައީގެ ލަވަތައް، ވަރަށް އަވަހަށް އެ ލަވަތައް ވެސް އަންނާނެ،" ލައިޝާ ބުންޏެވެ.\n"ލައިޝާ އަލްބަމް"އަށް ފަހު ވެސް އެހެން އަލްބަމެއްގެ މަސައްކަތް ލައިޝާ މިހާރު ވަނީ ފަށާފަ އެވެ. އެ އަލްބަމްގައި ލައިޝާގެ ދިވެހި އަދި އިނގިރޭސި ލަވަތައް ވެސް ފެނިގެންދާނެ އެވެ.\n"ދިވެހި އަދި އިނގިރޭސި މިކްސްއެއް އުޅޭނެ ކަހަލަ އަލްބަމެއްގެ މަސައްކަތް ކުރަމުން ދަނީ، އެ އަލްބަމްއިން ފެނިގެން ދާނީ ޕޮޕް ލަވަތަކެއް،" ލައިޝާ ބުންޏެވެ.\n"ސައިޕްރައިސްތައް ވަރަށް ބައިވަރު އަދި އެބަހުރި ބާކީ،" ލައިޝާ ބެލުންތެރިންނަށް ދޫކޮށްލި އުފާވެރި ހަބަރަކީ މިއީ އެވެ.


Defender Shaafee Super United Sports ah - Vaguthu\nޔުނައިޓެޑް ވިކްޓްރީ ދޫކޮށް ތަޖުރިބާކާރު ޑިފެންޑަރު ޝާފިއު އަހުމަދު (ޝާފީ) މިއަހަރު ފުރަތަމަ ޑިވިޝަނުގައި އަލަށް ވާދަކުރާ ސުޕަ ޔުނައިޓެޑް ސްޕޯޓްސްއަށް ސޮއިކޮށްފިއެވެ.\nކުލަބް ވެލެންސިޔާއިން 2008 ގައި ކެރިއަރު ފެށި ޝާފީ ވިކްޓްރީއަށް ސޮއިކުރީ 2011 ވަނަ އަހަރުގައެވެ. އެއަށްފަހު 2013 ގައި މާޒިޔާއާއި ގުޅުމަށްފަހު އެ ޓީމުގައި މޮޅު ކުޅުމެއް ވަނީ ދައްކާފައެވެ.\nއެއަށްފަހު އޭނާ ދެން ފެނުނީ ނިއުރޭޑިއަންޓުންނެވެ. އެ ކުލަބުގައި ދެ އަހަރު ހޭދަކުރުމަށްފަހު 2016 ގައި އޭނާ ބަދަލުވީ އަނެއްކާވެސް ކުލަބް ވެލެންސިޔާއަށެވެ. ނަމަވެސް އެ ކުލަބަށް ޕްރިމިއަރ ލީގުން ފުރުސަތު ގެއްލުމުން އެ އަހަރުގެ ފަހުކޮޅު އޭނާ ބަދަލުވީ ކުލަބް ގްރީންސްޓްރީޓްސް އަށެވެ. އެއަށްފަހު ދެން ބަދަލުވީ ވިކްޓްރީއަށެވެ.\nވިކްޓްރީގައި ޝާފީ ކެޕްޓަންކަން ކުރި ނަމަވެސް އެ ކުލަބު ފުރަތަމަ ޑިވިޝަނުގައި ވާދަކުރި އެ ފަހަރަކީ ވިކްޓްރީގެ ތާރީހުގައި އެންމެ ބޮޑު ގޮންޖެހުންތަކާއި ކުރިމަތިލާން ޖެހުނު އަހަރެވެ. އެގޮތުން މުސާރައިގެ މައްސަލަ ޖެހި ކުޅުންތެރިން ހަމަނުވުމުގެ ސަބަބުން މެޗުތައް ނުކުޅެ ވަނީ ދޫކޮށްލާފައެވެ. ނަމަވެސް ޝާފިއު ވަނީ ގޮންޖެހުންތަކާއެކު އެ ކުލަބުގައި ލީޑަޝިޕް ދައްކާފައެެވެ.\nއެއަށްފަހު އޭނާ ގުޅުނީ ޔުނައިޓެޑް ވިކްޓްރީއަށެވެ. އެ ކުލަބުގައި ޝާފީގެ ފަރާތުން މޮޅު ކުޅުމެއް ފެނިގެންދިޔައެވެ. ގައުމީ ޓީމުގައި ވެސް މުހިއްމު މެޗުތަކެއް މީގެކުރިން ކުޅެފައިވާ ޝާފީ އަކީ ގަވާއިދުން ގައުމީ ޓީމުން ޖާގަހޯދަމުން އައި ކުޅުންތެރިއެކެވެ. އޭނާ ވަނީ3ސާފް ޗެމްޕިއަންޝިޕެއް ކުޅެފައެވެ.\nޝާފީގެ އިތުރުން ޓީސީގެ ކެޕްޓަންކަން ކުރި ފައްރަ ވެސް ވަނީ ސުޕަ ޔުނައިޓެޑް ސްޕޯޓްސްއަށް ސޮއިކޮށްފައެވެ.\nސަސް އިން ފުރަތަމަ ޑިވިޝަނުގެ ޖާގައެއް ހޯދާފައިވަނީ ދެވަނަ ޑިވިޝަނުގެ ރަނަރަޕް ޓީމުގެ މަގާމު ހޯދައިގެންނެވެ. ދިވެހި ޕްރިމިއަރ ލީގުގެ ކުޅުން ފެށުމަށް ހަމަޖެހިފައިވަނީ 13 ޑިސެމްބަރުގައެވެ.\nމިއަހަރުގެ ލީގުގައި ޖުމްލަ 8 ޓީމެއް ވާދަކުރެއެވެ. އެއީ ޗެމްޕިއަން މާޒިޔާ އާއި ޓީސީ ސްޕޯޓްސް ކްލަބް، ކްލަބް ގްރީން ސްޓްރީޓްސް، ކްލަބް އީގަލްސް، ކްލަބް ވެލެންސިއާ، ޔުނައިޓެޑް ވިކްޓްރީ ދަ ގްރާންޑޭ ސްޕޯޓްސް ކްލަބް އަދި ސުޕަ ޔުނައިޓެޑް ސްޕޯޓްސް (ސަސް) އެވެ.


Leezaa vazeefaain vakikuran ninmaafaivanikoh isthiufaadheefi\nލީޒާ ވަޒީފާއިން ވަކިކުރަން ނިންމާފައިވަނިކޮށް އިސްތިއުފާދީފި\nއައިޝަތު ލީޒާ -- ފޮޓޯ: ވަގުތު\nރައީސް އޮފީހުގެ ވަޒީފާއިން ވަކިކުރަން ނިންމާފައި ވަނިކޮށް، ރައީސް އޮފީހުގެ ސީނިއާ ޕަބްލިކް ރިލޭޝަން ކޯޑިނޭޓަރުކަމުން އައިޝަތު ލީޒާ މިއަދު އިސްތިއުފާ ދެއްވައިފި އެވެ.\nލީޒާ މަގާމުން ވަކިކުރަން އިއްޔެ ނިންމާފައިވާކަން އަވަސް އަށް ވަނީ އިތުބާރު ހުރި ގޮތަކަށް އެނގިފަ އެވެ. އެހެން ނަމަވެސް ލީޒާ މިއަދު ވަނީ މީޑިއާތަކަށް އެސްއެމްއެސް އެއް ފޮނުވައި އޭނާ މަގާމުން އިސްތިއުފާ ދިންކަމަށް ވިދާޅުވެފަ އެވެ. ވަޒީފާއިން ވަކި ކުރަން ނިންމާފައިވާ ކަން ދޮގު ކުރައްވަމުން އޭނާ މަގާމުން އިސްތިއުފާ ދޭ ސަބަބެއް ކަމަށް ބުނެފައި ވަނީ ތިން މަސް ދުވަހުގެ ކޯހަކަށް ރާއްޖެއިން ބޭރަށް ދިޔުމެވެ.\n"އަޅުގަނޑު ވާނީ ރައީސް އޮފީހުގެ ސަމާލުކަމަށް ގެނެެއްސަ އިސްތިއުފާ ދޭނެ ކަމަށް. ވަޒީފާއިން ވަކިކުރަން އުޅޭ ކަމެއް އަޅުގަނޑަކަށް ނާންގާ. މިމަހުގެ 26 ހާތާނގައި އަޅުގަނޑު ފުރަންޖެހޭ ކޯހަށް. އެހެންވެ އޮފީހުގައި ދަންނަވާފައި އޮންނާނީ 25 އަށް ފަހު ވަޒީފާގައި ނުހުރެވޭނެޔޭ، މަގާމުން އިސްތިއުފާ ދޭނެކަމަށް. ގޭގައި މަޑުކުރަން އަޅުގަނޑަށް އެންގީ ރޭ. 25 ގަ އިސްތިއުފާ ދޭތީ މާދަމާއިން ފެށިގެން ވަޒީފާ އަށް ނުނިކުތުމަށް ބުނީ،" ލީޒާ ވިދާޅުވި އެވެ.\nލީޒާ އަކީ ނައިބު ރައީސް އަހުމަދު އަދީބުގެ އަރިސްބޭފުޅެކެވެ. އަދި ރިޔާސީ ލޯންޗްގައި އެއްޗެއް ގޮއްވާލި އަދީބު ކަމަށް ކުރެވޭ ތުހުމަތުތަކާ ގުޅިގެން ލީޒާ ވަނީ އެކި ފަރާތްތަކަށް ސޯޝަލް މީޑިއާގައި ބަހުގެ ހަމަލާތައް ދެއްވައި ނައިބު ރައީސްގެ ދިފާއުގައި ވަކާލާތު ކުރައްވައިފަ އެވެ.\nރައީސް އޮފީހުގެ ތަރުޖަމާން އިބްރާހިމް މުއާޒު އަލީ ވިދާޅުވީ ލީޒާގެ މައްސަލައިގައި ކޮމެންޓެއް ނެތް ކަމަށެވެ. ލީޒާ ނޫނަސް ސަރުކާރުގެ އެހެން ސިޔާސީ މަގާމުތަކުގައި ތިއްބެވި ބައެއް ބޭފުޅުން ގޭގައި މަޑު ކުރަން އެންގި ކަމަށް ވަނީ އަޑުތައް ފެތުރިފަ އެވެ.\nއެހެން ނަމަވެސް މުއާޒު ވިދާޅުވީ ލީޒާ ނޫން އެހެން ސިޔާސީ ބޭފުޅަކު ގޭގައި މަޑުކުރަން އެންގި ކަމެއް އަދި އެނގިފައި ނެތް ކަމަށެވެ.\nނައިބު ރައީސްއާ އަރިސްދެބޭފުޅެއް ކަމަށްވާ އެމްޕީއެލްގެ ބޯޑް މެންބަރު ތެމާ އަހުމަދު ޝިޔާމް އާއި ޔޫތް މިނިސްޓްރީގެ ސީނިއާ ކޯޑިނޭޓަރު އަބްދުﷲ މުއާޒު ވެސް ވަނީ މީގެ ހަފްތާއެއްހާ ދުވަސް ކުރިން މަގާމުތަކުން ވަކިކޮށްފަ އެވެ.\nކަންބޮޑުވުންތައް ހިއްސާ ކުރަން "ޖަޒީރާ ސައްލާ"


Kandu huraskoh hedhi enme dhigu bridge hulhuvaifi | Mihaaru\nކަނޑު ހުރަސްކޮށް ޗައިނާ އިން ހެދި ބްރިޖުގެ ދިގު މިނުގައި 55 ކިލޯ މީޓަރު ހުރޭ. --ފޮޓޯ:ގެޓީ އިމޭޖަސް\n23 އޮކްޓޯބަރ 2018 - 12:07 21 comments\nބެއިޖިން (އޮކްޓޯބަރު 23) - ކަނޑު ހުރަސްކޮށް ހެދި އެންމެ ދިގު ބްރިޖް ޗައިނާގެ ރައީސް ޝީ ޖިންޕިން މިއަދު ހުޅުވައިދެއްވައިފި އެވެ.\nފަންސާސް ފަސް ކިލޯ މީޓަރު (34 މޭލު) ދިގު ބްރިޖް މި ހުޅުވީ މަސައްކަތް ފެށިތާ ނުވަ އަހަރު ފަހުންނެވެ. ހޮން ކޮން، މަކާއޫ އަދި ޗައިނާގެ މައި ސަރަހައްދުގެ ސިޓީ އެއް ކަމަށްވާ ޒުހައި ގުޅާލެވޭ ގޮތަށް ހެދި ބްރިޖަށް ވަނީ 20 ބިލިއަން ޑޮލަރު ޚަރަދުކޮށްފަ އެވެ.\nބްރިޖް އިމާރާތް ކުރުމުގެ މަސައްކަތަށް ވަނީ ސަލާމަތާއި ރައްކާތެރިކަމުގެ މައްސަލަތައް ދިމާވެފަ އެވެ. މި ޕްރޮޖެކްޓުގެ ތެރޭގައި 18 މީހުން މަރުވެފައިވާ ކަމަށް އޮފިޝަލުން ބުނެ އެވެ.\nބްރިޖް ހަދަން ވަނީ އާޓިފިޝަލް ރަށްތަކެއް ވެސް ހަދާފައި.\nބްރިޖް ހުޅުވުމުގެ ރަސްމިއްޔާތު ބޭއްވީ ޒުހާއީގަ އެވެ. އެ ރަސްމިއްޔާތުގައި ރައީސް ޝީގެ އިތުރުން ހޮން ކޮން އަދި މަކާއޫގެ ލީޑަރުން ވެސް ބައިވެރިވެވަޑައިގެންނެވި އެވެ. އާއްމުންނަށް ބްރިޖް ހުޅުވާލާނީ ބުދަ ދުވަހު އެވެ.\nބްރިޖް ހަދާފައި ވަނީ ބިންހެލުންތަކާއި ތޫފާންތަކުން ގެއްލުން ނުވާނެ ފެންވަރަށް ކަމަށް އޮފިޝަލުން ބުނެ އެވެ. ބްރިޖް ހަދަން ވަނީ 4،000 ޓަނުގެ ދަގަނޑު ބޭނުންކޮށްފަ އެވެ. މިއީ ފްރާންސްގެ ޕެރިހުގެ އައިފެލް ޓަވަރު ވަރުގެ 60 ޓަވަރު ހަދަން ބޭނުންވާނެ ދަގަނޑެވެ.\nބްރިޖާ އެކު ހަތަރު ޓަނަލް އާއި އަލަށް އުފެއްދި ހަތަރު ރަށް ވެސް ވަނީ ގުޅުވާލައިފަ އެވެ. ބްރިޖްގެ 30 ކިލޯ މީޓަރަކީ ކަނޑުގެ ސަރަހައްދެވެ. ބްރިޖްގެ ބައެއް ބަނީ ޓަނަލަކާ ވެސް ގުޅާލައިފަ އެވެ. ބްރިޖުގެ މަޝްރޫއާ އެކު ވަނީ ދެ އާޓިފިޝަލް ރަށް ވެސް ހަދައިފަ އެވެ.\nމީގެ ކުރިން ޒުހައި އާއި ހޮން ކޮންގާ ދެމެދު ދަތުރު ކުރަން ހަތަރު ގަޑިއިރު ނަގަ އެވެ. ނަމަވެސް މި ބްރިޖާ އެކު އެ ވަގުތު ވަނީ ބައިގަޑިއިރަށް ކުޑަކުރެވިފަ އެވެ.\nބްރިޖް ހުރަސްކޮށް ދަތުރު ކުރަން ބޭނުންވާ މީހުން ޚާއްސަ ހުއްދައެއް ހޯދަން ޖެހެ އެވެ. އެ ހުއްދަ ދެނީ ކޯޓާ ސިސްޓަމަކުންނެވެ. ބްރިޖުން ދަތުރު ކުރާ ހުރިހާ ވެހިކަލެއް ވެސް ޓޮލް ފީ ދައްކަން ޖެހެ އެވެ. ލަފާ ކުރެވޭ ގޮތުން ބްރިޖުން ކޮންމެ ދުވަހަކު ވެސް 9،200 ވެހިކަލް ދަތުރު ކުރާނެ އެވެ. ޗައިނާގެ އޮފިޝަލުން ލަފާކުރާ ގޮތުގައި ބްރިޖުގެ ސަބަބުން އިގްތިސާދަށް 10 ޓްރިިލިއަން ޔުއާން (1.44 ޓްރިލިއަން ޑޮލަރު) ލިބޭނެ އެވެ.\nއިތުރު ލިޔުންތައް ޗައިނާ ހޮންކޮންގް


ރާއްޖޭގެ ބޯޑަރުތައް ޖުލައި 15 ގައި ހުޅުވާލަން ނިންމައިފި – Haftha\nSun, 12 July, 2020, 5:23 pm\nރާއްޖޭގެ ބޯޑަރުތައް ޖުލައި 15 ގައި ހުޅުވާލަން ނިންމައިފި\nކޮވިޑް-19 އާ ގުޅިގެން ބަންދުކޮށްފައިވާ ރާއްޖޭގެ ބޯޑަރުތައް އަންނަ ޖުލައި މަހުގެ 15 ވަނަ ދުވަހު ހުޅުވާލަން ނިންމާފައިވާ ކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ވިދާޅުވެއްޖެއެވެ.\nކޮވިޑް 19އިން ރައްކާތެރިވުމުގެ ގޮތުން އެއްވެސް ގައުމެއްގެ އެއްވެސް މީހަކަށް ނާދެވޭ ގޮތަށް ރާއްޖޭގެ ބޯޑަރުތައް ބަންދުކޮށްފައިވަނީ މާޗު މަހުގެ 27 ވަނަ ދުވަހުއެވެ. ރާއްޖޭގެ ބޯޑަރުތައް ބަންދުކުރުމާއެކު ރާއްޖޭގެ އެންމެ ބޮޑު ސިނާއަތް ކަމަށްވާ ފަތުރުވެރިކަމުގެ ސިނާއަތް އެއްކޮށް ހުއްޓުމަކަށް އައެވެ.\nރައީސް އޮފީހުގައި މިއަދު ބޭއްވި ނޫސްވެރިންގެ ބައްދަލުވުމުގައި ރައީސް ވިދާޅުވީ ބޯޑަރު ހުޅުވައިލާއިރު ރާއްޖެއަށް އޮތް އެންމެ ބޮޑު ހިތްހަމަޖެހުމަކީ ރާއްޖެއަކީ ރައްކާތެރި ގައުމެއްގެ ގޮތުގައި ޖަރުމަން ފަދަ ގައުމުތަކުން ފާހަގަކޮށްފައި އޮތުން ކަމަށެވެ. އަދި ބޯޑަރު ހުޅުވާލުމަށްފަހު، އޮގަސްޓް މަހު ގެސްޓްހައުސްތަކަށް ޓޫރިސްޓުން އަންނަން ވެސް ފުރުސަތު ދޭނެ ކަމަށް އެމަނިކުފާނު ވިދާޅުވިއެވެ.\n“ރާއްޖޭގެ ޓޫރިޒަމް އަލުން ފަށާ އިރު އަޅުގަނޑުގެ ވިސްނުން ހުރީ އަވަސް ރިކަވަރީއަކަށް ވާސިލުވުމަށް،” ރައީސް ވިދާޅުވިއެވެ.\nރައީސް އިތުރަށް ވިދާޅުވީ، މިއަހަރުގެ ބާކީ މިއޮތް ހަ މަސް ތެރޭގައި އިތުރު ފަސް ލައްކަ ފަތުރުވެރިން ރާއްޖެ އަންނާނެ ކަމަށް އަންދާޒާ ކުރެވޭ ކަމަށެވެ. އަދި ހައި ސީޒަންގައި އާންމުކޮށް މަހެއްގެ މައްޗަށް ދެ ލައްކައެއްހާ ފަތުރުވެރިން ރާއްޖެ އަންނައިރު މިއަހަރު އޭގެ 20 ޕަސެންޓް ވަރު އަންނާނެ ކަމަށް ވެސް ބެލެވޭ ކަމަށް އެމަނިކުފާނު ވިދާޅުވިއެވެ.\nރާއްޖޭގެ ބޯޑަރު ބަންދުކޮށްފައި އޮތުމަށްފަހު އަލުން ހުޅުވައިލާއިރު، ވެލާނާ އިންޓަނޭޝަނަލް އެއާޕޯޓުން ޖާގަ ހޯދަން މިހާތަނަށް ބައިނަލްއަގްވާމީ 10 އެއާލައިނަކުން އެދިފައިވާ ކަމަށް އެމްއޭސީއެލުން ވަނީ ބުނެފައެވެ. އަދި ހާލަތަށް އަންނަ ބަދަލަކުން އެ އަދަދު މަދު ނުވަތަ ގިނަ ވެސް ވެދާނެ ކަމަށާއި ނަމަވެސް ތިން މަސް ފަހުން ރާއްޖޭގެ ޓޫރިޒަމްގެ ހައި ސީޒަނަށް ދާއިރު، އޭގެ ތިން ގުނަ އިތުރަށް ފްލައިޓްތައް ބާއްވަން ވެސް އެއާލައިންތަކުން ހުށަހަޅާފައިވާ ކަމަށް ވެސް އެކުންފުނިން ބުނެއެވެ.\nއަލުން ދަތުރުތައް ފަށާއިރު، ޝެޑިއުލަށް ވުރެ ގިނައިން ރާއްޖެއަށް ކުރާނީ ޗާޓާޑް ދަތުރުތަކާއި ޕްރައިވެޓް ދަތުރުތަކަށް ވާނެ ކަމަށް ޓްރާންސްޕޯޓް މިނިސްޓްރީން ވަނީ ލަފާ ކޮށްފައެވެ.


Anhen Filmy Tharin Makeup Aa Nulaa Reethitha? - Vaguthu\nއަންހެން ފިލްމީ ތަރިން މޭކަޕާ ނުލާ ރީތިތަ؟\nބައެއް ފިލްމީ ތަރިންނަކީ އެ މީހުންގެ މޫނުމަތިން ފެންނަން ހުންނަ އައިބުތައް ފޮރުވުމަށް ވަރަށް ބޮޑަށް މަސައްކަތް ކުރެއެވެ. ކޮސްމެޓިކް ސާޖަރީ ހެދުމާއި، ހަފްލާތަކަށް ދާއިރު ބޮޑެތި މޭކަޕް ކުރުމަކީ އާދައެކެވެ. އާއްމުކޮށް މި ތަރިންތައް މޭކަޕާއި ނުލާ ނުފެންނާނެއެވެ. އެހެންކަމުން މި މީހުން މޭކަޕާ ނުލޭ ހުންނަ ރީތިކަމެއް ނޭގޭނެއެެވެ.\nމި ތަރިންތައް ރީތިވުމުގައި އަސްލަކަށް ބޮޑަށްވެފައި ވަނީ ޕްލާސްޓިކް ސާރޖަރީއެވެ. ބައެއް ތަރިންތައް އެ މީހުންގެ މަޝްހޫރުކަން ގެއްލިދާނެތީވެސް ވަރަށް ބޮޑަށް މޭކަޕް ކުރެއެވެ.\nމިއީ މިހާރު ބޮޑު މަޝްހޫރުކަމެއް ހޯދަމުން އަންނަ ތަރިން މޭކަޕްކޮށްފައި ހުންނައިރު އާއި މޭކަޕްނުކޮށް ހުންނައިރު ނަގާފައިވާ ފޮޓޯތަކެވެ.\nމިއީ އެތައް ބައެއްގެ ހިތްތަކުން ޖާގަ ހޯދަމުން އަންނަ ޕްރިޔަންކާ ޗޯޕްރާ މޭކަޕްގައި ހުންނައިރުގައި އާއި މޭކަޕްނުކޮށް ހުރިއިރު ނަގާފައިވާ ދެ ފޮޓޯއެވެ.\nމިއީ ބޮލީވުޑްގެ ތަރި ކަރީނާ ކަޕޫރެވެ. ބައެއް ފަރާތްތަކުން ބުނާގޮތުގައި، ކަރީނާ ކަޕޫރް މޭކަޕާއެކުވެސް އަދި މޭކަޕާނުލާވެސް ވަަރަށް ރީއްޗެވެ.\nސުޝްމީތާ ސެންއަކީ ގިނަ ބަޔަކު ދަންނަ އިންޑިއާގެ ފިލްމް އިންޑަސްޓްރީގައި ހަރަކާތްތެރިވަމުން އަންނަ ތަރިއެކެވެ. އޭނާވެސް މޭކަޕާ ނުލާ ރީތި ނޫންކަމަށް ގިނަ ބަޔަކު ބުނެއެވެ.\nއައިޝްވާރިއާ ރާއީ އަކީ އެތައް ބައެއްގެ ހިތްތައް ފަތަހަ ކުރަމުން އަންނަ ބޮލީވުޑްގެ ރީތީގެ ރާނީއެކެވެ. އޭނާގެ ރީތިކަމަށް އެތައް ބައެއް ތައުރީފް ކުރާއިރު، މޭކަޕާއި ނުލޭ އައިޝްވާރިއާވެސް ރީތި ނޫންކަމަށް ގިނަ ބަޔަކު ބުނެއެވެ.\nއެންމެ ރީތި ތަރިންގެ ތެރޭގައި ކާޖަލް ހިމެނޭނެއެވެ. އެހެން ނަމަވެސް އޭނާ މޭކަޕްއާ ނުލާ ރީތިހެއްޔެވެ؟\nމާޗް 3, 2018 21:00\nއިންސާނުންގެ ތެރޭގަ ރީތި މީހުން ވަރަށް މަދު ނެތެކޭ ނޫން، 100 މިލިއަން މީހުންގެ ތެރޭން އެކަކު ނުހުންނާނެއެކޭނޫން...\nމާޗް 3, 2018 21:30\nސްކިން ބްޗްކޮށް ހަށިގަނޑުގެ ގުނަވަންތައް ސާޖަރީކޮށްގެން ތިޔަ މީހުން ތިބެނީ ، އެކަން ޤަބޫލް ކުރިޔާސް ފޭކަސް ހަމަ ރީތި\nމާޗް 3, 2018 21:38\nލިޔުން ތެރިޔާ ވަރަށް މޮޔަކަން ފާހަގަ ކުރެވެއެވެ. މޭކަޕް އުފައްދާ ފައިވެސް ހުންނަނީ މީހުންގެ ސޫރަ ރީތިކުރުމަށްޓަކައެވެ. މޭކަޕު ކުރީމަވެސް ރީތިވާނީ ރީތި މީހުންނެވެ. މި އާޓިކަލްގައިވާ ހިންދީ ފިލްމީ ތަރިން ކަރިން ބަލާ އިރު މޭކަޕާ ނުލާ މާރިތިއެވެ. ކެމަރާއިން ނަގާފޮތޯ ލައިތީންގެ ގޮތުން މޭކަޕު ނުކޮށް ހުންނަ އިރު ހަޑިކަމަށް ދައްކާނެވެ. އެއީ ވަރަށ ްގިނަ ހިޔަނި މޫނަށް އެޅިފައި ހުންނާތީއެވެ.\nމާޗް 3, 2018 22:05\nލިޔާނެ އެއްޗެއް ނެތީތަ؟ އެހެންޏާފަހެ މޮޅު އެއްޗެއް ލިޔާނަމޭ ހިތާ ލިޔެފަ ވެސް ލިބުނީ އެންމެ ފޮޓޯގަނޑެއް ދޯ... ލޮލް


އައި.ޔޫ.އެމް. ހޯލްޑިންގްސް ޕްރައިވެޓް ލިމިޓެޑް، އިސްލާމިކް ޔުނިވަރސިޓީ އޮފް މޯލްޑިވްސް\nކެލިގްރަފީ ކޯސް ނަގައިދޭނެ ފެސިލިޓޭޓަރެއް ހޯދުމަށް\nއައި.ޔޫ.އެމް ހޯލްޑިންގްސް ޕްރައިވެޓް ލިމިޓެޑް އިން ކުރިއަށް ގެންދިޔުމަށް ހަމަޖެހިފައިވާ ކެލިގްރަފީ ކޯސް ކުރިއަށް ގެންދާނެ ފެސިލިޓޭޓަރެއް ހޯދުމަށް ކުރެވުނު އިއުލާން ނަންބަރ IUMH-AD/I/2019/15 އަށް އިޖާބަދީފައިވާ ފަރާތްތައް މަދު ވުމުން، ކެލިގްރަފީ ކޯސް ކުރިއަށް ގެންދާނެ ފެސިލިޓޭޓަރެއް ހޯދުމަށް އިއުލާން ކުރަމެވެ.\nމިކުންފުނިން ކުރިއަށްގެންދާ ކެލިގްރަފީ ކޯހުގައި ކިޔަވައިދިނުމާއި ތަމްރީނު ދިނުން.\nގަޑިއަކަށް ވާވަރު ކަނޑައަޅާނީ ކުންފުނިން\nޢަރަބި ލިޔުމުގެ ބާވަތްތައް އުނގެނިފައިވުން.\nޢަރަބި ލިޔުމާއި ގުޅޭ އިސްލާމީ ފަންނު ކިޔަވައި ދިނުމުގެ ގާބިލްކަން ހުރުން.\nޢަރަބި ލިޔުމުގެ ސޮފްޓްވެއަރ ކިޔަވައިދޭން އެނގުން\nއޮޓޯކެޑް އަދި ކޮރަލްޑްރޯގެ ވެށީގައި ޢަރަބި ލިޔުމާއި އެއާއި ގުޅޭ އިސްލާމީ ފަންނު ކިޔަވައި ދިނުމުގެ ގާބިލްކަން ހުރުން.\nއިންޓީރިއަރ އަދި އެކްސްޓީރިއަރ ގައި ޢަރަބި ލިޔުމާއި އިސްލާމީ ފަންނު ބޭނުންކުރާނެ ގޮތް ކިޔަވައި ދިނުމުގެ ގާބިލްކަން ހުރުން.\nމިފަދަ ސެޝަންތައް ފެސިލިޓޭޓްކުރުމުގެ ތަޖުރިބާ އަދި ޤާބިލުކަން ހުރުން.\nއިނގެރޭސި ނުވަތަ ދިވެހިބަސް އަދި ޢަރަބިބަހުން ފަސޭހަކަމާއެކު ވާހަކަދައްކަން، ލިޔަން ކިޔަން އެނގުން.\nއަމިއްލައަށް އިސްނަގައިގެން މަސައްކަތްކުރުމާއި އަދި ގިނަބަޔަކާ އެކުގައި ގުޅިގެން މަސައްކަތްކުރުން.\nމި މަސައްކަތްކުރުމަށް ޝައުޤުވެރިވެވަޑައިގަންނަވާ ފަރާތްތަކުން ތިރީގައިވާ މަޢުލޫމާތު ހުށަހަޅަންވާނެއެވެ.\nލިބިފައިވާ ތަޢުލީމާއި ތަޖްރިބާ ބަޔާންކޮށް ވަނަވަރު (ތަޖްރިބާގެ ލިޔުންތަކާއި އެކު)\nއެޓެސްޓްކުރެވިފައިވާ ތަޢުލީމީ ސެޓްފިކެޓްތަކުގެ ކޮޕީ ޓްރާންސްކްރިޕްޓާއެކު (ދިވެހިރާއްޖެއިން ބޭރުން ތަޢުލީމް ހާސިލްކޮށްފައިވާނަމަ، މޯލްޑިވްސް ކޮލިފިކޭޝަން އޮތޯރިޓީން އެކްރެޑިޓްކޮށްފައިވާ ތަޢުލީމީ ސެޓުފިކެޓުތަކުގެ ކޮޕީ ޓްރާންސްކްރިޕްޓާއެކު)\nދިވެހި ރައްޔިތެއްކަން އަންގައިދޭ ކާޑުގެ ދެފުށުގެ ސާފު ކޮޕީ (މުއްދަތު ހަމަނުވާ)\nވަޒީފާއެއްގައި އުޅެފައިވާ ނުވަތަ އުޅޭ ފަރާތެއްނަމަ އަދާކުރާ ނުވަތަ އަދާކޮށްފައިވާ ވަޒީފާގެ މަސްއޫލިއްޔަތު އެނގޭނެ ރަސްމީ ލިޔުމެއް\nއިޢުލާނުގައި ބަޔާން ކުރެވިފައިވާ ހުރިހާ ލިޔެކިޔުންތައް ފޮނުވަން ޖެހޭނެއެވެ.\nވީމާ، ޕްރޮގްރާމްތައް ފެސިލިޓޭޓްކޮށްދިނުމަށް ޝައުޤުވެރިވާ ފަރާތްތަކުން މިކުންފުނީގެ އޮފީހަށް (ކިންގ ފަހުދް ބިލްޑިންގ) މަތީގައި ބަޔާންކުރެވިފައިވާ ލިޔެކިޔުންތައް5ސެޕްޓެމްބަރ 2019 ވަނަ ދުވަހުގެ 14:00 ގެ ކުރިން ހުށަހެޅުއްވުން އެދެމެވެ. އީމެއިލް މެދުވެރިކޮށް trainings@iumholdings.com.mv އަށް ފޮނުވާ ލިޔުންތައްވެސް ބަލައިގަނެވޭނެއެވެ.\nއިތުރު މަޢުލޫމާތު ބޭނުންވެލައްވާނަމަ ޓެލެފޯނު ނަންބަރު: 3022161 އަށް ރަސްމީ ގަޑީގައި ގުޅުއްވުން އެދެމެވެ.\nސުންގަޑި: 05 ސެޕްޓެންބަރު 2019 1200\n- IUMH-AD-I-2019-18 Calligraphy Course Facilitators


World Cup: Group F (Sweden) - Vaguthu\nވޯލްޑް ކަޕް: ގްރޫޕް އެފް ސްވިޑަން\nސްވިޑަން ޓީމުގެ ކުޅުންތެރިން - ފޮޓޯ: އޭއެފްޕީ\nސްވިޑަން (ގުރޫޕް އެފް)\nފީފާ ރޭންކިން: 23\nއެންމެ ފަހުން ވޯލްޑް ކަޕް ކުޅުނީ: 2006\nރަނަރަޕް (1958)ވޯލްޑް ކަޕްގެ އެންމެ ރަނގަޅު ނަތީޖާ:\nސްވިޑެން އަކީ ވޯލްޑް ކަޕްގައި މިހާތަނަށް 12 ފަހަރު ވާދަކޮށްފައިވާ ޤައުމެކެވެ. ސްވިޑެން އެންމެ ފުރަތަމަ ވޯލްޑް ކަޕްގައި ވާދަކޮށްފައިވަނީ 1934 ގަ އެވެ.\nއަދި އޭގެ ފަހުން ޖެހިޖެހިގެން ދެ ފަހަރު ސްވިޑެން ވޯލްޑް ކަޕަށް ކޮލިފައިވެފައިވެ އެވެ. އެގޮތުން 1938 ވަނަ އަހަރުގެ މުބާރާތުގެ ހަތަރުވަނަ ސްވިޑެން އިން ހޯދިއިރު 1950 ގައި ބޭއްވި ވޯލްޑް ކަޕްގެ ތިންވަނަ އެޓީމުން ހޯދި އެވެ. ސްވިޑެން ދެން ވޯލްޑް ކަޕަށް ކޮލިފައިވީ 1958 ގެ ވޯލްޑް ކަޕަށެވެ. އެފަހަރު މުބާރާތް ބޭއްވީ ސްވިޑެންގައި ކަމަށްވާއިރު އެ މުބާރާތުގެ ރަނަރަޕްކަން އެޓީމުން ވަނީ ހޯދާފައެވެ. އެއީ ސްވިޑެން އަށް ވޯލްޑް ކަޕްގައި މިހާތަނަށް ލިބުނު އެންމެ ބޮޑު ކާމިޔާބީއެވެ.\nސްވިޑެން އެންމެފަހުން ވޯލްޑް ކަޕެއްގައި ވާދަކުރީ 2006 ވަނަ އަހަރުއެވެ. އެފަހަރު ސްވިޑެން ވަނީ މުބާރާތުގެ ދެވަނަ ބުރުން ކަޓާފައެވެ.\nނަން: ޖާނޭ އެންޑަސަން\n(49 އަހަރު)7ޖޫން 1968 އުފަން ތާރީހު:\nނޯވޭ އަށް ނިސްބަތްވާ ކޯޗު ހަރެއިޑް އަކީ ސްކެންޑެނޭވިއާ ސަރަހައްދުގައި ގިނަ ތަޖުރިބާތަކެއް ހޯދާފައިވާ ކޯޗެކެވެ.\nކުޅުންތެރިއެއްގެ ގޮތުގައި މެންޗެސްޓާ ސިޓީ އާއި ނޯވިޗް ސިޓީ އަށް ވެސް ކުޅުނު ހަރެއިޑް ވަނީ ކުރިން ނޯވޭގެ ޤައުމީ ޓީމަށް ވެސް ކޯޗުކޮށްދީފަ އެވެ. ނޯވޭގެ ކޯޗުގެ ގޮތުގައި ފަސް އަހަރު ހަރެއިޑް ހޭދަކުރި ނަމަވެސް، ބައިނަލްއަޤުވާމީ މުބާރާތަކަށް ނޯވޭ ކޮލިފައިކޮށްދެވޭ ގޮތެއްނުވި އެވެ.\nބައެއް ކްލަބުތަކުގައި މަސައްކަތްކުރުމަށް ފަހު، ޑެންމާކްގެ ކޯޗުކަމާ ހަރެއިޑް ހަވާލުވީ 2016 ވަނަ އަހަރެވެ. އަދި އޭނާގެ އިރުޝާދުގެ ދަށުން 2018 ވަނަ އަހަރުގެ ވޯލްޑް ކަޕަށް ޑެންމާކް ކޮލިފައިވި އެވެ.\nމެންޗެސްޓަރ ޔުނައިޓެޑަށް ކުޅެމުން އަންނަ ލިންޑެލޮފް އަކީ ސްވިޑެންގެ ފަހަތުގައި މުހިއްމު ދައުރެއް އަދާކުރަމުން އަންނަ ހުނަރުވެރި ކުޅުންތެރި އެކެވެ. އެގޮތުން ލިންޑެލޮފްގެ ހުނަރުވެރިކަން ސްވިޑެންގެ ވޯލްޑް ކަޕް ކޮލިފިކޭޝަން މެޗުތަކުގައި ވަނީ ވަރަށް ރަނގަޅަށް ފެނިގެން ގޮސްފައެވެ.\nސްވިޑެންގެ ގައުމީ ޓީމަށް ލިންޑެލޮފް ކުޅެން ފެށީ 2016 ވަނަ އަހަރުއެވެ. ލިންޑެލޮފް ވަނީ އެޓީމަށް މިހާތަނަށް 19 މެޗު ކުޅެދީ އެއް ގޯލު ކާމިޔާބުކޮށްދީފައެވެ.\nއުމުރުން 26 އަހަރުގެ އެމިފް ފޯސްބާގް އަކީ ޔޫރަޕްގައި މިވަގުތު ހުރި އެންމެ ހުނަރުވެރި އެއް މިޑްފީލްޑަރެވެ. ފާއިތުވި ޓްރާންސްފާ މާކެޓުތަކުގައި ފޯސްބާގް ހޯދަން ޔޫރަޕްގެ މަޝްހޫރު ގިނަ ކްލަބުތަކަކުން ވެސް މަސައްކަތް ކޮށްފައިވެއެވެ. ފޯސްބާގް އަކީ ސްވިޑެން ވޯލްޑް ކަޕަށް ކޮލިފައިކޮށްދިނުމުގައި ވަރަށް މުހިއްމު ދައުރެއް އަދާކުރި ކުޅުންތެރިއެކެވެ.\nޖަރުމަނުގެ ރެޑްބުލް ލީޕްޒިގް އަށް ކުޅެމުން އަންނަ ފޯސްބާގް ވަނީ ސްވިޑެންގެ ގައުމީ ޓީމަށް މިހާތަނަށް 34 މެޗު ކުޅެދީ ހަ ގޯލު ކާމިޔާބުކޮށްދީފައެވެ.\nމިއަހަރުގެ ވޯލްޑް ކަޕަކީ ފޯސްބާގްގެ ފުރަތަމަ ވޯލްޑް ކަޕެވެ.\nވާދަވެރި ކުޅުމަކަށްފަހު ފްރާންސް އާއި ޕޯޗުގަލްއަށް މޮޅެއް\nޕޯޗުގަލް ބަލިކޮށް ފްރާންސް އިން ބަދަލުހިފައިފި


Dho?! Mi hiydhathikan kiyaidheyne gotheh neynge!\nބޮޑު ނުކުޅެދުންތެރިކަމެއް ހުންނަ ކުއްޖަކު ގެންގުޅުމަކީ އާދައިގެ ކަމެއް ނޫނެވެ. އެހެންވީއިރު، އެފަދަ ތިން ހަތަރު ދަރިން ގޮވައިގެން އުޅޭނެ ހާލު އިހްސާސްކޮށްލާށެވެ. މިއީ އެފަދަ ދިރިއުޅުމެއް އުޅޭ ދެމަފިރިއެއްގެ ވާހަކަ އެވެ.\nގދ. ތިނަދޫއަށް އުފަން ޒިމްނާ އަލީ އާއި އޭނާގެ ފިރިމީހާ މުހައްމަދު އަޒީމް (އަޒީ) ހުޅުމާލޭގައި އުޅޭ ގެޔަށް އަަހަރެން ވަންއިރު ފުރަތަމަ ވެސް ފެނުނީ ނުކުޅެދުންތެރިކަން ހުންނަ ފިރިހެން ކުއްޖަކާއި ހަމަ އެފަދަ ކުޑަ އަންހެން ކުއްޖެކެވެ. އަހަރެން ފެނުމާ އެކު ކައިރިއަށް އައިސް ދައްތާ، ދައްތާއޭ ކިޔަމުން އަތުގައި ހިފައިގެން އެތެރަށް ވެއްދިގޮތުން އެ ކުދިން ތިބީ ފޫހިވެފައިކަން އެނގުނެވެ.\nގޭތެރެއަށް ވަނުމުން ފެނުނީ އެންމެ ދޮށީ އަންހެން ކުއްޖާގެ ހާލެވެ. އެއީ ހިނގާ ނޫޅެވޭތީ ތަންމަތީގައި އޮންނަންޖެހޭ 26 އަހަރުގެ ޒުވާނެކެވެ. އޭނާ އޮތް ކޮޓަރިއަށް ވަނުމާ އެކު އޭނާ ގަތީ ބިރެވެ. ބާރަށް ހަޅޭއްލަވައިގަނެ ރޯން ފެށި އެވެ. ކުދިންގެ މަންމަ، 45 އަހަރުގެ ޒިމްނާ ހިނިތުންވެލަމުން ބުނީ އެއީ ކޮންމެދުވަހެއްގެ ވެސް އާދަ ކަމަށެވެ.\nއެންމެ ހަގު އަންހެން ކުއްޖާ -- ފޮޓޯ: ހުސެއިން ވަހީދު / މިހާރު\nކުދިންތައް ހަމަޔަކަށް އަޅުވާފައި ޒިމްނާ އައިސް އަހަންނާ ވާހަކަ ދައްކަން ފެށުނީ އިރުކޮޅެއް ފަހުންނެވެ. އޭނާ ބުނީ އަބަދު އެހެން އުޅެއުޅެ ގައިގައި، އަދި ވަކިން ބޮޑަށް ފައިގެ ކަކުލު ހުޅުގައި ރިއްސާ ކަމަށެވެ. އެވަގުތު ގެޔަށް އައިސް ވަން، ޒިމްނާގެ ފިރިމީހާ، 48، އަހަރުގެ އަޒީ ވެސް ފެށީ ހިތްދަތި ދިރިއުޅުމުގެ ވާހަކަ އެވެ.\n"މާލޭގަ އުޅުނު އިރު ހާލެއްގަ އުޅުނީ. ދިހަ ފޫޓް ބާރަ ފޫޓް ކޮޓަރިގަނޑެއްގައި ބަލި ކުދިންތަކެއް ގޮވައިގެން ސާދަ އަހަރު ކަންނޭނގެ އުޅެފަ ހުޅުމާލެ މި ބަދަލުވީ. މިހާރު ހުޅުމާލޭގައި އުޅޭތާ ހަތަރު އަހަރުވެއްޖެ،" އަޒީ ބުންޏެވެ.\nއެންމެ ދޮށީ އަންހެން ކުއްޖާގެ އުމުރުން 26 އަހަރުވީއެވެ. އުމުރުން އަށް އަހަރުން ފެށިގެން އޭނާ އޮންނަނީ ތަންމަތީގަ އެވެ. ހުރިހާ ކުދިންގެ ތެރެއިން އެންމެ ހާލު ގޯހީ ވެސް އެ އާއިލާގެ ނަމުންނަމަ މި "ދޮންތަ" އެވެ.\nއާއިލާގައި ހުރި ހަމައެކަނި ފިރިހެން ކުއްޖާ -- ފޮޓޯ: ހުސެއިން ވަހީދު / މިހާރު\nދެން ހުރީ ހަމައެކަނި ފިރިހެން ކުއްޖާއެވެ. އޭނާގެ ހާލު މާ ރަނގަޅު ނޫނަސް، އަމިއްލައަށް ހިނގާލައި އުޅުނެވެ. ދައްކާ ވާހަކަ ސާފު ނުވިޔަސް، އިންޓަވިއު މެދުތެރޭން ވެސް "ބައްޕަ"އަށް ގޮވާލައެވެ.\nމި ދެމަފިރިންނަށް ތިން ވަނަ އަށް ލިބުނު އަންހެން ކުއްޖާ ވެސް ގިނަ ވަގުތު އޮންނަނީ ނުހިނގި އެނދުމަތީގައެވެ. އެކަމަކު އޭގެފަހުން ލިބުނު އަންހެން ދަރިފުޅު ރަނގަޅެވެ. އޭނާ މިހާރު އުޅެނީ ގްރޭޑް 11ގަ އެވެ. މި ކުއްޖާގެ ހަގަށް ވެސް ކުއްޖަކު އެބަހުއްޓެވެ. އެއީ ވެސް ނުކުޅެދުންތެރިކަން ހުންނަ ކުއްޖެކެވެ.\nރަނގަޅަށް ހުރި ކުއްޖާއަށް ވެސް، އެހެން ކުދިންނަށް ދިމާވެފައިވާ ސިއްހީ މައްސަލަތަ ކުރިމަތިވުމުގެ ފުރުސަތު އޮތް ކަމަށާއި ޓެސްޓްތައް ހަދަން ބޭނުން ކަމަށް ޑޮކްޓަރުންވަނީ ބުނެފައެވެ. އަދި އެންމެ ހަގު އަންހެން ދަރިފުޅަށް އެކަށީގެންވާ ފަރުވާ، ކުޑައިރު ދެވިއްޖެ ނަމަ ރަނގަޅު ކުރެވިދާނެކަމުގެ އުންމީދު ޑޮކްޓަރުން ދީފައިވާ ކަމަށް ދެމަފިރިން ބުންޏެވެ.\nދޮންތަ، ދޮންބެ އަދި ކޮއްކޮ -- ފޮޓޯ: ހުސެއިން ވަހީދު / މިހާރު\n"ސިއްހީ މާ ބޮޑު ތަހުލީލުތަކެއް ކުރެވިފައެއް ނެތް. ޑޮކްޓަރުންނަށް ފާހަގަކުރެވޭ ގޮތުން ވިހާއިރު ހުރިހާކުދިން ވެސް ތިބެނީ ރަނގަޅަށް. އެހެން ތިބެފަ، އުމުރުން ތިން އަހަރު ނޫނީ ތިން އަހަރު ބައިވީމަ ކުއްޖާގެ ލޮލަށް އަންނަނީ އަވަރު ކަމެއް. ދެން މަސްލްސް ތަކާ ގުނަވަންތަކަށް ބަދަލުތަކެއް އައިސް މިހެންވަނީ،" ހަތަރު ކުދިންގެ ބައްޔަކީ ވެސް ނިއުރޯނަލް މައިގްރޭޝަން ޑިސްއޯޑާ ކަމަށް ޑޮކްޓަރުން ވަނީ ބުނެފަ އެވެ. މިއީ ސިކުނޑި އާއި ނާރުތައް ހެދި ބޮޑުވުމުގައި ނިއުރޯންތައް އެ ހުންނަންވީ ތަންތަނަށް ނުދިއުމުގެ ސަބަބުން ކުރިމަތިވާ މައްސަލަތަކެކެވެ.\nނުކުޅެދުންތެރިކަން ހުންނަ ހަތަރު ކުދިން ގޮވައިގެން އުޅޭ ދެމަފިރިއަކު މީގެ ކުރިން އަހަންނެއް ނުދެކެމެވެ. އެކަމަކު އެ ދެމަފިރިންގެ ވާހަކައިން އެ މީހުން އުފުލާ ވޭނާއި ބުރަ އެނގުނެވެ. އެކަމަކު ކުދިން ބަލަންޖެހޭތީ ބުރަ ބޮޑުވެގެން އުޅޭތަނެއް ނުފެނެ އެވެ.\n"ވަރަށް މަދުވާނެ ރާއްޖޭގަ ނުކުޅެދޭ ކުއްޖަކު ދެ ކުއްޖަކު ލިބުނީމަ މަންމަ ވަރިކޮށްލާފަ ނުދާ މީހުން. އެކަަމަކު އަހަރެމެން އިނީކީ (ކައިވެނި ކުރީ) ކޮންމެހެން ކުއްޖަކު ލިބުނީމަ ނޫނީ އޭގެ ފަހުން ވެސް ކަމެއް ދިމާވާއިރަށް ވަކިވާކަށް ނޫން. އަހަރެމެން އިނީ ދެމަފިރިންގެ ތެރެއިން ކޮންމެވެސް އެކެއްގެ ފުރާނަ ދަންދެން އެއްކޮށް އުޅެން. އަދިވެސް އެ ވައުދު މަތީ މި ތިބީ،" އެ އާއިލާ ތެރޭގައި ވެސް އޯޓިޒަމް ކުއްޖެއް ލިބުމުން ފިރިމީހާ ވަރިކޮށްލާފައި ދިޔަ އަންހެން ކުއްޖެއް އުޅޭ ވާހަކައެއް ކިޔައިދެމުން އަޒީ ބުންޏެވެ.\n"އަހަރެމެން ދެމަފިރިންނަށް ނުލިބޭ ދުވަހަކުވެސް އެއް ރެސްޓޯރެންޓަކުން ކާން، އެއް ސަވާރީއެއްގަ ދަތުރުކުރަން. އެކަހަަލަ ހުރިހާ ކަމަކުން މަހުރޫމްވެގެން މި އުޅެނީ. އަހަރެމެންނަށް ވެސް ވަރަށް އަސަރު ކުރޭ އަހަރެމެން އުމުރުގެ ދެމަފިރިން ރޭގަނޑު ކުދިން ނިންދަވާފަ ދުއްވާލަން ދާ މަންޒަރާ، ރެސްޓޯރެންޓްގަ ކާން ތިބޭ މަންޒަރު ފެނުނީމަ. އަހަރެމެންނަށް ވެސް އެ އުމުރު އައިސް ދޯ މިތިބީ. އެކަމަކު ހުރިހާ މަގެއް ބަންދުވެފަ މިވަނީ."\nހިތްފަޅައިގެންދާހާ ހިތްދަތިކަމުގައި އުޅުނަސް އެ މީހުންގެ ވާހަކައިން އެނގުނީ ދަރިންނާ ކުރިމަތިލަނީ އުފާވެރި މޫނަކާ އެކުގައި ކަމެވެ.\n"އަހަރެމެން ދެމީހުން ފުރާނަ ހުއްޓަ އަހަރެމެންގެ ކުއްޖަކު (ނުބެލިގެން) ގުރައިދޫއަކަށް ނުފޮނުވާނަން،" ބަލި ދަރިންތައް ނުބެލިގެން އެހެން މީހަކާ ނުވަތަ ބަޔަކާ ހަވާލު ނުކުރާނެ ކަމުގެ ޔަގީންކަން ދިނެވެ.\nހުރިހާ ކުދިންވެސް އެއްކުއްޖަކު އަނެއް ކުއްޖެއް ދެކެ ލޯބިވޭ -- ފޮޓޯ: ހުސެއިން ވަހީދު / މިހާރު\nއަޒީ ބުނީ ބޭރުގައި ދަރިއަކު ގޮވައިގެން އުޅޭ ވަގުތުތަކުގައި ވަރަށް ހިތްދަތިވާ ކަހަލަ ކަންތައްތަކަކާ ދިމާވާ ކަމަށެވެ.\n"އެއްދުވަހު އަހަރެން (ފިރިހެން ދަރިފުޅު) ގޮވައިގެން ޕާކަށް ގޮސް ހުއްޓަ އަންނަނީ އަންހެނެއް. މީނަ މާ ދުރުން ފެށިގެން ވެސް ބަލަން ފައްޓައިފި. އަނެއްކާ ކައިރިއަށް އައިސް ވެސް ބަލަމުން އެނބުރި ދަމުން ވެސް ހުއްޓި ހުރެގެން ހަމަ ބަލަނީ. އެހެންވެ، އަހަރެން ނުހުރެވިގެން ބުނެފިން މީ ސަލްމާން ހާން ހެއްޔޭ. ކެތްތެރިކަން ކޮޅުން ލީމަ ބުނެވޭނެ ދޯ،" އަޒީ ކިޔައިދިނެވެ.\nމިހާރުވެސް އާދަޔާ ޚިލާފަށް މީހުން ބެލުމަކީ ދިމާވާ ކަމެއް ކަމަށާއި ނަމަވެސް ކުރިއަށް ވުރެ މީހުންގެ ހޭލުންތެރިކަން އިތުރުވަމުން އަންނަ ކަމަށް އޭނާ ބުންޏެވެ.\nނުކުޅެދުންތެރިކަން ހުންނަ ތިން ކުދިން އެކުގައި. -- ފޮޓޯ؛ ހުސެއިން ވަހީދު / މިހާރު\nއެ މީހުން ބުނީ ނުކުޅެދުންތެރިކަން ހުންނަ ހަތަރު ކުދިން ގޮވައިގެން ދެމަފިރިއަކު އެކަނި އުޅޭނެ ހިތްދަތި ދިރިއުޅުމާ އެ ދިރިއުޅުމުގައި އެކުލެވޭނެ ވޭން އާދައިގެ ދިރިއުޅުމެއްގައި އުޅޭ ބަޔަކަށް ވަޒަންކޮށްލަން ވެސް ނޭނގޭނެ ކަމަށެވެ.\nފަރުވާ ދެވެން އޮތް ގޮތަކުން ދީގެން، މި ކުދިންނަކީ "ކުޅެދޭ" ކުދިންނަށް ވުމަކީ ދެމަފިރިންގެ އުންމީދެވެ. ކުރެވެން ހުރި ހުރިހާ މަސައްކަތެއް ވެސް އަންނަނީ ކުރަމުންނެވެ.\n"މި ކުދިންނާ ބެހޭގޮތުން ގާނޫނެއް އެބައޮތް. އެޔަށް ދިހަ އަހަރުވީ. ތަންފީޒް ކުރެވުނީ ކޮންކަމެއް؟ ޑިސްއެބިލިޓީސް ކައުންސިލެއް ވެސް އޮވޭ. އެކަމަކު އެ ކައުންސިލުން ކޮށްދިން ކަމެއް ބުނެބަލަ ނިކަން؟،" އަޒީ އަސަރާ އެކު ސުވާލުތައް ބަންޑުންކޮށްލި އެވެ.\n"މިދިޔަ އަހަރު ޑިސްއެބިލިޓީ ކައުންސިލްގެ ދެ ބައްދަލުވުމުގައި އަހަރެން އެދުނިން އަހަރެންގެ ގެއަށް އައިސްދީބަލާށޭ ނުކުޅެދޭ މީހުންގެ ގާނޫނުގަ ލާޒިމްކުރާ ކަންތައްތައް ބަރާބަރަށް ލިބެމުންދޭތޯ ބަލައިލަން. ޖެންޑާ މިނިސްޓްރީގަ އެދުނީ ކަމާބެހޭ ފަރާތްތަކުން ފޮނުވައިގެން ވިޔަސް ހާލަތު ބަލާފަ ރިޕޯޓެއް ތައްޔާރުކޮށްދީ ބަލާށޭ. ޖެންޑާ މިނިސްޓްރީއަކަށް ނުވިއޭ އެކަމެއްވެސް."\nމި ކުދިންނަށް ބޭނުންވާ ފަރުވާތަކަށް އާސަންދަ ހަމަނުޖެހިގެން އުޅެން ޖެހުމަކީ ވެސް ބޮޑު ވޭނަކަށް ވެފައި އޮންނަ ކަމެކެވެ.\nހަތަރު ކުދިންނަށް ދީފައިވާ އެތައް ލިޔުންތަކެއް ފައިލްކޮށްފައި އެބަ ހުރި -- ފޮޓޯ: ހުސެއިން ވަހީދު / މިހާރު\nއަޒީ ބުނީ އޯޓިޒަމް ސްކޫލަށް ވެސް ކުދިން ފޮނުވަން ބޭނުން ކަމަށާއި އެކަމަކު އެތަނަށް ވެސް ކުއްޖެއްގެ މައްޗަށް 9،000 ރުފިޔާ ހޭދަކުރަންޖެހޭ ކަމަށެވެ.\n"ޖެންޑާ މިނިސްޓްރީއަށް ވެސް އަހަރެން އިންނާނީ އަންގާފަ ދެން ދާނީ ކުދިން ގޮވައިގެން މަޖީދީ މަގު މެދަށޭ. ވިސްނާލާ، ކެތްތެރިކަން ކޮޅުން ލީމަ ވާނެ ދޯ މިހެން ވެސް،" ދަރިންގެ ހައްގުގައި ކުރާ މަސައްކަތުން އަޒީއަށް އަދި ކާމިޔާބީއަކާ ހިސާބަކަށް ނުދެވެ އެވެ. ކޮންމެ ކަމެއްގައި ވެސް ކޮޅެއް މެދެއްނުފެނި މަގުތައް ވަނީ ބަންދުވެފައެވެ.\nމި ބަލި ކުދިންތައް ގޭތެރޭގައި އުޅޭއިރު އެ ކުދިންނަށް ހާނީއްކަވެ އެވެ. ސިއްސައިގެން ގޮސް ތަންތަނުގައި ބޯ ޖެހި ބޯ ފަޅައިގެންދެ އެވެ. އަދި ފިޓް ޖެހޭ އިރު ވެސް އަނިޔާވެފައި އެބަހުއްޓެވެ.\n"ސަރުކާރުން ބުނި ތެރަޕީއޭ ހިލޭއޭ. އެއް ނުކުޅެދޭ ކުއްޖާ ހުންނަ މީހާއަށް ތެރަޕީ އަށް ދެވުނަސް އަހަރެންނަކަށް ނުދެވޭނެ ދޯ. އެންމެ ކުއްޖެއް ދެ ކުއްޖެއް ނޫން ތެރަޕީއަށް ބޭނުންވެފަ މިތިބީ،" ޒިމްނާ ބުންޏެވެ.\nތެރަޕީ ނުދީ ބޮޑުކުރަން ޖެހުނަސް، ދަރިންނަށްޓަކައި މި ދެމަފިރިން ހުރިހާ ވަގުތެއް ހުސްކުރެ އެވެ.\n"ދެގަޑި ބައި ތިނެއް ޖަހާއިރު އަހަރެމެން ދެމަފިރިން ނިދަނީ. އަނެއްކޮޅުން ހައެއް ޖަހާއިރު ތެދުވަން. ކޮންމެވެސް އެކަކު އަބަދު ވެސް ގޭތެރޭގަ ޑިއުޓީގަ ހުންނަން. އެހެން އުޅެއުޅެ ބޮލަށް ތަދުވެގެން ފަހުން ނުނިދިގެންވެސް އެތައް ދުވަހަކު އުޅެން."\nއެކަމަކު، އެހީތެރިކަން ލިބި ފަރުވާ ހޯދައިގެން ހުރިހާ ދަރިންނަށް ވެސް އުފާވެރި ދިރިއުޅުމެއް އުޅެވޭނެ ދުވަހަކަށް ދެމަފިރިން އުންމީދުކުރެ އެވެ.\nނުކުޅެދުންތެރިކަން ހުންނަ މީހުން ސިއްހަތު


Income support ithuruve, economic heydha mahchah\nއިންކަމް ސަޕޯޓް އިތުރުވެ، އިކޮނޮމިކް ހޭދަ މައްޗަށް\nމިނިސްޓަރު އިބްރާހިމް އަމީރު މަޖިލީހުގައި ޖަވާބުދާރީވަނީ -- ފޮޓޯ: މަޖިލީސް\nކޮވިޑް-19 އަށް ކުރާ ހަރަދުގެ ތެރެއިން އިންކަމް ސްޕޯޓް އެލަވަސް ދިން އަދަދު މަތިވެ، އިކޮނޮމީ ހިންގަން ކުރި ހޭދަ އިތުރު ވެއްޖެ އެވެ.\nފިނޭންސް މިނިސްޓްރީން އާއްމުކުރި "ކޮވިޑް-19 ވީކްލީ ސްޕެންޑިން" ރިޕޯޓް ދައްކާ ގޮތުން މިމަހުގެ 25 ގެ ނިޔަލަށް ސިއްހީ ހޭދަ އަށް ކުރި ހޭދަ އުޅެނީ 1.5 ބިލިއަން ރުފިޔާގަ އެވެ. ނަމަވެސް މި މުއްދަތާ ހަމައަށް އިކޮނޮމީ ހިންގަން ކުރި ހޭދަ ވަނީ 1.6 ބިލިއަން ރުފިޔާ އަށް އިތުރު ވެފަ އެވެ. މިހާތަނަށް ކުރި ޖުމްލަ ހޭދަ މިވަނީ 3.2 ބިލިއަން ރުފިޔާއަށްވުރެ މަތިވެފަ އެވެ.\nއިކޮނޮމިކް ސްޕެންޑިން 1.6 ބިލިއަން\nމި މުއްދަތުގައި އިކޮނޮމީ ހިންގުމަށްޓަކައި ސަރުކާރުން ތައާރަފުކޮށްފައިވާ އިކޮނޮމިކް ރިކަވަރީ ޕެކޭޖު (އީއާރުޕީ) އިން 1.6 ބިލިއަން ރުފިޔާ ހޭދަކޮށްފައިވާއިރު، އެންމެ ފަހުން ނެރުނު ތަފާސް ހިސާބުތަކަށް ވުރެ މި މުއްދަތު ކުރި ހޭދަ 1.1 ޕަސެންޓް މަތިވެފައިވާ ކަމަށް ދައްކަ އެވެ.\nމި މުއްދަތުގައި އިންކަމް ސްޕޯޓް އެލަވަންސު ގެ ގޮތުގައި ވަޒީފާ ގެއްލި އަދި ވަޒީފާ އަށް އަަސަރުކޮށްފައިވާ ފަރާތްތަކަށް 5،000ރ. ގެ މަގުން 18.3 މިލިއަން ރުފިޔާ ބަހާފައިވެ އެވެ. މީގެ އިތުރުން އިތުރު ހޭދައެއް އިކޮނިމް ރިކަވަރީ ޕެކޭޖުން މި މުއްދަތުގައި އިތުރު ހޭދައެއް ކޮށްފައެއް ނުވެ އެވެ.\nތަފާސް ހިސާބުތައް ދައްކާ ގޮތުގައި އިކޮނޮމިކް ރިކަވަރީ ޕެކޭޖުން އިންކަމް ސްޕޯޓުގެ ގޮތުގައި ޖުމްލަ 377.4 މިލިއަން ރުފިޔާ ދޫކޮށް، ކަރަންޓު ބިލްތަކަށް 117.7 މިލިއަން ރުފިޔާ އަދި ފެން ބިލްތަކަށް 26.0 މިލިއަން ރުފިޔާގެ ޑިސްކައުންޓް ދީފައިވެ އެވެ. މީގެ އިތުރުން މި ޕެކޭޖުގައި ބޭންކުގެ ލޯނުތައް ފަސްކޮށް ދިނުމާއި ސަރުކާރުގެ ފައިނޭންޝަލް އިންސްޓިޓިއުޓް އެސްޑީއެފްސީ އިން ދޫކުރާ ލޯނު ފައިސާވެސް ހިމެނެ އެވެ. ބީއެމްއެލް އިން ބޮޑެތި ވިޔަފާރިތަކަށް 585.9 މިލިއަން ރުފިޔާ ދޫކޮށްފައިވާއިރު، އެސްޑީއެފްސީ އިން 355.5 މިލިއަން ރުފިޔާ ދޫކޮށްފައިވެ އެވެ.\nސިއްހީ ހޭދަ 1.5 ބިލިއަން ރުފިޔާގައި\nފިނޭންސުގެ މި ރިޕޯޓް ދައްކާ ގޮތުގައި މި މުއްދަތުގައި ސިއްހީ ކަންކަމަށް ކުރި ހޭދަ ވަނީ 1.5 ޕަސެންޓް މަތިވެފަ އެވެ. މި މުއްދަތުގައި އެންމެ ބޮޑު ހޭދައެއް ކޮށްފައިވަނީ މިނިސްޓްރީ އޮފް ހެލްތް އަށެވެ. އެ މިނިސްޓްރީން މި ހާލަތުގައި ކުރަމުންދާ ހަރަދުތަކަށް 21 މިލިއަން ރުފިޔާ ހޭދަކޮށްފައިވެ އެވެ. އަދި ސިއްހީ ހޭދައެއްކޮށް ބަލާނަމަ އެންމެ ބޮޑު ހޭދައެއް ކޮށްފައިވަނީ ޑިޒާސްޓާ މެނޭޖުމަންޓް އޮތޯރިޓީ އަށެވެ. އެތަނުގެ ހަރަދުތަކަށް 867.9 މިލިއަން ރުފިޔާ ހޭދަވެފައިވެ އެވެ.\nސިއްހީ ކަންކަމަށް ކުރާ ހޭދައިގެ ތެރެއިން 678.5 މިލިއަން ރުފިޔާ ހަރަދުވެފައިވަނީ ސިއްހީ ކަންކަމަށް ބޭނުންވާ ސާމާނު ސަޕްލައި ކުރުމަށެވެ. އަދި ކެޕިޓަލް އިކްއިޕްމަންޓްތަށް 201.2 މިލިއަން ރުފިޔާ ހޭދަވެފައިވެ އެވެ.\nފިނޭންސް މިނިސްޓްރީ ކޮވިޑް-19 އެކޮންމިކް ރިލީފް ޕެކެޖް


"Order Of Zaid" Ge Lagabu Modi Ah Aruvan UAE In Ninmaifi - Vaguthu\n"އޯޑަރ އޮފް ޒައިދު" ގެ ލަގަބް މޯދީ އަށް އަރުވަން ޔޫއޭއީ ނިންމައިފި\nއިންޑިއާގެ ބޮޑުވަޒީރު ނަރެންދުރަ މޯދީ ޔޫއޭއީއަށް ވަޑައިގަތުމުން، އެގައުމުން އަރުވާ އެންމެ މަތީ ޝަރަފު ކަމަށްވާ "އޯޑަރ އޮފް ޒައިދު" މޯދީއަށް އަރުވަން ނިންމައިފިއެވެ.\nއަރަބި ގައުމުތަކާއެކު އޮންނަ ގުޅުން ބަދަހި ކުރުމުގެ ގޮތުން އިންޑިއާގެ ބޮޑުވަޒީރު ނަރެންދްރަ މޯދީ ޔޫއޭއީ އަދި ބަހްރެއިންއަށް ދަތުރު ކުރައްވަން ނިންމަވާފައިވާ ކަން އިއުލާން ކުރީ އިއްޔެއެވެ.\nމިމަހުގެ 23 އިން 25އަށް މޯދީ އެ ދެގައުމަށް ކުރައްވާ ދަތުރުފުޅުގެ މަގްސަދަކީ އިންޑިއާއާ އެދެ ގައުމާއެކު އޮންނަ ސިޔާސީ އަދި އިގްތިސާދީ ގުޅުން ވަރުގަދަ ކުރުމެވެ.\nމޯދީ މިދެގައުމަށް މިނވަޑައިގަންނަވަނީ ކަޝްމީރަށް ދީފައިވާ ހާއްސަ އިމްތިޔާޒުތައް އުވާލަން އިންޑިއާ ސަރުކާރުން ނިންމިތާ މާގިނަ ދުވަސްތަކެއް ނުވަނީސްއެވެ. ކަޝްމޫރުގެ މައްސަލައިގައި ޔޫއޭއީން ތާއީދު ކުރަނީ އިންޑިއާއަށެވެ.\nޕާކިސްތާނުން އަންނަނީ ކަޝްމީރު މައްސަލައިގައި އޯއައިސީގެ މެމްބަރު ގައުމުތަކުގެ ތާއީދު ހޯދަން މަސައްކަތް ކުރަމުންނެވެ.\n"އޯޑަރ އޮފް ޒައިދު" ގެ ލަގަބް މޯދީ އަށް ދޭން ޔޫއޭއީ ނިންމާފައިވާއިރު ރާއްޖެއިންވެސް ވަނީ މޯދީއަށް އެންމެ މަތީ ޝަރަފު ކަމަށްވާ "ނިޝާން އިއްޒުއްދީން"ގެ ލަގަބު އަރުވާފައިވާފައެވެ.\nވެކްސިން ކާޑުގައި މޯދީގެ ފޮޓޯ ހުރުމުން މައްސަލައަކަށްވެއްޖެ\nއޮގަސްޓް 20, 2019 15:20\nޔޫއޭއީ ތިހިރީ ހަމަހޭގަތަ؟ ތިއީ މުސްލިމް ގައުމެއްތަ؟ މޯޑީ އަކީ ފާޅުގައި މުސްލިމުންނާ ދެކޮޅަށް އުޅޭ ޖައްބާރެއް. އިސްލާމްދީނުގައި ނޯވޭ ދީނުގެ އަދުއްވުންނަށް ޝަރަފް އެރުއްވުމެއް. ތިއީ ހުރިހާ މުސްލިމުންނަށް ކުރެވޭ މަލާމާތެއް.\nއޮގަސްޓް 20, 2019 15:54\nމުނާފިގުން ނާއި ކާފަރުން ގެ ކިބައިން ސަލާމަތް ކުރައްވާ މުއުމިނުން އެމީުންގެ މައްޗަށް ނަސްރު ވެރި ކުރައްވާދޭވެ\nއޮގަސްޓް 20, 2019 15:55\nއޮގަސްޓް 20, 2019 16:54\nއަރަބިންގެ ތެރޭގަތިބި މިފަދަ މުނާފިގުންގެ ސަބަބުން އިސްލާމްދީނަށާ މުސްލިމުންނަ ނިކަމެތިކަންލިބި ހަފުސްވަމުން މިދަނީ.. މިގެރިޔަށް އެވޯޑުދެނީ ކަޝްމީރުގަތިބި މުސްލިމުން ނެތިކޮއްލާ އަޅުވެތިކުރާތީތަ؟ހަލާކުހުރި މިފަދަ ނުބައިމީހުންނަ... ތިހުރިހާ ފައިސާ ކުޑިތަކަކަށްވެ ނެތިވާދުވަހު އެވޯޑުދޭން ތިބެއްޗޭ..\nއޮގަސްޓް 20, 2019 18:13\nބަލަގަ އައްޗީޑި މި ދިވެހިރާއްޖެއިން ވެސް އޮތީ ތިޔަ މަތީ ލަގަބު އަރުވާފައޭ. ޙޭ އަރާ ބަލަ ކޮއްކޯ. މިވެސް ހަމަ ތިޔަ ބުނާ 100ޕަސަންޓް މުސްލިމް ގައުމެކޭ.\nއޮގަސްޓް 20, 2019 22:03\nމަނުބުނަމެއްނުން 100 ޕަސެންޓް މުސްލިމް ގައުމެކޭވެސް، މުނާފިގް ގައުމެކޭވެސް.\nރާއްޖެ: 100 ޕަސެންޓް މުސްލިމް، އެކަމަކު ވެރިކަން ކުރަނީ މުނާާފިގުކަން ބޮޑު މީހެއް. ބޮޑުވަޒީރުކަން ކުރަނީ ސީދާ ގާރޫނު ސްޓައިލް އިބިލީހެއް. މުސްލިމަކު ނޫނީ މުސްލިމުންތަކެއް ފާޅުގައި ތިމަންމެންނަކީ މުސްލިމުން ނޫނޭ/ ތިމަންމެން ދީން ދޫކޮށްފީމޭ ނުބުނާހާ ހިނދަކު ނުބުނެވޭނެ ދޯ ރާއްޖެއަކީ 100 ޕަސެންޓް މުސްލިމް ގައުމެއް ނޫނޭ.\nޔޫއޭއީ އަކީ "އިސްލާމީ ޝަރީއަތް" ހިންގާ ގައުމެއް. ރާއްޖޭގައި އިސްލާމީ ޝަރީއަތެއް އެހާވަރަކަށް ނޯވޭ. މިހިންވެ މިބުނަނީ ޔޫއޭއީން މިކުރާކަމަކީ އިސްލާމް ދީނަށާއި މުސްލިމުންނަށް ކުރެވޭ މަލާމާތެކޭ! ގަތަރު ގޮތަށް ޔޫއޭއީވެސް ސެކިޔުލަރިސަމް އާއި ދިމާލަށް މިސްރާބް ޖަހާނެ ކަންނޭގެ.\nއޮގަސްޓް 20, 2019 19:10\nއޮގަސްޓް 20, 2019 21:11\nއައްޗީޑި ޢަރަބީން މޮޔަފުޅުވީތޯ؟ ލަދު!


ޕީޕީއެމް އިން ލޯކަލް ކައުންސިލް އިންތިހާބުގެ ކެމްޕޭން ފެށުން ހުކުރުދުވަހުގެރޭ | Jazeera\tޕީޕީއެމް އިން ލޯކަލް ކައުންސިލް އިންތިހާބުގެ ކެމްޕޭން ފެށުން ހުކުރުދުވަހުގެރޭ - Jazeera\nޕީޕީއެމް އިން ލޯކަލް ކައުންސިލް އިންތިހާބުގެ ކެމްޕޭން ފެށުން ހުކުރުދުވަހުގެރޭ\nއައިމިނަތު ޔުމްނާ February 23, 2020 71 views0\nލޯކަލް ކައުންސިލް އިންތިހާބުގައި ވާދަ ކުރާ ޕީޕީއެމްގެ ކެންޑިޑޭޓުންގެ ކެންޕޭން ހުކުރު ދުވަހުގެ ރޭ ފެށުމަށް ނިންމައިފި އެވެ.މިއިންތިހާބުގައި އިންތިހާބުގައި އިދިކޮޅު ޕްރޮގްރެސިވް ޕާޓީ އޮފް މޯލްޑިވްސް (ޕީޕީއެމް) އިން 675 ކެންޑިޑޭޓުން ވާދަކުރާނެ ވަނީ ބުނެފައެވެ.\nޕީޕީއެމުން ބޭއްވި ނޫސްވެރިންގެ ބައްދަލުވުމުގައި އެ ޕާޓީގެ ނާއިބް ރައީސް އިބްރާހިމް ޝުޖާއު ވިދާޅުވީ އަންނަ ހުކުރު ދުވަހުގެ ރޭ ބާއްވާ ހާއްސަ ޖަލްސާއާއިކާއެކު ކައުންސިލް އިންތިހާބުގެ ކެންޕެއިން އެ ޕާޓީން ފަށާނެ ކަމަށެވެ.\n"މި ކެންޕެއިން، ޕީޕީއެމްގެ ތާރީހުގައިވެސް ތައްޔާރުނުވާ މިންވަރަށް އަޅުގަނޑުމެން މިދަނީ ތައްޔާރުވަމުން. އެގޮތުން ކެންޕެއިން ލޯންޗިންއަކީވެސް ތަފާތު ޖަލްސާއަކަށް ވެގެންދާނެ. ތަފާތު ގިނަ ކަންތައްތައް އެ ޖަލްސާއިން ދިވެހި ރައްޔިތުންނާ ބައްދަލްކުރާނެ." ޝުޖާއު ވިދާޅުވިއެވެ.\nޕީއެންސީގެ ރައީސް އަދި ފޮނަދޫ ދާއިރާގެ ކުރީގެ މެންބަރު އަބްދުއްރަހީމް އަބްދުﷲ ވިދާޅުވީ ރައީސް ޔާމީން ޖަލުގައި ހުންނަވަނިކޮށް އެޕާޓީގެ ޓިކެޓަށް އެދި ގިނަ އަދަދެއްގެ މެންބަރުން އެދުމަކީ ރައީސް ޔާމީނަށް ރާއްޖޭގައި އޮތް ތާއީދު ހާމަކޮށްދޭ ކަމެއް ކަމަށެވެ. އަދި މިއީ ރައީސް ޔާމީން މިނިވަން ކުރުމަށް މެންބަރުން ބޭނުންވާ މިންވަރު ހާމަވާ ކަމެއް ކަމަށެވެ.އަބްދުއްރަހީމް ވަނީ ކައުންސިލް އިންތިހާބުގައި ހުރިހާ ރައްޔިތުންވެސް އެ ޕާޓީގެ ކެންޑިޑޭޓުންނަށް ވޯޓް ދިނުމަށް ގޮވާލާފައެވެ. އަދި މިއީ ގައުމު މިހާރު އޮތް ހާލަތުން ބަދަލު ކުރުމަށް ލިބޭނެ ރަނގަޅު ފުރުސަތެއް ކަމަށް އަބްދުއްރަހީމް ވިދާޅުވިއެވެ.\nޕީޕީއެމުން ބުނީ ހުކުރު ދުވަހު ކެންޕެއިން ރަސްމީކޮށް ފެށުމުގެ ޖަލްސާ ބޭއްވި ނަމަވެސް އަންގާރަ ދުވަހުން ފެށިގެން ރާއްޖޭގެ އެކި ކަންކޮޅުތަކަށް ޕީޕީއެމް ޕީއެންސީގެ ޓީމުތައް ދަތުރުކުރާނެ ކަމަށެވެ. އެގޮތުން މިމަހުގެ 24 ފެށިގެން 27 އަށް އައްޑޫ ސިޓީއަށް ހާއްސަ ދަތުރުތަކެއް ކުރުމަށް ވަނީ ހަމަޖެހިފައެވެ.\nއަދި ބޮޑެތި ހުރިހާ އަތޮޅުތަކަށް ޕީޕީއެމް/ޕީއެންސީގެ އިސް ސަފުގައި ތިބި ފަރާތްތަކުން ދަތުރުކޮށް ކެންޑިޑޭޓުންނަށް ކެންޕެއިން ކޮށްދޭނެ ކަމަށް ވަނީ ވިދާޅުވެފައެވެ.


ވިޔަފާރި - TrendingRED\nދުނިޔޭގައި އިންސާނުން ދިރިއުޅެމުންދާ އިރު ނުރައްކައުތެރި އަދި ކިތަންމެ ބޭނުންނުވާ ކާރިސާތަކާއިވެސް ދިމާވެއެވެ. ޤުދުރަތީ ނިޔާޢެއް އެއްވެސް އިންސާނަކަށް ކޮންޓްރޯލެއް ނުކުރެވޭނެއެވެ. މިގޮތުން މި ކާރިސ...\nދުނިޔެއަކީ ވަގުތީ އާލަމެކެވެ. ލޯބިވާ މީހުން ދުނިޔެއާއި އަލްވަދާޢު ކިޔުމަކީ ލިބޭ ވަރަށް ބޮޑު ހިތާމައެކެވެ. ނަމަވެސް މަރުވެދިއުމުން އަހަރެމެންނަށް އޮތީ އެކަން ގަބޫލުކޮށް އެމީހުންގެ މައްޗަށް ހެޔޮ ދުޢާ...\nއިންޑިއާގައި ގުޑްސް އެންޑް ސަރވިސަސް ޓެކްސް (ޖީއެސްޓީ) ނަގަން ފަށައިފި އެވެ. އިންޑިއާގައި ކުރިން ނަގަމުން ގޮސްފައިވަނީ ސްޓޭޓް ޓެކްސްތަކެވެ. ނަމަވެސް ޓެކްސް ނެގުމުގެ ޤާނޫނަށް ބަދަލުތައް ގެނެސް ކުރި...\nދުންފަތުގެ ސަބަބުން އިންސާނާގެ ހަށިގަނޑާއި އެއްވަރަށް ތިމާވެއްޓަށްވެސް ގެއްލުންވޭ!\nދުންފަތުގެ އިސްޢުމާލު ކުރުމުގެ ސަބަބުން ޖެހޭ ބަލިތަކުން އަހަރެއްގެ މައްޗަށް7މިލިއަން މީހުން މި ދުނިޔެ ދޫކުރެއެވެ. ހަމަމިއާއެކު ދުންފަތުގެ ސަބަބުން އަޅުގަނޑުމެންގެ މި ދުނިޔެއަށްވެސް ބޮޑެތި ގެއްލުނ...\nޖީއެމް އިން އިންޑިއާއަށް ކާރު އުފައްދައި ދިނުން ހުއްޓާލަން ނިންމައިފި!\nޖެނެރަލް މޮޓޯރސް (ޖީއެމް) އިން އިޢުލާން ކޮށްފައިވަނީ މި އަހަރު ނިމުމާއި އެކު އިތުރަށް އިންޑިއާ މާކެޓަށް ކާރު އުފައްދައި ނުދޭނެ ކަމަށެވެ. އިންޑިއާގައި ޗެވްރޮލެޓް ބްރޭންޑް ވިއްކާ ކުންފުނި ކަމަށްވާ ޖ...\nހެންޑަރސަން އައިލޭންޑް އިން ދުނިޔޭގެ އެހެން ހުރިހާ ހިސާބަކަށް ވުރެ ގިނަ ޕްލާސްޓިކް ކުނި ފެނުން!\nގާތްގަނޑަކަށް 38 މިލިއަން ޕްލާސްޓިކް ކުނި ވަނީ ހެންޑަރސަން އައިލޭންޑް ގެ ގޮނޑުދޮށަށް އެއްވެފައި ހުއްޓާ ފެނިފައެވެ. ހެންޑަރސަން އައިލޭންޑް އަކީ ދުނިޔޭގެ އެންމެ ފަޅު އަދި ދުރު ރަށް ތަކުގެ ތެރެއިން އެ...


ކަށި ފީވުން | ބަލިތައް | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް ބަލިތައް ކަށި ފީވުން\n01 ޖަނަވަރީ 2004\nއުމުރުން ދުވަސްވެ މުސްކުޅިވުމުން ވަރަށް ގިނަ މީހުނަށް ކަށީގެ ޓެސްޓްތައް ހެދުމަށް ޑޮކްޓަރުން ލަފާދެއެވެ. ހަމަ މިހެން ފުރާވަރަށް އަޅާ އުމުރުގެ މީހުންނާއި ކުޑަކުދިން ކެލްސިއަމްއާއި، ފޮސްފަރަސް އެކުލެވޭ ކާނާ ބޭނުންކުރުމަށް އިރުޝާދު ދެއެވެ. މިފަދަ އިރުޝާދު ތަކުގެ ބޭނުމަކީ އުމުރުން ދުވަސްވުމުން ކަށިތަކަށް ލިބިދާނެ ގެއްލުމަކުން ސަލާމަތް ކުރުމެވެ.\nކަށިފީވުމުގެ މައްސަލައަކީ އުމުރުންދުވަސްވުމުން އަންހެނުންނަށް ވަރަށް ގިނައިން ކުރިމަތިވާ މައްސަލަ އެކެވެ.\nކަށި އަދި ކަށިފީވުމަކީ ކޮބާ ؟\nކައްޓަކީ އޭގެ ޒާތުގައި އުފެދި ބޮޑުވަމުން އަންނަ ޓިޝޫއެކެވެ. ކަށި އުފެދެނީ ކޮލެޖިން ކިޔާ ޕްރޮޓީން އަކާއި، ކެލްސިއަމް ފޮސްފޭޓް އެއްވެގެންނެވެ. ކަށިތަކުގެ ބާރުގަދަވެ ހަރުކޮށް ހުރުމުގެ ސިއްރަކީ ކެލްސިއަމްއެވެ. ހަށިގަނޑުގައި އެކުލެވޭ %99 ކެލްސިއަމް ހިމެނެނީ ދަތާއި،ކަށިތަކުގައެވެ.\nއަންހެނުންނަށް މައްސަރުކަންތައް ހުއްޓުމުގެ ކުރިން އެމީހުންގެ ހަށިގަނޑުގައި އެކުލެވޭ އެސްޓްރޯޖެން އަދި ޕްރޯޖެސްޓީރޯން ކަށިތައް ބިނާކުރުމުގަޔާއި، ކަށިތައް ހެދިބޮޑުވުމަށް ބޭނުންވާ ކެލްސިއަމްއާއި، ފޮސްފަރަސް އަދި އެހެނިހެން މައުދަންތައް ކަށިތަކާއި ހަމައަށް ގެންގޮސްދިނުމުގައި މުހިއްމު ދައުރެއް އަދާކުރެއެވެ. ކައްޓަކީ އޭގެޒާތުގައި ބިނާކުރުމާއި( އެނަބޮލިޒަމް) އަދި ހަލާކުކުރުމުގެ( ކެޓަބޮލިޒަމް) މަސައްކަތްތަކެއް އޭގެ ތެރޭގައި ހިންގާ ޓިޝޫއެކެވެ. މައްސަރުކަންތައް ހުއްޓުމުގެކުރިން ކަށީގެ ތެރޭގައި އެނަބޮލިޒަމް ކެޓަބޮލިޒަމް އަށްވުރެ ބޮޑަށް މަސައްކަތް ކުރެއެވެ. މާނައަކީ ދުވަސްވެފައިވާ ކަށިތައް ހަލާކުވެނެތިގެންދާ މިންވަރަށް ވުރެ އާކަށިތައް އުފެދިބޮޑުވާ މިންވަރު އިތުރުވެއެވެ. ނަމަވެސް މައްސަރުކަންތައް ހުއްޓި ހަށިގަނޑުގައި ކުރިން ބުނި ހޯމޯންސްތައް ( އެސްޓްރޯޖެން އަދި ޕްރޯޖެސްޓީރޯން ) މަދުވުމުން ކެޓަބޮލިޒަމްގެ ބައި އެނަބޮލިޒަމް އަށްވުރެ އިތުރުވެގެންދެއެވެ. ކަށިފީވުމުގެ އަސްލަކީ މިއީއެވެ.\nކަށިފީވުމުގެ މައްސަލަ ކުރިމަތިވަނީ ކޮންބަޔަކަށް ؟\nކަށިފީމުވުގެ މައްސަލަ އެންމެ އާންމުކޮށް ދިމާވަނީ އުމުރުން ދުވަސްވީ އަންހެނުންނަށެވެ. ނަމަވެސް 50 އަހަރުން މައްޗަށް ދިއުމަށް ފަހު ބައެއް ފިރިހެނުންނަށް ވެސް މިމައްސަލަ ކުރިމަތިވެއެވެ. އުމުރުން ދުވަސްވުމުން ކަށިފީވާން ދިމާވަނީ މިއުމުރުގައި ކަށިތައް ނިކަމެތިވެ ކަށިތަކުގެ ބާރު ދަށްވާތީއެވެ. ލެޓިން އެމެރިކާއާއި އެފްރިކާގެ ގައުމުތަކުގެ އަންހެނުންނަށް ވުރެ އޭޝިއާއާއި، ކާކޮސައިޑް ނަސްލުގެ މީހުނަށް ކަށިފީވުމުގެ މައްސަލަ ކުރިމަތިވާލެއްބޮޑެވެ.\nމާގިނައިން ވިހާފައި ތިބޭ އަންހެނުންނަށް ކަށިފީވުމުގެ މައްސަލަ ކުރިމަތިވާލެއް އަވަހެވެ. މާބަނޑުދުވަސްވަރު ހަށިގަނޑުން ގިނައަދަދެއްގެ ކެލްސިއަމް އާއި، ފޮސްފަރަސް އަދި އެހެނިހެން މައުދަންތައް ގެއްލިގެންދެއެވެ. ހަމަ މިހެން ހައިޟުގެ ދުވަސްވަރުވެސް ހަށިގަނޑުން ކެލްސިއަމް އަދި ފޮސްފަރަސް އުނިކުރެއެވެ.މިގޮތަށް އުނިވެގެންދާބައި އަބުރާހަށިގަނޑަށް ނުލިބިއްޖެނަމަ ކަށިފީވުމުގެ މައްސަލަ ކުރިމަތިވުމަކީ ގާތްކަމެކެވެ.\nކާނާގައި ކެލްސިއަމްއާއި، ވިޓަމިންޑީ ހިމެނޭ މިންވަރު ދަށްވުން އަދި ދުންފަތުގެ އިސްތިއުމާލު ކުރުން ފަދަ ކަންކަމަކީވެސް ކަށީފީވުމަށް މަގު ފަހިކޮށްދޭ ކަންކަމެވެ.\nކަށިފީވުމުގެ ސަބަބުން ކުރިމަތިވެދާނެ ކަންތައްތަކަކީ ކޮބާ؟\nކަށިފީވުމުގެ މައްސަލަ ކުރިމަތިވި ނަމަވެސް އޭގެ އަލާމާތްތައް ފެންނަލެއް ލަހެވެ. މިފަދަ އަލާމާތްތައް ފާހަގަވަނީ ކަށިތައް ނިކަމެތިވެ، ވެއްޓި އުކުޅުކަށިތައް ބިދުން ނުވަތަ މައިބަދައިގެ ކަށިތައް ފިތި ހަލާކުވުން ފަދަ ކަމެއް ކުރިމަތިވެއްޖެ ނަމައެވެ. ކަށިފީވުމުގެ ސަބަބުން ކުރިމަތިވާ އެންމެ އާންމު ކަމަކީ ކަށިތައް ދެރަވެ ބިދޭގޮތްވުމެވެ. އެންމެ އާންމުކޮށް ކަށިފީވުމުގެ މައްސަލަ ދިމާވަނީ މައިބަދައާއި، އަތުގެކުޑަހުޅާއި، ފައިގެ އުކުޅު ކަށިތަކަށެވެ. ބުރަކަށީގައި ރިއްސުން،ގުދުލުން،އަދި ހިގަންއުދަގޫވުން ފަދަ ކަންކަމަކީ ކަށިފީވުމުގެ ސަބަބުން ދިމާވެދާނެ އުދަގޫ ތަކެވެ.\nކަށިފީވުމުން ރައްކާތެރިވުމުގެ ގޮތުން ކުރެވިދާނެ ކަމަކީ ކޮބާ؟\nކަށިފީވުމުގެ މައްސަލައިން ރައްކާތެރިވުމަށް ދުރާލާ މަސައްކަތްކުރެވިދާނެއެވެ.މިގޮތުން ކަށިފީވުމުގެ މައްސަލަ ކުރިމަތި ވެއްޖެނަމަ އެކަމަށް ޚާއްސަކޮށްގެން އުފައްދާފައިވާ ބޭސް ބޭނުންކުރެވިދާނެއެވެ. މީގެ އިތުރުން އަބަދުވެސް ކެލްސިއަމްއާއި،ވިޓަމިންޑީ އެކުލެވޭ ކާނާ ބޭނުންކުރެވިދާނެއެވެ.\nކިރާއި، ކިރުބޭނުން ކޮށްގެން ހަދާފައި ހުންނަ އުފެންދުންތަކާއި، ދޮންކޭލަކީ ކެލްސިއަމް ވަރަށް މަތީދަރަޖައަކަށް އެކުލެވޭ ބާވަތްތަކެވެ. މީގެ އިތުރުން ކަސްރަތުކުރުމަކީ ވެސް ކަށިތައް ސަލާމަތުން ހުރުމާއި، މަސްތައް ވަރުގަދަ ކުރުމުގައި މުހިއްމު ދައުރެއް އަދާކުރާ ކަމެކެވެ.\nފޯލިކް އެސިޑް : މާބަނޑު ދުވަސްވަރު ހޯދުން މުހިއްމު ވިޓަމިނެއް\nމާބަނޑު ދުވަސްވަރު އަރާމުގައި ނިދާނީ ކިހިނެއް؟


Gavaaidhaa khilaafah ulhey Bangladesh meehun fonuvaalumugai ehee ah edhijje\nގަވާއިދާ ހިލާފަށް އުޅޭ ބަންގްލަދޭޝް މީހުން ފޮނުވާލުމުގައި އެހީއަށް އެދިއްޖެ\nގަވާއިދާ ހިލާފަށް އުޅޭ ބަންގްލަދޭޝް މީހުން ރާއްޖެއިން ފޮނުވާލުމުގައި އެ ގައުމުގެ ސަރުކާރުގެ އެހީތެރިކަމަށް އެދިއްޖެ އެވެ.\nފޮރިން މިނިސްޓަރު އަބްދުﷲ ޝާހިދު މިއަދު ވަނީ ގަވާއިދާ ހިލާފަށް ރާއްޖޭގައި އުޅެމުންދާ ބަންގްލަދޭޝް މީހުން އަނބުރާ އެ ގައުމަށް ގެންދިޔުމާ ބެހޭ ގޮތުން ބަންގްލަދޭޝްގެ ފޮރިން މިނިސްޓަރާއެކު މަޝްވަރާ ކުރައްވާފައެވެ.\nއެ ދެ ބޭފުޅުން މިއަދު ފޯނުން ގުޅުއްވާ މަޝްވަރާ ކުރެއްވީ ކޮވިޑް-19 އާ ބެހޭ ގޮތުން ދެ ގައުމުން ކުރަމުންދާ މަސައްކަތްތަކާއި އަދި އަޅަމުންދާ ފިޔަވަޅުތަކާއި ގުޅޭގޮތުންނެވެ.\nމި މަޝްވަރާގައި މިނިސްޓަރު ޝާހިދު ވަނީ ކޮވިޑް-19 ފެތުރުމުގެ ކުރިންވެސް ރާއްޖޭގައި ގަވާއިދާ ހިލާފަށް އުޅެމުންދާ ބިދޭސީން ރެގިއުލަރައިޒް ކުރުމުގެ މަސައްކަތް ސަރުކާރުން ފަށާފައިވާ ކަމަށް ވިދާޅުވެފައެވެ. އަދި ކޮވިޑް-19 ރާއްޖޭގައި ފެތުރިއްޖެ ހާލަތެއްގައިވެސް ބަލީގެ ނުރައްކާ އެންމެ ބޮޑު އެއް ބަޔަކީ ގަވާއިދާ ހިލާފަށް އުޅޭ ބިދޭސީންކަން ފާހަގަކުރައްވައި، ގަވާއިދާ ހިލާފަށް އުޅޭ ބަންގްލަދޭޝް ރައްޔިތުން އަނބުރާ އެ ގައުމަށް ގެންދިޔުމުގައި އެހީތެރިކަމަށް މިނިސްޓަރު އެދިވަޑައިގެންނެވި ކަމަށް ފޮރިން މިނިސްޓްރީން ވަނީ ބުނެފައެވެ.\nބަންގްލަދޭޝްގެ ފޮރިން މިނިސްޓަރު ވަނީ އެކަމަށް އެއްބާރުލުން ދެއްވާނެ ކަމަށް ވިދާޅުވެފައެވެ.\nކޮވިޑް19 އިން ރައްކާތެރިވުމުގެ ފިޔަވަޅެއްގެ ގޮތުން ގަވާއިދާ ހިލާފަށް އުޅޭ ބިދޭސީން ރާއްޖެއިން ފޮނުވާލުމުގެ މަސައްކަތް ފަށާފައިވާ ކަމަށް ސަރުކާރުން ހާމަކުރިއެވެ. ނަމަވެސް އެކަމުގެ ތަފްސީލެއް ސަރުކާރުން ފަހުން ހާމައެއް ނުކުރެއެވެ. އަދި އެ ޕްރަގްރާމް ކުރިއަށްދާކަމެއް ނުވަތަ ނޫން ކަމެއްވެސް ހާމަކޮށްފައެއް ނުވެއެވެ.\nގަވައިދާ ހިލާފަށް އުޅޭ ބިދޭސީން ގަވައިދަށް ފެއްތުމަށް މި ސަރުކާރުން ފެށި ޕްރޮގްރާމްގެ ދަށުން 38،000 ބިދޭސީން ރަޖިސްޓްރީ ކުރިއެވެ. އެ ޕްރަގްރާމް ކުރިއަށް ގެންދިޔަ ގޮތާމެދުވެސް ގިނަ ސުވާލުތަކެއް އާންމުން އުފައްދާއިރު، އެކަމުގެވެސް މާބޮޑު ތަފްސީލެއް ސަރުކާރުން ނުދެއެވެ.\nރާއްޖޭގައި ގަވާއިދާ ހިލާފަށް އުޅޭ ބިދޭސީންގެ މައްސަލަ ބޮޑުވެފައިވާއިރު އެ މައްސަލަ ހައްލުކުރުމަށް މިހާތަނަށް އެއްވެސް ސަރުކާރަށް އެކަށީގެންވާ މަސައްކަތްތަކެއް ކުރެވިފައެއް ނުވެއެވެ. ނަމަވެސް ބިދޭސީންގެ މައްސަލަ ބޮޑުވުމުން މައްސަލަ ހައްލު ކުުރުމުގެ ނަމުގައި ކޮންމެ ސަރުކާރަކުންވެސް ޕްރަގްރާމްތަކެއް ފަށައެވެ.\nބަންގްލަދޭޝް ފޮރިން މިނިސްޓްރީ އަބްދުﷲ ޝާހިދު + ކޮވިޑް-19


Environment Ministry | Mihaaru\nސްޓެލްކޯއަށް މަހަކު2މިލިއަން ގެއްލުންވޭ: ރިޕޯޓް\nކަރަންޓްގެ އަގަށް ގެންނަ ބަދަލުތަކުގެ ސަބަބުން ސްޓެލްކޯއަށް މަހަކު ދެ މިލިއަން ރުފިޔާގެ ގެއްލުމެއް ވަމުން އަންނަ ކަމަށް އެ ކުންފުނީގެ ޕާފޯމެންސް އޮޑިޓް ރިޕޯޓްގައި ބުނެފި އެވެ.\nގަސްތަކުގެ ބުޑަށް އަޑީތެޔޮ އަޅާ ކަމުގެ ޝަކުވާކޮށްފި\nބޮޑުތަކުރުފާނު މަގުގައި އިންދާފައި ހުރި ގަސްތަކުގެ ބުޑަށް އަޑީ ތެޔޮ އަޅަމުންދާތީ އެފަދަ އަމަލުތައް ހިންގުން ހުއްޓާލުމަށް އެންވަޔަރަމަންޓް މިނިސްޓްރީން މިއަދު ގޮވާލައިފި އެވެ.\nވެގެން އުޅޭ ގޮތް ވަރަށް ސާފެވެ. ފަޅުތައް ހިއްކައިގެން ހަދާ ރިސޯޓްތައް ހުޅުވަން ޖެހޭ މުއްދަތު ކައިރިވަނީ އެވެ. ހުޅުވެން އޮތީ އެ ރިސޯޓްތައް ފެހިކޮށްގެންނެވެ. އެކަން ވާން އޮތީ ގިނަ އަދަދެއްގެ ގަސް ލިބިގެންނެވެ. އެތައް ހާސް ރުކެއް އަވަހަށް ހޯދަން ރިސޯޓްތަކުގެ އިންވެސްޓަރުންނަށް މަޖުބޫރުވުމުން ބޮޑު އަގު ދީފައި ގަންނަން ފެށީ އެވެ. އޭގެ...\nބާރަށުން ރުއް ނެގުން ހުއްޓާލަން އީޕީއޭ އިން އަންގައިފި\nހއ. ބާރަށުން ރުއްގަސް ނަގަމުން ދަނީ ގަވާއިދާ ހިލާފަށް ކަމަށް ވާތީ، އެ މައްސަލަ އެންވަޔަރުމެންޓް ޕްރޮޓެކްޝަން އޭޖެންސީ (އީޕީއޭ) އިން ބަލައި ނިމެންދެން އެކަން ހުއްޓާލަން އެ އިދާރާ އިން...\nނަގާފައިވާ ރުއްގަސް ވުރެ އިންދި ރުއްގަސް ގިނަ: އީޕީއޭ\nމި އަހަރުގެ މިހާތަނަށް ރަށްރަށުން ނަގާފައިވާ ރުއްގަހަށް ވުރެ، އަލުން އިންދާފައިވާ ރުއްގަހުގެ އަދަދު އިތުރު ކަމަށް އެންވަރަމެންޓް ޕްރޮޓެކްޝަން އޭޖެންސީ (އީޕީއޭ) އިން މިއަދު ބުނެފި...\nއަނިޔާވެރިކޮށް ބަނދެފައި އޮތް ވެލާ ދޫކޮށްލައިފި\nފަޅު ރަށެއްގައި އަނިޔާވެރިކޮށް ބަނދެފައި އޮތް ވެލައެއް އެންވަޔަރަމެންޓް މިނިސްޓްރީ އާއި އެންވަޔަރަމެންޓް ޕްރޮޓެކްޝަން އޭޖެންސީ (އީޕީއޭ) ގެ ޓީމަކުން މިއަދު ދޫކޮށްލައިފި އެވެ.\nއަނިޔާވެރިކޮށް ބަނދެފައި އޮތް ވެލައެއް ސަލާމަތްކުރަނީ\nފަޅު ރަށެއްގައި ބަނދެފައި އޮތް ވެލައެއް ސަލާމަތް ކުރުމުގެ މަސައްކަތް އެންވަޔަރަމަންޓް މިނިސްޓްރީ އާއި އީޕީއޭގެ ޓީމަކުން ކުރަމުން އަންނަ ކަމަށް ބުނެފި އެވެ.\nފެން ހިންދާ ނިޒާމުގެ މަސައްކަތް އަވަސްކޮށްދީ: ޝަރީފް\nވާރޭ ވެހޭ އިރަށް އައްޑޫގެ ރަށްރަށުގެ މަގުތަކުގައި އާދަޔާ ޚިލާފަށް ފެންބޮޑުވެ، ގޭގެ އަށް ފެން ވަންނަ މައްސަލަ ހައްލު ކުރުމަށްޓަކައި، ފެން ހިންދާ ނިޒާމުގެ މަސައްކަތް އަވަހަށް ނިންމައި ދިނުމަށް ރައްޔިތުންގެ މަޖިލީހުގެ އައްޑޫ މަރަދޫ ދާއިރާގެ މެމްބަރު އިބްރާހިމް ޝަރީފް (މަވޯޓާ) އެދިވަޑައިގެންފި އެވެ.\nOctober 06, 2019 2\nކެލަ އިން ރުއް ނެގުން ހުއްޓުވައިފިން: އީޕީއޭ\nހއ. ކެލާ އިން ރުއް ނަގައި ބޭރުކުރުން ހުއްޓުވާފައިވާ ކަމަށް އެންވަޔަރަމެންޓް ޕްރޮޓެކްޝަން އޭޖެންސީ (އީޕީއޭ) އިން މިއަދު ބުނެފި އެވެ.\nOctober 01, 2019 14\nތިމާވެށީގެ ހިމާޔަތުގައި ހުސް ވާހަކަ! އަމަލު މަދު!\n"އަމަލު ނުކުރެވެންޏާ ގައުމުތަކަށް ގޮސް ވާހަކަ ނުދައްކާ!"\nމޫސުމާ ބެހޭ ހަޅުތާލު ރާއްޖޭގައި ވެސް!\nއަންނަ ހުކުރު ދުވަހު ދުނިޔޭގެ އެކި ސަރަހައްދުތަކުން ސްކޫލް ދަރިވަރުންނާއި މަސައްކަތްތެރިން، ތިމާވެށީގެ ހިމާޔަތުގައި ނުކުންނާނެ އެވެ. މޫސުމާ ބެހޭ ބައިނަލްއަގުވާމީ ހަޅުތާލުގައި...\nމީހުން ދިރިއުޅޭ ރަށްރަށުގައި ޖަމާވެފައި ހުރި ގިނަ ދުވަސްވީ ކުނި ނަގައި ސާފުކުރާނެ ބަޔަކު ހޯދަން ފިނޭންސް މިނިސްޓްރީން އިއްޔެ ބިޑަށް ހުޅުވާލައިފި އެވެ.\n"މޫސުން" އެޕް މިހާރު ޑައުންލޯޑްކުރެވޭނެ\nރާއްޖޭގެ މޫސުމާ ގުޅޭ މައުލޫމާތު ލިބޭ މޯބައިލް އެޕްލިކޭޝަން ބޭނުން ކުރެވޭ ގޮތް މިއަދު ހަދައިފި އެވެ.\nމޫސުމާ ގުޅޭ މައުލޫމާތު ލިބޭ އެޕެއް ލޯންޗުކޮށްފި\nމޫސުމާ ގުޅޭ މައުލޫމާތު ލިބޭނެ މޯބައިލް އެޕްލިކޭޝަނެއް މެޓް އޮފީހުން މިއަދު ލޯންޗުކޮށްފި އެވެ.


ސްމާޓްޓީވީ ގެންގުޅޭއިރު ސްޓްރީމިންގް ޑިވައިސްއެއް ބޭނުންވޭތަ - Tech News Maldives\nސްމާޓްޓީވީ ގެންގުޅޭއިރު ސްޓްރީމިންގް ޑިވައިސްއެއް ބޭނުންވޭތަ\nޙުސައިން ދީމް މުޙައްމަދު • 17 ނޮވެމްބަރު 2021\nމިހުސްވަނީ އޮނަވިހިވަނަ ޤަރުނުގެ އޮނަވިހިވަނަ އަހަރެވެ. ފޮށިޓީވީއަކީ މިހާރު ދާރުލްއާސާރަކުން މެނުވީ ނުފެންނާނެހާ ތަދުއެއްޗެކެވެ. ޓީވީއެއް ގަންނަންވެއްޖެނަމަތަ، އެންމެންވެސް ބަލަނީ އެންމެފަހުގެ، އެންމެތުުނި ސްމާޓް ޓީވީއެއް ގަނެވޭތޯއެވެ. ކޮންމެ އަހަރަކު ބާޒާރަށް ނެރޭ ޓީވީތައް ދަނީ އެއްގޮތަށްވުރެ ގިނަ ގޮތްގޮތުން ކުރިއަރަމުންނެވެ. ސުވާލަކީ، ސްމާޓް ޓީވީތައް ކުރިއަރަމުންދާވަރަކަށް އަދިވެސް ވަކިން ސްޓްރީމިންގް ޑިވައިސްއެއް ހޯދަންޖެހޭ ހެއްޔެވެ؟\nސްމާޓް ޓީވީ ބޭނުންކޮށްގެން ފަސޭހަކަމާއެކު އިންޓަނެޓު މެދުވެރިކޮށް ޕްރޮގްރާމްތައް ބަލައިހެދެއެވެ. ލައިވް އިވެންޓްތައްވެސް ބަލައިލެވެއެވެ. އެހެންނަމަވެސް މިފަދައިން ސްޓްރީމްކުރުމުގައި ދިމާވާ އެންމެ ބޮޑުތަދިކަމަކީ އިންޓަނެޓު ބޭންޑްވިތް ކުޑަވާއިރަށް އެ ސްޓްރީމް ކަނޑަކަނޑައިގެންދިޔުމެވެ. މިގޮތަށް ސްޓްރީމްކުރާއިރު ބައެއްފަހަރު އިރުގަނޑެއްވަންދެން ސްކްރީން ތާށިވެފައިވެސް އެބަހުރެއެވެ. ލައިވްކޮށް އިވެންޓެއް، މިސާލަކަށް މުހިއްމު ފުޓުބޯޅަ މެޗެއް ބަލަން އިންދާ މިކަހަލަ ދަތިތައް ދިމާވުމަކީ އެދެވޭކަމެއްނޫނެވެ. އަމުދުން، މުހިއްމު ގޯލެއް ޖަހައި މަންޒަރު އެފަދަ ހިތްދަތި ގޮތަކަށް ގެއްލޭކަށް އެކަކުވެސް ބޭނުމެއްނުވާނެއެވެ. ގިނަމީހުން ވަކިން ވާގަނޑުތައް ގުޅައިގެންނަމަވެސް ޑީކޯޑަރެއް ގެންގުޅެނީ މިހެންވެއެވެ.\nމީގެއިތުރުން، ޑީކޯޑަރަކާ ޚިލާފަށް، ޓީވީގެ ހާޑްވެއާ އަވަހަށް ހަލާކުވެ، ސްޕީޑް ދަށްވަމުންދެއެވެ. އަމުދުން ނެޓްފްލިކްސް ކަހަލަ އޮންލައިން ޕްލެޓްފޯމްތަކުން ސްޓްރީމްކުރާއިރު ބަފަރ ވުމުގެ ސަބަބުން، ޓީވީގެ ޗިޕްތަކަށް ލޯޑުބޮޑުވެ އޭގެ ހިނގުން މަޑުވާ ގޮތްވެއެވެ. ކޮންމެގޮތެއްވިޔަސް، ޑީކޯޑަރެއްގެ ޗިޕް ބަދަލުކޮށްލުމަށްވުރެ ޓީވީއެއްގެ ޗިޕް ބަދަލުކުރުން މާ ޚަރަދުބޮޑުވާނެއެވެ. ސްމާޓްޓީވީ އެއް ގެންގުޅުނަސް، ބައެއް ފަރާތްތަކުން ވަކިން ޑީކޯޑަރެއް ގެންގުޅެން ޚިޔާރުކުރާ އަނެއް ސަބަބަކީ މިއީއެވެ.\nމީގެ އިތުރުން އޯޑިއޯ ވިޑީއޯ ކޮލިޓީ ތަރައްޤީވަމުންދާވަރަކަށް ސްމާޓްޓީވީތަކުގެ ޕްރޮސެސަރ ތަކަށް ބޭނުންވާ ވައިފައިގެ ޑިމާންޑް ބޮޑުވެއެވެ. މިސާލަކަށް ކުރިން 802.11 އޭސީ ވައިފައިގައި މަސައްކަތްކުރަމުންދިޔަ ސްމާޓްޓީވީއެއް، މިހާރުގެ އޯޑިއޯ ވީޑިއޯ ކޮލިޓީއަށް ސްޓްރީމްކުރަން ވައިފައި-6 ބޭނުންވާނެއެވެ. ކޮންމެގޮތެއްވިޔަސް، ސްމާޓް ޓީވީތަކުގައި ސްޓްރީމިންގް އެޕްތައް ލިބެން ހުރިނަމަވެސް، އެއެޕްތައް އަޕްޑޭޓްވާ ވަރަކަށް އެޓީވީތަކަކަށް އެޚިދުމަތެއް ނުދެމެހެއްޓެއެވެ. މިހެން ދިމާވަނީ، ޓީވީ އުފައްދާ ކުންފުނިތަކުން، ޓީވީތަކުގެ ހާޑްވެއާ ކުރިއެރުވުމަށްދޭ ސަމާލުކަން، އެޓީވީތަކުގެ ސޮފްޓްވެއާ ތަރައްޤީކުރުމަށް ނުދޭތީއެވެ.\nސްމާޓް ޓީވީއާއި އެކު ވަކި ސްޓްރީމިންގް ޑިވައިސްއެއް ގެންގުޅުމުގެ އަނެއްފައިދާއަކީ، ތަފާތު އެކި ސްޓްރީމިންގް އެޕްތައް އަޅައިގެން އެއްފަހަރާ އެއެޕްތައް ބޭނުންކުރުމުގެ މިނިވަންކަން ލިބުމެވެ. މީގެ މިސާލަކީ، ގޭމް ކުޅުމަށް އެޕަލް ޓީވީ ބޭނުންކޮށް، ސްމާޓްހޯމް ޓެކްނޮލޮޖީއަކަށް އެލެކްސާ ބޭނުންކުރުމެވެ. ސްމާޓްޓީވީއެއް އެކަނި ގެންގުޅޭނަމަ ބޭނުންކުރެވޭ އެޕްތައް ވަރަށް ބޮޑަށް މަދުވެއެވެ.\nއެހެންވީމާ ދެން ފަހަރަކު ސްމާޓް ޓީވީއެއް ގަންނަ އިރު، އޭގެ ސްޓްރީމިންގް ސާވިސްތަކަށް ނުބަލައި، ވަކިން ސްޓްރީމިންގް ޑިވައިސްއެއް ގަނެގެގެން، ބޭނުންކުރަން ބޭނުންވާނެ ޕޯޓްތަކާއި ހާޑްވެއާ ހުރިތޯ ބެލުން މާ ފައިދާބޮޑެވެ. މިގޮތުން ސްޓްރީމްކުރަން އެދޭ ސްމާޓްޓީވީއެއްގައި މަދުވެގެން4އެޗްޑީއެމްއައި ޕޯޓާއި ޑޮލްބީ އެޓްމޯސް އަދި ވިޝަން ހިމެނެންވާނެއެވެ. މީގެ އިތުުރުން ސްކްރީންގެ ސާފުކަމާއި ބޮޑުކަމަކީވެސް، ސްޓްރީމްކުރާ ފަރާތްތަކުން ޓީވީއެއް ގަތުުމުގައި ބަލައި މުހިއްމު ސިފައެކެވެ.


Inthikhaabu Kaamiyaabu Kureveyne Kamuge Yageenkan Ebaoi: Biden | Hathaavees\nއިންތިހާބު ކާމިޔާބު ކުރެވޭނެ ޔަގީންކަން އެބައޮތް: ބައިޑަން\nއިއްޔެ އެމެރިކާގައި ބޭއްވި ރިޔާސީ އިންތިހާބު ކާމިޔާބު ކުރެވޭނެ ކަމުގެ ޔަގީންކަން އެބައޮތް ކަމަށް ޑިމޮކްރެޓިކް ޕާޓީގެ ކެންޑިޑޭޓް ޖޯ ބައިޑަން ވިދާޅުވެއްޖެއެވެ.\nވިލްމިންޓަންގައި ސަޕޯޓަރުންނާ ބައްދަލު ކުރައްވައި ބައިޑަން ވިދާޅުވީ މިވަގުތު ލިބެމުންދާ ނަތީޖާތަކުން ބެލެވެނީ އިންތިހާބު ކާމިޔާބު ކުރާނީ އޭނާ ކަމަށެވެ. މިހާތަނަށް ގުނިފައިވާ ވޯޓުތަކަށް ބަލާއިރު އޭނާ އަށް ލިބިފައިވާ ވޯޓުތަކާއި މެދު ހިތްހަމަ ޖެހޭ ކަމަށް ބައިޑަން ވިދާޅުވިއެވެ.\n"މިހާރުގެ ނަތީޖާ ރަނގަޅު ކަމަށް އަޅުގަނޑުމެން ދެކެނީ. އަޅުގަނޑުމެން ގަބޫލު ކުރާ ގޮތުގައި އަޅުގަނޑުމެން މިތިބީ ކާމިޔާބީގެ މަގުމަތީގައި،" ބައިޑެން ވިދާޅުވިއެވެ.\nބައިޑަން ވިދާޅުވީ މީގެކުރިންވެސް އިންތިހާބުގެ ވޯޓު ގުނުން ލަސް ވާނެ ކަމަށް ބެލެވުނު ކަމަށެވެ. ނަމަވެސް މިހާރު ވޯޓުގެ ގުނުން ލަސްވެދާނެ ކަމަށް ލަފާކޮށްފައިވާ ވަގުތަކީ އުއްމީދު ކުރި ވަގުތެއް ނޫން ކަމަށް ބައިޑަން ވިދާޅުވިއެވެ.\nބައިޑަން އަށް އިންތިހާބު ކާމިޔާބު ކުރެވޭނެ ކަމުގެ ޔަގީންކަން އެބައޮތް ކަމަށް ވިދާޅުވިއިރު އިންތިހާބުގައި ބައިޑަން އާއެކު ވާދަކުރައްވާ އެމެރިކާގެ ރައީސް ޑޮނަލްޑު ޓްރަމްޕު ވެސް ވަނީ އިންތިހާބު ކާމިޔާބު ކުރެވޭނެ ކަމަށް ވިދާޅުވެ ޓްވީޓެއް ކުރައްވާފައެވެ.\nމިހާރުގެ ނަތީޖާތަކަށް ބަލާއިރު ބައިޑަން ވަނީ 225 އިލެކްޓޯރަލް ކޮލެޖް ވޯޓު ކާމިޔާބު ކުރައްވައިފަ އެވެ. ޓްރަމްޕަށް ލިބިވަޑައިގެންފައި ވަނީ 213 އިލެކްޓޯރަލް ކޮލެޖް ވޯޓެވެ.


ހުވަދުއަތޮޅު ދެކުނުބުރީ ތިނަދޫގައި ބޭއްވެވި "ޖަޒީރާ ހޮޅުއަށި" ސިލްސިލާގެ ތިންވަނަ ބައްދަލުވުން ފަށްޓަވައިދެއްވަމުން، ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅު - The President's Office\n12 ޖުލައި 2019، ރިފަރެންސް: SA/RIMS/2019/49\nރައީސުލްޖުމްހޫރިއްޔާގެ ނައިބު ފައިޞަލް ނަސީމް، ފިޝަރީޒް އެންޑް އެގްރިކަލްޗަރ މިނިސްޓަރ ޒަހާ ވަޙީދު، އަދި ހާޒިރުވެވަޑައިގެން ތިއްބެވި ދައުލަތުގެ ވަޒީރުންނާއި، އެހެނިހެން ބޭފުޅުން، އަދި ޚާއްޞަކޮށް، ތިނަދޫގެ މަސްވެރިންނާއި، މި ބައްދަލުވުމަށް ހާޒިރުވެވަޑައިގެން ތިއްބެވި އެންމެހައި ބޭފުޅުން، އޭގެތެރޭގައި ކައުންސިލަރުންނާއި، މި ރަށުގެ ކައުންސިލަރުންނާއި، އަތޮޅު ކައުންސިލަރުންނާއި، އަދި ބައެއް ރަށްރަށުގެ ކައުންސިލަރުން ހިމެނިވަޑައިގަންނަވާ؛\nއަޙްމަދު ޝާފިޢު، ޖަލްސާ ތަޢާރުފް ކުރައްވަމުން އެ ވިދާޅުވިފަދައިން، މިއީ ޖަޒީރާ ހޮޅުއަށީގެ ނަމުގައި އަޅުގަނޑުމެން ބާއްވަމުން ގެންދާ ސިލްސިލާ ބައްދަލުވުންތަކުގެ ތެރެއިން ތިންވަނަ ބައްދަލުވުން. ރާއްޖޭގެ އަތޮޅެއްގެ ރަށެއްގައި ބޭއްވޭ ފުރަތަމަ ބައްދަލުވުން.\nއެނގިވަޑައިގަންނަވާނެ، އަޅުގަނޑުމެން ވެރިކަމަށް އައީ، ތިޔަބޭފުޅުންނާ ވަރަށް ކައިރިން، ވަރަށްގިނަ ވާހަކަތަކެއް ދެއްކުމަށްފަހު. ރިޔާސީ އިންތިޚާބާއި، ރައްޔިތުންގެ މަޖިލީހުގެ އިންތިޚާބުގައި އަޅުގަނޑުމެން ވަޢުދުތަކެއްވީމު. އަދި ތިޔަބޭފުޅުންގެ ފަރާތުން އަޅުގަނޑުމެންނާ ހިސާބަށް ވަރަށްގިނަ ކަންތައްތައް ހުށަހަޅަމުންދިޔަ.\nމިއަދު އަޅުގަނޑުމެން މިވަނީ އެ ކަންތައްތައް ސިޔާސަތުތަކަށް ބަދަލުކޮށް، ތަންފީޒު ކުރުމުގެ މަރުޙަލާ ފަށާފައި. އެގޮތުން، މަސްވެރިކަމާބެހޭ ސިޔާސަތު ތަންފީޒު ކުރުމަށްޓަކައި، އެކަމާ ބެހޭގޮތުން މަސްވެރިންގެ ފަރާތުން ބޭނުންވާ އިތުރު ޚިޔާލާއި، އިތުރު ކަންތައްތައް އޮޅުންފިލުވުމަށް ބާއްވާ ބައްދަލުވުމެއް މި ބައްދަލުވުމަކީ.\nޝާފިޢު ވިދާޅުވިފަދައިން، މަސްވެރިކަމަކީ ވަރަށް ދުވަސްވީ ޤަދީމީ މަސައްކަތެއް. 1980ގެ އަހަރުތަކާ ހިސާބަށް އަންނަންދެން ރާއްޖެއަށް ލިބޭ އާމްދަނީގެ ބޮޑުބައެއް ޙިއްޞާ ކުރަމުން އައީ މަސްވެރިކަމުން. ރާއްޖެއަށް ޓޫރިޒަމް ތަޢާރުފްވެ، ޓޫރިޒަމްގެ ނަފާ ރާއްޖެއަށް ލިބެން ފެށުމާ ހިސާބަށް، މި ދެންނެވިހެން 1980ގެ އަހަރުތަކާ ހިސާބަށް އަންނަންދެން، އެންމެބޮޑު ޙިއްޞާއެއް ކުރަމުން އައީ މަސްވެރިކަމުން. ރާއްޖެއަށް ލިބޭ އާމްދަނީއަށް މަސްވެރިކަމުން މިއަދު އެންމެބޮޑު ހިއްސާއެއް ނުކުރިނަމަވެސް، ސީދާ ރައްޔިތުންނަށް އެންމެގިނަ ފައިސާ އަތްމައްޗަށްއަރާ މަސައްކަތަކީ އަދިވެސް މަސްވެރިކަން. ހަމައެކަނި މިފްކޯގެ ހިސާބުތަކަށް ބަލާއިރުގައި، މިދިޔަ އަހަރު، 2018 ވަނަ އަހަރުވެސް 813 މިލިއަން ރުފިޔާ، މަސްވެރިކަމަށް މިފްކޯއިން އެކަނި ޚަރަދުކޮށްފައި އެބައޮތް. މި އަހަރު މިހާތަނަށް އައިއިރުގައި، 467 މިލިއަން ރުފިޔާ، މަސްވެރިކަމަށް މިފްކޯއިން މަސްގަތުމަށް ޚަރަދުކޮށްފައި އެބައޮތް. މި ފައިސާއަކީ ސީދާ ރައްޔިތުންނަށް، ރައްޔިތުންގެ ޖީބަށް ވަންނަ ފައިސާ.\nމިއަދު އަޅުގަނޑުމެން މަސްވެރިކަމަށް ނަޒަރު ހިންގާއިރުގައި، މަސްވެރިކަން ތަރައްޤީ ކުރުމަށް ޖާގަ އެބައޮތް. ރާއްޖެއަށް ބާނާ މަސް އިތުރުކުރުމުގެ ފުރުޞަތު އެބައޮތް. އަދި ބާނާ މަހަށް ލިބޭނެ އަގު، މިއަށްވުރެ އިތުރުކުރެވޭނެ ކިތަންމެ ގޮތެއް އެބައޮތް. މިއަދު އަޅުގަނޑުމެން މި މަސައްކަތް ކުރަނީ، އެ ދިމާއަށް ދާން.\nއަޅުގަނޑުމެންގެ ސިޔާސަތުގައި، މަސްވެރިންނަށާއި، މަސްވެރިކަން ކުރާ ފަރާތްތަކަށް ޤާނޫނީ ރައްކާތެރިކަން، ޙިމާޔަތް ހޯދައިދިނުން އެބައޮތް. އޭގެއިތުރުން، ސަރުކާރުން މާލީ އެހީތެރިކަން ފޯރުކޮށްދިނުމާއި، ފަންނީ ތަޖުރިބާ ހޯދައިދިނުމާއި، މިހެންގޮސް މީގެތެރޭގައި ކުރެވޭނެ ގިނަ ކަންތައްތަކެއް ހުރިކަން އަޅުގަނޑު ފާހަގަކުރަން.\nއެނގިވަޑައިގަންނަވާނެ، މިއަދު ރާއްޖެއިން ބާނާ މަސް ގަތުމަށް މިވަނީ ޒޯނުތަކަކަށް ބަހައި، ވަކި ފަރާތްތަކަކަށް އެ ކޮންޓްރޯލް ދީފައި. އެހެންނަމަވެސް، މިއީ ހުޅުވައިލެވިދާނެ ކަމެއް. ރާއްޖޭގެ ކޮންމެ ސަރަޙައްދަކުން، ކޮންމެ ރަށަކުން، ކޮންމެ މީހަކަށް މަސް ގަތުމުގެ ފުރްޞަތު ހުޅުވައިލުމަކީ ކުރެވިދާނެ ކަމެއް. އޭގެ ނަތީޖާ، އެއިން ލިބޭނެ ފައިދާ، މަސްވެރިންނަށް ކުރާނެ ފައިދާ އިތުރުވެގެންދާނެކަމީ، ޝައްކެއްއޮތް ކަމެއްނޫން. މިއީވެސް އަޅުގަނޑުމެން މިރޭ ވާހަކަ ދައްކާލަން ރަނގަޅު ކަމެއް. ފިޝަރީޒް މިނިސްޓްރީން މިހާރުވަނީ އެއާ ބެހޭގޮތުން ދިރާސާއެއްކޮށް، އިކޮނޮމިކް ކައުންސިލަށް އެ މައްސަލަ ހުށަހަޅާފައި. އަޅުގަނޑުމެން މިއަދު މިތިބީ އެކަން ނިންމުމުގެ ހިސާބުގައި.\nހަމައެގޮތަށް، ރާއްޖޭގެ މަސްވެރިކަމުގެ ތެރޭގައި، ކަނޑުމަސްވެރިކަމަށް ހަމައެކަނި ބަރޯސާވުމުގެ އިތުރަށް، ފަރުތަކުގައި އުޅޭ އަގުބޮޑު މަސް، އަޅުގަނޑުމެން ދިރުވައި، އެ ވިއްސައި، އެ ބޭރުކުރުމުގެ ފުރުޞަތުވެސް ރާއްޖޭގައި އެބައޮތް. އަދި އޭގެއިތުރުން، އަޅުގަނޑުމެން ބޭނުންވާ އެން، ފަސޭހައިން ލިބޭނެ ގޮތްތައް ހޯދުމަކީވެސް އަޅުގަނޑުމެންނަށް ކުރެވިދާނެ ކަމެއް.\nރާއްޖެއަށް މި ބާނާ މަހަށް މިހާރަށްވުރެ ބޮޑު އަގު ލިބޭނެ ގޮތްތައް ހޯދުމަށްޓަކައި ސަރުކާރުން މިފްކޯއަށް ބަދަލުތަކެއް ގެންނަން އެބަޖެހޭ. ރާއްޖެއަށް ބާނާ މަހުގެ މުޅި ޖުމްލައަކީ، ގާތްގަނޑަކަށް 150,000 ޓަނު. މިހާތަނަށް އަންދާޒާތަކުން ފެންނަގޮތުގައި. އޭގެތެރެއިން، މިފްކޯއަށް މި ގަނެވެނީ 42,000 ޓަނު. ދެން އުޅޭ އެހެން ފަރާތްތަކާ އެކުގައި ބަލާއިރުގައި، 100,000 ޓަނު މަސް، އެންމެ ގިނައިން މި ގަނެވެނީ. އަދި ގަތުމަށްފަހުގައި، ރާއްޖެއިން ބޭރަށް ފިނިކުރި މަހުގެ ގޮތުގައި ބޮޑު ބައެއް މި ބޭރުކުރެވެނީ. އެއަށްވުރެ، ކޭންކޮށްގެން، ބަންދުކޮށްގެން ބޭރުކުރީމާ ލިބޭ އަގު، ގާތްގަނޑަކަށް ހަތަރުގުނަ އެބަ އިތުރުވޭ.\nމިފްކޯއަށް ގަންނަ މަހުގެ ތެރެއިން، ގާތްގަނޑަކަށް ކޭން މި ކުރެވެނީ، ދަޅުގައި މި ބަންދުކުރެވެނީ 28 ނުވަތަ 30 ޕަސެންޓް މަސް. އެކަމަކު ފެންނަން އޮތް ޙަޤީޤަތަކީ، މިފްކޯގައި ފައިދާވާ ހަމައެކަނި ތަނެއްގެ ގޮތުގައި މިއަދު މިއޮތީ ފެލިވަރު. ފެލިވަރަކީ މަސް ބަންދުކޮށްގެން ބޭރުކުރާ ތަނެއް. ކޫއްޑޫވިޔަސް، އައްޑޫވިޔަސް، ކަނޑުއޮތްގިރިވިޔަސް، މި ވަގުތު އެ ހިންގަނީ ގެއްލުމުގައި. އެހެންކަމުން، ރާއްޖެއަށް މި ބާނާ މަސް އަދި މިފްކޯއަށް މި ގަންނަ މަސް ޕްރޮސެސްކޮށްގެން، ބަންދުކޮށްގެން ބޭރުކުރެވިއްޖިއްޔާ، މިހާރު މި ލިބޭ އަގަށްވުރެ ބޮޑު އަގެއް ލިބޭނެކަމާމެދު ޝައްކެއްނެތް. އެހެންކަމަށްވާނަމަ، އެ އަގު ލިބޭ ކަމަށްވާނަމަ، މަސްވެރިންނަށް މިފްކޯއިން މަސް ގަންނަންދޭ އަގު އިތުރުކުރެވޭނެ. އެހެންވީމާ، މިފްކޯއަށް އަޅުގަނޑުމެން، ސަރުކާރުން ބޮޑު ބަދަލުތަކެއް ގެނައުމުގެ މަސައްކަތް މިހާރުވަނީ ފަށާފައި.\nއަޅުގަނޑުމެން ކެމްޕެއިން ތެރޭގައިވެސް ވަޢުދުވީ ފަދައިން، ވާހަކަ ދެއްކި ފަދައިން، ފުރަތަމަ ކަމަކަށް، މިފްކޯއަކީ ގެއްލުންނުވެ ހިންގާ ތަނެއްގެ ގޮތުގައި ހެދުމުގެ މަސައްކަތް މިހާރު ކުރަމުން އެބަގެންދޭ. އިރާދަކުރެއްވިއްޔާ، މި އަހަރު ނިމޭއިރުގައި، މިފްކޯއަކީ ގެއްލުންނުވެ ހިންގޭ ތަނަކަށް ބަދަލުވެގެންދާނެ. އަދި އެއަށްފަހުގައި، އަޅުގަނޑުމެން މި ދެންނެވި ފަދައިން، ރާއްޖެއަށް ބާނާ މަސް އިތުރަށް ޕްރޮސެސްކޮށް، އިތުރު އަގު ހޯދޭނެގޮތް ހޯދޭނެކަމީ ޝައްކެއްއޮތް ކަމެއްނޫން.\nހުވަދުއަތޮޅަކީ ރާއްޖެއަށް ބާނާ މަހުގެ އެންމެބޮޑު ބައެއް ހިއްސާކުރާ ފަރާތް. އެހެންކަމުން، މަސްވެރިކަމުގެ ދާއިރާގައި، ޚާއްޞަކޮށް، ދޮށީގެ މަސްވެރިކަމުގެ ދާއިރާގައި ހުރި ދަތިތަކާއި، ގެންނަންޖެހޭ ބަދަލުތައް އެންމެ ބޮޑަށް އެނގިވަޑައިގަންނަވާނެ ބޭފުޅުންނަކީ ތިޔަބޭފުޅުން. ރާއްޖެއަކީ ދުނިޔޭގައި އޮތް، ދޮށީގެ މަސްވެރިކަންކުރާ، އެންމެ ފުޅާ ދާއިރާއެއްގައި ކުރާ ޤައުމު. ދޮށީގައި ކުރާ މަސްވެރިކަމުން ބާނާ މަހަށް ދުނިޔޭގައި ބޮޑު އަގު ލިބޭ. އެހެންވީމާ، އަޅުގަނޑުމެންނަށް މި ލިބިފައި އޮތް ނިޢުމަތުން ކަނޑުގެ ރޯދި އިތުރުކޮށް، އެއިން އިތުރު ނަފާ ހޯދުމަކީ، އަޅުގަނޑުމެންގެ ސަރުކާރުން ކުރާނެ ކަމެއް.\nއެހެންކަމުން، މިރޭގެ މި ހޮޅުއަށީގައި ތިޔަބޭފުޅުން ދެއްވާ މަޢުލޫމާތާއި، ހިއްސާ ކުރައްވާ ކަންތައްތަކުގެ އަލީގައި، އަޅުގަނޑުމެންގެ މަސްވެރިކަމުގެ ސިޔާސަތު ބައްޓަން ކުރެވި، އިރާދަކުރެއްވިއްޔާ އަޅުގަނޑުމެންނަށް ލިބޭ މަންފާ އިތުރުވެގެންދާނެ.\nވަރަށް ބޮޑަށް ޝުކުރިއްޔާ. އަޅުގަނޑުމެން ތިޔަބޭފުޅުން ދައްކާ ވާހަކަ އަޑުއަހަން، ދެން ތިބޭނަން.


FIFA Ge Molhu Kulhuntheri Akah Raajjeyge Coach Vote Dhinee Lewandowski Ah - Vaguthu\nފީފާގެ މޮޅު ކުޅުންތެރިއަކަށް ރާއްޖޭގެ ކޯޗު ވޯޓު ދިނީ ލެވަންޑޯސްކީ އަށް\nލަންކާ މެޗުގެ ކުރިން ބޭއްވި ނޫސްވެރިންގެ ބައްދަލުވުމުގައި މޮރިއޭރޯ-- ފޮޓޯ: އެފްއޭއެމް\nފީފާއިން ބޭއްވިި "ދަ ބެސްޓް ފުޓްބޯލް އެވޯޑްސް" އެންމެ މޮޅު ކުޅުންތެރިޔާއަށް ދިން ވޯޓުގައި ރާއްޖޭގެ ކޯޗުގެ ހައިސިއްޔަތުން އިޓަލީގެ ފްރެންސެސްކޯ މޮރިއޭރޯ ގެ ވޯޓު ދިނީ ލެވަަންޑޯސްކީއަށް ކަން ހާމަވެއްޖެ އެވެ.\nވޯޓުލުމަށް އެކި އޮޕްޝަންތައް ހުރިއިރު މޮޅު ކުޅުންތެރިޔާގެ އެވޯޑްގައި ލެވަންޑޮސްކީ ހިމެނެނީ ކޯޗުގެ އެއްވަނައިގައެވެ. ދެވަނައަށް ކޯޗު ވޯޓުދިނީ ޑޯޓްމަންޑްގެ އާލިން ބްރައުޓް ހާލަންޑަށް އަށެވެ. އަދި ތިން ވަނަ ވޯޓު ދިނީ ޖޯޖީނިއޯ އަށެވެ.\nއެންމެ މޮޅު ކޯޗުގެ އެވޯޑްގައި މޮރިއޭރޯ ވޯޓުދިނީ އިޓަލީގެ ރޮބާޓޯ މަންޗިނީ އަށެވެ. ދެ ވަނަ އަށް ވޯޓު ދިނީ އެންޓޯނިއޯ ކޮންޓޭ އަށެވެ. އަދި ތިން ވަނަ ވޯޓު ދީފައިވަނީ އެތުލެޓިކޯ މެޑްރިޑްގެ ޑިއޭގޯ ސިމިއޯނީ އަށެވެ.\nރާއްޖޭގެ ކެޕްޓަން އަކްރަމް އަބްދުލްޢަނީ އެއްވަނައަށް ވޯޓުދިނީ ލިއޮނަލް މެެސީއަށެވެ. ދެވަނަ ދިނީ ލެވަންޑޯސްކީއަށެވެ\nމި ފަހުރުވެރި އެވޯޑު ލެވަންޑޮސްކީ މިފަހަރު ހޯދާފައިވަނީ އެންމެފަހުގެ ބެލޮންޑޯ ހާސިލުކުރި ލިއޮނަލް މެސީއާއި ލިވަޕޫލަށް ކުޅެމުން އަންނަ މިސްރުގެ މުހައްމަދު ސަލާހް އާއި ވާދަކޮށްގެންނެވެ.\nޖެނުއަރީ 18, 2022 11:35\nއަކްރަމް އަކީ ބޮޑު މަންމަނެއް ދޯ\nޖެނުއަރީ 18, 2022 13:36\nލެވަންޑޮސްކީ އަކީ މާމޮޅަށް ކުޅެވޭ މީހެއް ނޫން. އޭނާއަކީ ސެންޓަރ ފޯވަރޑަށް ކުޅޭ މީހަކަށްވާތީ އެހެން މީހުންގެ އެހީއާއެކު ގިނަ ލަނޑު ޖެހެނީ. ގޯލް ކުރިމަތީގައި އަބަދު ހުންނަ މީހަކަށް ގިނަ ލަނޑު ޖެހޭނެ. އޭނާއަށް ހަމައެކަނި މޮޅަށް ކުޅެވެނީ ބަޔާނަށް ކުޅޭއިރު. އެއީ ބަޔާނަކީ ދުނިޔޭގެ ނިސްބަތުން މޮޅު ކުޅުންތެރިން ގިނަ ޓީމަކަށްވާތީ. ގައުމީ ޓީމަށް ކުޅޭއިރު މާބޮޑު ކަމެއް އޭނާއަކަށް ނުކުރެވޭ. މެސީއާއި ޞަލާޙަކީ ދަނޑުގެ އެތަންމިތާނގައި ކުޅޭ2މީހުން. އެ2މީހުންގެ ފަރާތުން ކުޅޭ ޓީމަށާއި ޓީމުގެ އެހެން ކުޅުންތެރިން ލިބޭ ފައިދާ މާބޮޑު. ޖަހާފައިވާ ލަނޑަށާއި ލަނޑު ޖެހުމަށް އެހެން ކުޅުންތެރިންނަށް ވެދީފައިވާ އެސިސްޓްތަކަށް ބަލާބަލަ. ރާއްޖޭގެ މިހާރުގެ ކޯޗު، ކޯޗުންނަށް ވޯޓް ދިންއިރު ބޮޑަށް އިސްކަން ދީފައިއެވަނީ އޭނާގެ ގައުމުގެ މީހުންނަށް. އެކަމުން އެނގޭ އެއްޗަކީ އޭނާއަކީ އިންސާފަށް ލޯބިކުރާ މީހެއް ނޫންކަން. ަ\nޖެނުއަރީ 20, 2022 11:48\nމެސީއަކީ ޓީމު ބަލިވާއިރު ފިލާ މީހެއް. ޖެހި ބުދެއްހެން ހުންނަ މީހެއް. ޓީމް މޯޓިވޭޓްކުރުމުގެ އެއްވެސް ރޫހެއް ނެތް މީހެއް އެއީ.


SDF in SAARC ge gaumuthakah 7.7 million dollar dheefi | Mihaaru\nވިޔަފާރި / ސާކް\nއެސްޑީއެފް އިން ސާކްގެ ގައުމުތަކަށް 7.7 މިލިއަން ޑޮލަރު ދީފި\nއެސްޑީއެފް އިން ބޯޑު ބައްދަލުވުމުން ކުރިއަށްގެންދަނީ--ފޮޓޯ:އެސްޑީއެފް\nކޮވިޑް-19ގެ ސަބަބުން ކުރިމަތިވެފައިވާ ހާލަތުން އަރައިގަތުމަށް ހިންގާ ޕްރޮޖެކްޓްތަކަށް ސާކް ޑިވެލޮޕްމެންޓް ފަންޑް (އެސްޑީއެފް) އިން މެންބަރު ގައުމުތަކަށް 7.7 މިލިއަން ޑޮލަރު (118 މިލިއަން ރުފިޔާ)ގެ އެހީއެއް ދީފި އެވެ.\nމި އެހީގެ ތެރެއިން ރާއްޖެ އަށް ދީފައިވަނީ އެއް މިލިއަން ޑޮލަރެވެ. އެސްޑީއެފް އިން ބުނީ ހާލަތުން އަރައިގަތުމަށް ތަފާތު ޕްރޮޖެކްތްތައް ހިންގަން ސާކްގެ އަށް ގައުމުގެ ތެރެއިން ހަތް ގައުމަކުން ޕްރޮޕޯސަލް ހުށަހެޅި ކަމަށެވެ. އެގޮތުން އިންޑިޔާ ފިޔަވައި އެހެން ހުރިހާ ގައުމަކުން ޕްރޮޕޯސަލް ހުށަހެޅި އެވެ.\nމި އެހީގެ ތެރެއިން އަފްޣާނިސްތާނާއި ސްރީލަންކާ ފިޔަވައި އެހެން ހުރިހާ ގައުމަކުން ހުށަހެޅީ އެއް މިލިއަން ޑޮލަރު ހޯދުމަށެވެ. އަފްޣާނިސްތާނުން 1.54 މިލިއަން ޑޮލަރުގެ ޕްރޮޖެކްޓެއް ހުށަހެޅި އިރު ލަންކާ އިން ހުށަހެޅީ 1.2 މިލިއަން ޑޮލަރުގެ ޕްރޮޖެކްޓެކެވެ.\nގައުމުތަކުން އެދުނު ޕްރޮޖެކްޓްތަކަށް ފައިސާ ދޭން ނިންމީ މިދިޔަ މަހުގެ 28-29 ދުވަހު ބޭއްވި އެސްޑީއެފް ގެ ބޯޑު ބައްދަލުވުމުގަ އެވެ.\nއެސްޑީއެފް ގެ ސީއީއޯ ޑރ. ސުނިލް މޯޓީވާލް ވިދާޅުވީ، މިފަދަ އެމަޖެންސީ އެހީއެއް ދޭން ނިންމީ ކޮވިޑްގެ ހާލަތުން އަރައިގަތުމަށް މެންބަރު ގައުމުތަކަށް އެހީވުމުގެ ގޮތުން ކަމަށެވެ.\nމިދިޔަ އޭޕްރީލް މަހު ވެސް އެސްޑީއެފް އިން މެންބަރު ގައުމުތަކަށް ފަސް މިލިއަން ޑޮލަރުގެ އެހީއެއް ދީފައިވެ އެވެ. މެންބަރު ގައުމުތަކުގެ ތެރޭގައި ހިމެނެނީ ދިވެހިރާއްޖެ، އަފްޣާނިސްތާން، ބަންގްލަދޭޝް، ބޫޓާން، އިންޑިއާ، ނޭޕާލް، ޕާކިސްތާން އަދި ސްރީ ލަންކާ އެވެ.\nއެސްޑީއެފް އުފައްދާފައި ވަނީ 2005 ވަނަ އަހަރު އެވެ. މި ފަންޑުގެ އޮފީސް ހުންނަނީ ބޫޓާންގެ ތިންފޫގަ އެވެ. މި ފަންޑުގެ ދަށުން މި ސަރަހައްދުގެ ގައުމުތަކުގެ އިގްތިސާދީ، އިޖްތިމާއީ އަދި އުމްރާނީ ތަރައްގީގެ ޕްރޮޖެކްޓްތަކަށް ހަރަދު ކުރާނެ އެވެ.\nމި ފަންޑު އުފެއްދި ފަހުން މެމްބަރު ގައުމުތަކުގެ 100 ޕްރޮޖެކްޓަކަށް އެހީވެފައިވާ އިރު މި ޕްރޮޖެކްޓްތަކަށް 214 މިލިއަން ޑޮލަރު ހަރަދުކޮށްފައިވެ އެވެ. މީގެ ތެރެއިން 54 ޕްރޮޖެކްޓެއް ވަނީ ނިމިފަ އެވެ.\nދިވެހިރާއްޖެ ސްރީ ލަންކާ ޕާކިސްތާން އަފްޣާނިސްތާން ބޫޓާން ސާކް ބަންގްލަދޭޝް ނޭޕާލް ދެކުނު އޭޝިއާ


Rape thuhumathuvi meeha dhoovee memberu ge nufoozun kamah nudheken edhen: Nasheed\nރޭޕް ތުހުމަތުވާ މީހާ ދޫވީ މެންބަރުގެ ނުފޫޒުން ކަމަށް ނުދެކެން އެދެން: ނަޝީދު\nހުޅުމާލެ ފަޅުތެރޭގައި އޮތް ސަފާރީއެއްގައި ބިދޭސީ އަންހެނަކު ރޭޕްކުރި މައްސަލައެއްގައި ކުށުގެ ތުހުމަތު ކުރެވޭ ދެ މީހަކު ފުލުހުން ދޫކޮށްލުމުގައި ރައްޔިތުންގެ މަޖިލީހުގެ އަންހެން މެންބަރަކު ނުފޫޒު ފޯރުވާފައިވާ ކަމަށް އެއްވެސް ރައްޔިތަކު ނުދެކުމަށް އެދިވަޑައިގަންނަވާ ކަމަށް އެ މަޖިލީހުގެ ރައީސް، ކުރީގެ ރައީސް މުހައްމަދު ނަޝީދު ވިދާޅުވެއްޖެ އެވެ.\nމަޖިލީހުގެ މިއަދުގެ ޖަލްސާގައި، މި މައްސަލައިގެ ތަހުގީގަށާއި ތުހުމަތު ކުރެވޭ މީހަކު ދޫކޮށްލުމުގައި ސިޔާސީ ނުފޫޒު ވަދެފައިވާ ކަމަށް ދެކެވޭތީ މަޖިލީހުގެ ނޮޅިވަރަމް ދާއިރާގެ އަމިއްލަ މެންބަރު މުހައްމަދު ނަޝީދު އަބްދުﷲ (މޮސްޓާ) ކުއްލި މައްސަލައެއް ހުށަހެޅުއްވި އެވެ.\nމި ކުއްލި މައްސަލައިގެ ބަހުސްގައި މެންބަރަކު ވާހަކަ ދެއްކުވުމަށް ފަހު، އެހެން މެންބަރަކަށް ފުރުސަތު ދެއްވުމުގެ ކުރިން ވާހަކަފުޅު ދައްކަވަމުން ރައީސް ނަޝީދު ވިދާޅުވީ ޖިންސީ ގޯނާގެ މި މައްސަލައިގެ ތެރޭގައި ސިޔާސީ އެތައް ބާވަތެއްގެ މައްްސަލައެއް އުޅޭ ކަމަށް ފާހަގަވާ ކަމަށެވެ.\nމި މައްސަލާގައި ތުހުމަތު ކުރެވިގެން ހައްޔަރުކުރި ދެ މީހުން ދޫކޮށްލާފައި ވަނީ، އެ ދެ މީހުންގެ ތެރެއިން އެކަކީ މަޖިލީހުގެ އަންހެން މެންބަރެއްގެ ފިރިކަލަކަށް ވުމުން ކަމަށް ދެކެވޭ ވާހަކަތަކަށް އިޝާރާތް ކުރައްވަމުން އެމަނިކުފާނު ވިދާޅުވީ އެ ވާހަކަތައް ދައްކަވަމުން ވާދަވެރި ޕާޓީތަކުގެ މެންބަރުން ކަމަށެވެ.\n"އެއް ނަޒަރަކުން ދެކޭ ދެކުމުގައި މެންބަރެއްގެ ފިރިކަލެއް ކަމުން އެ ތުހުމަތު ކުރެވުނު މީހާ ދޫކޮށްލެވުނީ. އެ ދޫކޮށްލެވުން ހިނގައި ދިޔައި އެ ސަބަބަށް ޓަކައި ކަމަށް މި ހާމަ ކުރަނީ މި ދެންނެވި މެންބަރުގެ ޕާޓީއާ ވާދަވެރި ޕާޓީތަކުގެ މެންބަރުން." ރައީސް ނަޝީދު ވިދާޅުވި އެވެ.\nމި މައްސަލާގައި ހިމެނެނީ "ނުފޫޒު" ގަދަ ބައެއް ކަމަށް ބުނެ އެ މައްސަލަ ނުބަލަން ފުލުހުންގެ އިސްވެރިން އަންގާފައިވާ ކަމަށް ވާހަކަތައް ދަނީ ފަތުރަމުންނެވެ. އަނިޔާ ލިބުނު އަންހެން މީހާއާ ހަވާލާދީ ކަމަށް ބުނެ ބައެއް ނޫސްތަކުން ދަނީ ތަފާތު ހަބަރުތައް ފެތުރަމުންނެވެ. ނަމަވެސް ފުލުހުން މި ވާހަކަތައް ދޮގު ކުރެ އެވެ.\nފުލުހުންގެ ބަޔާނަށް އިޝާރާތް ކުރައްވަމުން ރައީސް ނަޝީދު ވިދާޅުވީ އެ މައްސަލާގައި ތުހުމަތު ކުރެވޭ މީހާ ދޫކޮށްލާފައިވަނީ އެއިރަށް އޮތް ކުރަން އޮތް މިންވަރަށް ތަހުގީގު ކުރުމަށް ފަހުގައި ކަމަށް ފުލުހުން ބުނާ ކަމަށެވެ. އެއީ މަޖިލީހުގެ މެންބަރެއްގެ ފިރިކަލަކަށްވާތީ މެންބަރު ނުފޫޒު ފޯރުވައިގެން ކަމަށް ފުލުހުން ނުބުނާ ކަން ފާހަގަކުރެއްވި އެވެ.\n"އެއީ މި މަޖިލީހުގެ މެންބަރެއްގެ ބާރާއި ނުފޫޒުން ކަމަށް [ތުހުމަތު ކުރެވޭ މީހާ] ހައްޔަރުގައި ނެތުން ކަމަށް، އެއްވެސް ގޮތަކަށް އެއްވެސް ރައްޔިތަކު ދެކެވަޑައިނުގަތުމަށް އަޅުގަނޑު ވަރަށް ބޮޑަށް އެދެން." ރައީސް ނަޝީދު ވިދާޅުވި އެވެ.\nމި މައްސަލާގައި މަޖިލީހުގެ މެންބަރަކު ނުފޫޒު ފޯރުވީ ކަމަށް ނުދެކުމަށް އެދިވަޑައިގަންނަވާ ކަމަށް ވިދާޅުވުމަށްފަހު، ރައީސް ނަޝީދު ދެން ވިދާޅުވީ މަޖިލީހުގެ އެއްވެސް މެންބަރަކު ފުލުހުންގެ ތަހުގީގުތަކަށް ނުފޫޒު ފޯރުވައިގެން ނުވާނެ ކަމަށެވެ. އެފަދަ ކަންކަމަކީ މަޖިލީހުގެ ރިޔާސަތުން ބަލައިގަންނަނެ އަމަލުތަކެއް ވެސް ނޫން ކަމަށް އެމަނިކުފާނު ވިދާޅުވި އެވެ.\nއެމްޑީޕީ ރައީސް މުހައްމަދު ނަޝީދު ރައްޔިތުންގެ މަޖިލިސް + މޯލްޑިވްސް ޕޮލިސް ސާވިސް ޖިންސީ ގޯނާ ރޭޕް ޖީހާން މަހްމޫދު ޕޮލިޓިކްސް ސަފާރީ ރޭޕް\nމަޖިލީހަކީ ތަހުގީގީ އިދާރާއެއް ނޫން: އުޝާމް\nމެންބަރު ޖީހާންގެ ފިރިކަލުން ޝާންއަށް ދައުވާކޮށްފި


Boeing in 737 marukaage hurihaa boat eh ground koffi\nބޮއިންގް އިން 737 މަރުކާގެ ހުރިހާ ބޯޓެއް ގްރައުންޑުކޮށްފި\nބޯޓު ވެއްޓުނު ސަރަހައްދުގައި ތަހުގީގު ކުރާ ފަރާތްތައް ހަރަކާތްތެރި ވަނީ. -- ފޮޓޯ: ގެޓީ އިމެޖަސް\nއިތިއޯޕިއަން ފްލައިޓު ވެއްޓުނު ސަރަހައްދުން ލިބިފައިވާ އާ ހެކިތަކެއްގެ އަލީގައިކަމަށް ބުނެ، އެ މަރުކާގެ ހުރިހާ މަތިންދާބޯޓެއް ބޮއިންގް އިން ގްރައުންޑުކޮށްފި އެވެ.\nމަތިންދާބޯޓު އުފައްދާ އެމެރިކާގެ ކުންފުނިން 737 މެކްސް 8 މަރުކާގެ 371 ބޯޓު އުދުހުން މަނާ ކޮށްފައިވާ ކަމަށެވެ. އެމެރިކާގެ ފެޑެރަލް އޭވިއޭޝަން އެޑްމިނިސްޓްރޭޝަން (އެފްއޭއޭ) އިން ބުނީ، ބޮއިންގްގެ އެ މަރުކާގެ ބޯޓުތައް ވަގުތީ ގޮތުން ގްރައުންޑުކުރަން ނިންމާފައިވަނީ ވެއްޓުނު އިތިއޯޕިއަން ފްލައިޓުން ހޯދުނު ހެކިތަކުގެ އިތުރުން ސެޓެލައިޓް މައުލޫމާތުތަކުގެ އަލީގައި ކަމަށެވެ.\nގިނަ ގައުމުތަކުން މެކްސް 8 ގެ ބޯޓުތައް އުދުހުން މަނާކުރި ނަމަވެސް، ފޭއޭއޭ އިން ވަނީ އެކަމަށް ދެކޮޅު ހަދައިފަ އެވެ.\nއާދީއްތަ ދުވަހު އިތިއޯޕިއާއިން ފުރައިގެން 157 ފަސަންޖަރުން ގޮވައިގެން ދަތުރުކުރި ބޯޓު ވެއްޓުނީ ނައްޓާލިތާ ކުޑަ ވަގުތުކޮޅެއްގެ ތެރޭގައި އެވެ. ބޮއިންގް 737 މެކްސް 8 މަރުކާގެ ބޯޓުން ދަތުރުކުރި ހުރިހާ ފަސަންޖަރުން އެ ހާދިސާގައި މަރުވެފައިވާކަމަށް ކަމާބެހޭ އިދާރާތަކުން ވަނީ ބުނެފަ އެވެ. މިއީ، ފާއިތުވި ފަސް މަހުގެ ތެރޭގައި އެ މަރުކާގެ ބޯޓެއް ވެއްޓުނު ދެވަނަ ފަހަރެވެ. މިދިޔަ އޮކްޓޯބަރު މަހު، އެ މަރުކާގެ ލަޔަން އެއާ ބޯޓެއް ވެއްޓި، 189 މީހުން ވަނީ މަރުވެފައި އެވެ.\n"މި ކުންފުނިން ކުރީބައިގައި އިސް ނަގައިގެން މިފިޔަވަޅު އަޅަނީ އިތުރަށް ރައްކާތެރި ވުމުގެ ގޮތުން"، ކުންފުނީގެ ރައީސް، ސީއީއޯ އަދި ޗެއާމަންގެ ގޮތުގައި ހުންނެވި ޑެނިސް މުއިލެންބާގް އެކުންފުނީގެ ވެބް ސައިޓުގައި ދީފައިވާ ސްޓޭޓްމަންގައި ބުނެފައިވެ އެވެ.\n"އަހަރެމެން މިދަނީ މި އެކްސިޑެންޓު ދިމާވި ސަބަބެއް ހޯދުމަށް ތަހުގީގު ކުރާ ފަރާތްތަކާއި ގުޅިގެން މަސައްކަތް ކުރަމުން، އަދި މިކަހަލަ އިތުރު ހާދިސާތަކުން ސަލާމަތްތެރިވެ، ތަކުރާރު ނުވާނޭ ގޮތެއް ހޯދުމަށް"، މުއިލެންބާގް ހާމަކުރި އެވެ.\nދެ ހާދިސާގެ ތަހުގީގުން ލިބިފައިވާ މައުލޫމާތުން ފެންނަ ގޮތުގައި ދެ ހާދިސާގައި ވެސް އެއްގޮތް ކަންތައްތަކެއް ހުރިކަމުގައި ފެންނާތީ އިތުރަށް ތަހުގީގުކުރުން މުހިންމުކަމުގައި އެފްއޭއޭ އިން ނެރެފައިވާ ބަޔާނުގައިވެ އެވެ.\nއަދި އެ މަރުކާގެ ބޯޓުތައް ގްރައުންޑްކުރާނީ ކިހާ މުއްދަތަކަށް ކަމެއް ބުނަން ދަތިކަމަށް، އެފްއޭއޭގެ އިސް ހިންގުތެރިއެއް ކަމުގައިވާ ޑޭން އެލްވެލް ނޫސްވެރިންނަށް ވިދާޅުވެފައިވެ އެވެ. ލަޔަން އެއާގެ ފްލައިޓު ވެއްޓުމަށް ފަހު ބޮއިންގުން މެކްސް 8 އަށް ތައްޔާރު ކުރަމުން އައި ސޮފްޓްވެއާ ރަނގަޅުކުރުމަށް އަދި މަސްތަކެއް ނަގާނެ ކަމަށް ވެސް އޭނާ ވިދާޅުވެފައިވެ އެވެ.\nއެފަރާތުން އެގޮތަށް ނިންމާފައި ވަނީ އެމެރިކާގެ ރައީސް ޑޮނަލްޑް ޓްރަމްޕް، މެކްސް 8 އަދި9މަރުކާގެ ހުރިހާ ބޯޓެއް އުދުހުން މަނާ ކުރުމަށް ނިންމެވުމާއި ގުޅިގެންނެވެ.\n"އަހަރެން ބޭނުމެއް ނުވޭ އިތުރު ޗާންސެއް ނަގާކަށް، ބޭނުން ނަމަ މި ނިންމުން ލަސްވެސް ކުރެވުނީސް، އަދި މިގޮތަށް ނިންމާކަށް މަޖުބޫރެއްވެސް ނޫން، ނަމަވެސް އަހަރެންނަށް ވިސްނުނީ މިކަން ކުރުން ނަފްސާނީ ގޮތުންވެސް އެހެން ގޮތްގޮތުންވެސް މުހިންމުކަން، މިވަގުތު ވިސްނަންވާނީ އެމެރިކާ ރައްޔިތުންގެ، އަދި ހުރިހާ ގައުމެއްގެ ރައްޔިތުންގެ ސަލާމަތަށް"، ޓްރަމްޕް ވިދާޅުވެފައިވެ އެވެ.\nއެމެރިކާ ޑޮނަލްޑް ޓްރަމްޕް\nއެމެރިކާގައި ވެސް ޓިކްޓޮކް މަނާ ކުރަން ނިންމައިފި\nބޭރު ދަރިވަރުންނާ ގުޅޭ ނިންމުމާ ދެކޮޅަށް ކޯޓަށް\nޕަބްލިކްގައި ޓްރަމްޕް މާސްކު އަޅުއްވައިފި\nޑަބްލިއުއެޗްއޯ އިން ވަކިވުމަށް އެމެރިކާ އިން މަސައްކަތް ފަށައިފި


hiyaa gai masthuvaa thakechcha raa beynun kurun: halleh hoadhany\nހިޔާގައި ރަލާއި މަސްތުވާތަކެތި ބޭނުންކުރުން: ހައްލެއް ހޯދަނީ\nމުހައްމަދު ޔާސިރު މޫސާ\n05 އޭޕްރީލް 2021 - 14:42:06\nވިލިމާލޭގައި ހުންނަ ކުޑަކުދިންގެ ހިޔާގައި ރަލާއި މަސްތުވާތަކެތި ބޭނުން ކުރާ ކަމުގެ ވާހަކަ ފެތުރިފައި ވާއިރު، އެކުދިންގެ ހައްގުތަކާއި ރައްކާތެރިކަން ކަށަވަރު ކުރާނެ ކަމަށް ޖެންޑާ މިނިސްޓްރީއިން ބުނެފިއެވެ.\nދައުލަތުގެ ބެލުމުގެ ދަށުން ކުޑަކުދިންގެ ހިޔާގައި ބައިތިއްބާ ކުދިން ނުރައްކަލަށް ހުށަހެޅިފައިވާ ކަމަށާއި އެހެންވެ އެތަނުގައި ކުދިން ބައިތިިއްބުން ރައްކާތެރިނޫން ކަމަށް ވިދާޅުވެ، ޗިލްޑްރަންސް އޮމްބަޑްސްޕާސަން ނިއުމާތު ޝަފީގް ވަނީ ކަންބޮޑުވުން ފާޅު ކުރަށްވާފައެވެ.\nމީގެ ފަސް ވަރަކަށް ދުވަސް ކުރިން އެތަނުގައި ބޮޑު ހަމަނުޖެހުމެއް ހިނގާ، މައިދޮރު ހަލާކުކޮށްލައި މުދަލަށް ބޮޑެތި ގެއްލުން ދީފައި ވާއިރު، އެ ހަމަނުޖެހުމުގެ ތެރޭގައި 10 ކުއްޖަކު އެތަނުން ފިލައިގެން ވެސް ދިޔަ އެވެ.\nއަދި ހިޔާގައި އުޅޭ ކުދިން ބޭރަށް ނިކުމެ ކުށްތަކަށް ހުށަހެޅުމުގެ މަގު ފަހި ވެފައިވާ ކަމަށާއި، ހިޔާގައި ތިބި ބައެއް ކުދިންގެ އަމަލުތަކުން، އެތަނުގެ މުވައްޒަފުންނާއި އެހެން ކުދިންގެ ސަލާމަތަށް ނުރައްކާވެފައި ވާކަން ވެސް ނިއުމާތު ވަނީ ފާހަގަ ކުރައްވާފައެވެ.\nމީގެ އިތުރުން ނިއުމާތު ވިދާޅުވީ މިއީ އަލަށް ހިނގަމުން އަންނަ ކަމެއް ނޫން ކަމަށާއި، މިއީ ކުރީއްސުރެ ހިނގަމުން އަންނަ ކަމެއް ކަމުގައެވެ. އަދި މިކަންތައް ހައްލު ކުރަން އެކަށީގެންވާ މަސައްކަތެއް ކުރެވިފައި ނުވާތީ މިހާރު ހާލަތު މާ ގޯސްވެ، ކުދިން އެތަނުގައި ބޭތިއްބުމަށް އެކަށީގެން ނުވާ ކަމަށެވެ.\nމިކަންކަން ހައްލުކުރުމަށް އަޅުގަނޑުމެން ވާނީ 17 ވަރަކަށް ރެކޮމެންޑޭޝަންތައް ވެސް ފޮނުވާފައި -ނިއުމާތު\nމިކަމާއި ގުޅިގެން ޖެންޑާ މިނިސްޓްރީއިން ބުނެފައި ވަނީ އެކުދިންގެ ހައްގުތަކާއި ރައްކާތެރިކަން ކަށަވަރު ކުރާނެ ކަމަށެވެ.\nދައުލަތުގެ ބެލުމުގެ ދަށުގައި ތިބި ކުދިންގެ ހައްގުތައް އަދި ބޭނުންވާ ރައްކާތެރިކަން މިނިސްޓްރީއިން ކަށަވަރު ކުރާނެ. މީގެ އިތުރުން ސްޓޭކްހޯލްޑާސް އިން ދޭ ރެކޮމެންޑޭޝަން ތަކަށް މިނިސްޓްރީއިން ރިއާޔަތް ކުރަމުންދާނެ - ޖެންޑާ މިނިސްޓްރީ\nޖެންޑާ މިނިސްޓްރީކުޑަކުދިންކުޑަކުދިންގެ ހިޔާ\nޖެންޑަ މިނިސްްޓްރީއަށް އިތުރު ސްޓޭޓް މިނިސްޓަރެއް!\nހިޔާތަކުން ކުދިން ފިލަނީ ކީއްވެ؟\nހިޔާ ކުދިންނާ ގުޅޭ އެތައް ޝަކުވާއެއް، އެކަމަކު ލޯބިދޭންޖެހޭ!\nރަށަށް ބަދަލުވާ މީހުންނަށް 3000 ރުފިޔާގެ އެލަވަންސެއް ދެނީ\nސާފް ޗެމްޕިއަންޝިޕް ހޯސްޓްކުރަން ރާއްޖެއިން ބިޑުކޮށްފި\nއަތޮޅުތަކުން ކޮވިޑަށް ޕޮޒިޓިވްވާ މިހުންގެ ރޭޓް މައްޗަށް\nމަގުމަތީގައި ނުދުއްވާ ގިނަދުވަސްވީ އުޅަނދުތައް ނަގަނީ\nމާލޭސިޓީ ކައުންސިލުން ގަރާޖާއި އެއްބަސްވުން ޗެކްކުރަނީ\nNational Centre for Information Technology\nޑިޖިޓަލް ޑިވެލޮޕްމަންޓް ސްޕެޝަލިސްޓް


STEM festival maadhamaa fashanee - vNews.mv\nސްޓެމް ފެސްޓިވަލް މާދަމާ ފަށަނީ\nޠާހިރާ އަޒްހާރު Hulhumale | 07 November 2019, 12:43\nވިމެން އިން ޓެކް މޯލްޑިވްސްއިން އިންތިޒާމުކޮށްގެން ހަތަރު ދާއިރާއަކަށް އަމާޒުކޮށް، ފެސްޓިވަލެއް ބާއްވަން ނިންމައިފިއެވެ.\nސްޓެމް ފެސްޓްގެ ނަމުގައި ބާއްވަން ނިންމާފައިވާ މި ފެސްޓިވަލް އަމާޒުކޮށްފައިވަނީ ސައިންސް، ޓެކްނޮލޮޖީ، އިންޖިނިއަރިން އަދި މެތަމެޓިކްސް (ސްޓެމް) ގެ ދާއިރާއަށެވެ. ނޫސްވެރިންނަށް މައުލޫމާތުދެއްވަމުން ވިމެން އިން ޓެކްގެ ވައިސް ޕްރެޒިޑެންޓް ނިއުމާ ފާއިޒް ވިދާޅުވީ މިފަދަ ފެސްޓިވަލްއެއް ބޭއްވުމުގެ މައިގަނޑު މަގްސަދަކީ ސްޓެމް ދައިރާގައި ހަރަކާތްތެރިވާ އެކި އެކި ފަރާތްތަކުންދޭ ޚިދުމަތްތައްކާއި ހިންގާ ޕްރޮގްރާމްތައް އަދި ޕްރޮޑަކްޓްތައް އާންމުންނަށް ދައްކާލުން ކަމަށެވެ.\nމީގެ ސަބަބުން މިދާއިރާގައި ހަރަކާތްތެރިވާ ފަރާތްތަކުގެ މައުލޫމާތު އާންމުންނާއި ހިއްސާކުރެވި، އެދާއިރާއަށް ޝައުގުވެރިވާ ކިޔަވާ ކުދިންނާއި އެހެން ފަރާތްތަކަށްވެސް މިދާއިރާގައި ލިބެން ހުރި ހިދުމަތްތަކާއި ފުރުސަތުތައް ހާމަވެގެންދާނެކަމަށް ނިއުމާ ވިދާޅުވިއެވެ. ނިއުމާ ވިދާޅުވީ މި ފެސްޓިވަލްގައި މިހާތަނަށް ބައިވެރިވެފައިވަނީ 20 އެކްސިބިޓަރުން ކަމުގައެވެ.\nމި އެގްސިބިޓަރުންގެ ތެރޭގައި ސައިންސް، ޓެކްނޮލޮޖީ، އިންޖިނިރައިން އަދި މެތަމެޓިކްސް މި ހަތަރު ދާއިރާ ހިމެނޭ ގޮތަށް އެކި ފަންތީގެ އިދާރާތައް ހިމެނޭ ކަމަށް ނިއުމާ ވިދާޅުވިއެވެ. ސަރުކާރާއި އަމިއްލަ ކުންފުނިތައް އަދި ސްޓާޓްއަޕްތަކާއި އެންޖީއޯ އަދި ޔުނިވަރސިޓީ ވެސް ހިމެނޭގޮތަށެެ.\nމި ފެސްޓިވަލް ބޭއްވުމުގައި ބައިވެރިވާ ހޯސްޓިންގ ޕާރޓްނަރެއްގެ ގޮތުގައި ހައުސިން ޑިވެލޮޕްމަންޓް ކޯޕޮރޭޝަން (އެޗްޑީސީ) ހަމަޖައްސައި ބުރާސްފަތި ދުވަހު ވަނީ ވިމެން އިން ޓެކް މޯލްޑިވްސްއާ އެ ކޯޕަރޭޝަންއާ ދެމެދު އެއްބަސްވުމެއްގައި ސޮއިކޮށްފައެވެ. އެޗްޑީސީގެ ފަރާތުން އެގްރީމެންޓްގައި ސޮއެކުރައްވާފައިވަނި މެޖޭނިންގ ޑައިރެކްޓަރ ސުހައިލް އަޙްމަދެވެ. އަދި ވިމެން އިން ޓެކް މޯލްޑިވްސްގެ ފަރާތުން އެންޖީއޯގެ ރައީސް ހަފްސަތު އަލީމް ސޮއިކުރައްވާފައިވެއެވެ.\nމިކަމާ ގުޅިގެން ނޫސްވެރިންނަށް މައުލޫމާތުދެއްވަމުން އެޗްޑީސީގެ ކޮމިއުނިޓީ ހެޑް އޮފް މެނޭޖަރ މުހައްމަދު ހިސާން ވިދާޅުވީ މި އެގްސިބިޝަންގައި އެޗްޑީސީއިން ހޮސްޓިން ޕަޓްނަރެއްގެ ގޮތުގައި ބައިވެރިވެފައިވާނަމަވެސް އެޗްޑީސީގެ ބައެއް ހަރަކާތްތައް އެގްސިބިޝަންގައި ދައްކާލެވޭނެ ކަމުގައެވެ. އެގޮތުން އެޗްޑީސީއިން ތައާރަފުކޮށްފައިވާ މައި ހުޅުމާލެ ޕޯޓަލްއާ ބެހޭ މައުލޫމާތު އާންމުންނަށް ދެވޭނެ ކަމުގައެވެ. މީގެ އިތުރުން އެޗްޑީސީ އިން ހިންގާ ސިލްސިލާ ޕްރޮގްރާމެއް ކަމަށްވާ މަންސާ، ހުކުރު ދުވަހުގެ ރޭ ކުރިއަށް ދާނެ ކަމަށް ހިސާން ވިދާޅުވިއެވެ.\nސްޓެމް ފެސްޓް 2019 ބާއްވަން ހަމަޖައްސާފައިވަނީ ނޮވެމްބަރ 8 އަދި9މި ދެ ދުވަހުއެވެ. މި ފެސްޓިވަލް ކުރިއަށްދާނީ ހުޅުމާލޭ ސެންޓްރަލް ޕާކުގައި މި ދެދުވަހުގެވެސް ހަވީރު4އިން ރޭގަނޑު 11 ޖެހުމާ ހަމައަށެވެ.


Ahsange maru: High Court hukum miadhu\nޝަހުމް އަދި ޝިމާޒް (ފޮޓޯ މޯލްޑިވްސް ޕޮލިސް ސަރވިސް)\n12 އޮކްޓޯބަރ 2021 - 08:15:08\nދެހާސް އެގާރަވަނަ އަހަރު އައްޑު އަތޮޅު ހިތަދޫ އަހްސަން ބަޝީރަށް ހަމަލާދީ މަރާލި މައްސަލައިގައި، އިބްރާހީމް ޝަހުމް އާދަމާ، ހަސަން ޝިމާޒުގެ މައްޗަށް އުފުލާފައިވާ ގަސްދުގައި މީހަކު މަރާލުމުގެ ކުށުގެ ދައުވާގެ ހުކުމް ހައިކޯޓުން މިއަދު އިއްވަން ތާވަލުކޮށްފިއެވެ.\nމީގެ ދިހަ އަހަރު ކުރިން މާލޭގައި ހިންގި މި މި މާރާމާރީއާ ގުޅިގެން ދަށު ކޯޓުގައި އިބްރާހީމް ޝަހުމް އަދި ހަސަން ޝިމާޒްގެ މައްޗަށް ކުށް ސާބިތެއް ނުވިއެވެ. އެހެންނަމަވެސް މި މައްސަލައިގައި އެ ދެ މީހުންގެ މައްޗަށް ހައިކޯޓުންވަނީ ކުށް ސާބިތުވެފައެވެ. ދެ މީހުންގެ ޝަރީޢަތުގެ އަޑު އެހުންތައް މި ދިޔަ ހަފުތާ ތެރޭ ހައިކޯޓުން ނިންމާލާފައިވާއިރު، މި ދިޔަ ހަފުތާގައިވަނީ ކުށް ސާބިތުވާކަން ހައިކޯޓުގައި މައްސަލަ ބެލި ތިން ފަނޑިޔާރުންގެ އިއްތިފާގުން ނިންމާފައެވެ.\nމަރާލި އަހްސަން ބަޝީރުގެ ވާރިސުންގެ ބަސްވެސް ހައިކޯޓުންވަނީ މި ކަމުގައި މިހާރު ހޯދާފައެވެ. މައުލޫމާތު ލިބިފައިވާ ގޮތުގައި ވާރިސުން ބޭނުންވަނީ ގާތިލުންގެ ކިބައިން މަރަށް މަރު ހިފުމަށެވެ. ވާރިސުންބގެ ބަސް ހޯދުމުގެ ޝަރީއަތުގެ މަޖިލީސް ހައިކޯޓުން ކުރިއަށް ގެންދިޔައީ އާއްމުކޮށް ހުޅުވާނުލައެވެ. އެހެންނަމަެވސް ހައިކޯޓުގެ ޔޫޓިއުބް ޗެނަލުން މައްސަލައިގެ ހުކުމް އިއްވުމުގެ ޝަރީއަތުގެ މަޖިލީސް ވަގުތުން ފޮނުވާނެ ކަމަށް ހައިކޯޓުން ބުންޏެވެ. ކުށް ސާބިތުވީ އަޑު އެހުންވެސް ހައިކޯޓުންވަނީ ވަގުތުން ފޮނުވާފައެވެ. މި މައްސަލައިގެ ޙުކުމް އިއްވުމަށް ހައިކޯޓުން ތާވަލުކޮށްފައިވަނީ މިއަދުގެ ދެގަޑަ ފަނަރައަށެވެ.


Iran aa dhekolhah America in hadhaafaivaa coalition aa Saudi in gulhihjje\nއީރާނާ ދެކޮޅަށް އެމެރިކާއިން ހަދާފައިވާ ކޯލިޝަނާއި ސައުދީން ގުޅިއްޖެ\nއީރާނާ ދެކޮޅަށް އެމެރިކާއިން ހަދާފައިވާ ކޯލިޝަނާއި ސައުދީ އަރަބިއްޔާއިން ގުޅިއްޖެއެވެ.\nސައުދީން ބުނީ އީރާނުކައިރީގައިވާ ބައިނަލްއަގުވާމީ ކަނޑުގެ ސަރަހައްދުގައި އެމެރިކާއިން އިސްވެ ކުރިއަށް ގެންދާ އަސްކަރީ ކޯލިޝަނާއި އެ ގައުމުން ގުޅެން ނިންމީ މިދިޔަ ހޮނިހިރު ދުވަހު ތެޔޮވަޅުތަކަށް ހަމަލާދިނީ އީރާނުންކަން ޔަގީން ވުމުންނެވެ.\nއެމެރިކާގެ އަސްކަރީ ކޯލިޝަންއަކީ އީރާނު ކައިރިން ދަތުރުކުރާ ތެޔޮޓޭންކަރުތަކަށް އީރާނުން ޖެއްސުންކޮށް ދުއްތުރާކުރާތީ އެކަމުން އެ ޓޭންކަރުތައް ސަލާމަތްކޮށް، ކަނޑުގެ ސަރަހައްދު އަމާންކޮށް ބެލެހެއްޓުމަށް ހިންގާ އަސްކަރީ ހަރަކާތްތަކެއް ކަމަށް އެމެރިކާއިން ބުނެއެވެ.\nސައުދީން ބުނެފައިވަނީ އީރާނުން ހަމަލާ ދިންކަމުގެ ހެކި ވަރަށް އަވަހަށް ހާމަކުރާނެކަމަށެވެ. އީރާނުން ވަނީ ސައުދީއަށް ހަމަލާ ނުދޭކަމަށް ތަކުރާރުކޮށް ބުނެފައެވެ.\nމި ހަމަލާގެ ޒިންމާ ނަގާފައިވަނީ ޔަމުގެ ހޫތީ ޖަމާއަތުންނެވެ. ނަަމަވެސް އެމެރިކާ އަދި އީރާނުން ބުނަނީ ހަމަލާ ދިނީ އީރާނުން ކަމަށެވެ.\nއާމްކޯގެ ދެ ފެކްޓްރީއަކަށް ދިން ހަމަލާގެ ސަބަބުން، ދުނިޔޭގެ ބާޒާރުގަ ތެލުގެ އަގު ވެސް އުފުލުނެވެ. ނަމަވެސް މިހާރު އަލުން ތެލުގެ އަގު ދަށްވެފަ ވަނީ ސައުދީން މި މަސް ނިމޭއިރު ކުރިން އުފެއްދި މިންވަރަށް ތެޔޮ އުފެއްދޭނެކަމުގެ ޔަގީންކަން ދިނުމުންނެވެ.\nޔެތޮ ފެކްޓްރީތަކަށް ދިން ހަމަލާއަށްފަހު ސައުދީން ވަނީ ޔެތޮ އެކްސްޕޯޓުކުރާ މިންވަރު ދުވާލެއްގެ މައްޗަށް 5.9 މިލިއަން ފީފާއަށް މަދުކޮށްފައެވެ.


Raees Yameen ah, gellumuge badhalu dhaulathun dheynjehey: Kureege UhthamaFandiyaaru – adduLIVE\nޔާމީނަށް، ގެއްލުމުގެ ބަދަލު ދައުލަތުން ދޭންޖެހޭ: ޑރ. ދީދީ\n1 Dec 01, 2021, 12:05 އަބްދުﷲ ޔާމީން\nޑރ. އަހުމަދު އަބްދުالله ދީދީ--\nއިސްތިއުނާފީ މަރުހަލާގައި ކުރީގެ ރައީސް އަބްދުﷲ ޔާމީން ބަންދުން ދޫނުކޮށް ގިނަ ދުވަސްތަކެއް ފާއިތުވުމަށްފަހު، ތުހުމަތުން ބަރީއަވުމުން ގެއްލުމުގެ ބަދަލު ދައުލަތުން ދޭންޖެހޭކަން ކުރީގެ އުއްތަމަފަނޑިޔާރު ޑރ. އަހުމަދު އަބްދުﷲ ދީދީ ވިދާޅުވެއްޖެއެވެ.\nޑރ. ދީދީ ކުރައްވާފައިވާ ޓްވީޓެއްގައި ވިދާޅުވެފައިވަނީ، ރައީސް ޔާމީންގެ މައްސަލައިގައި އިއްޔަ ސުޕްރީމް ކޯޓުން އިއްވި ހުކުމުން ތިން ކަމެއް ސާފުވާކަމަށެވެ.\nފުރަތަމަ ކަމެއްގެ ގޮތުން ޑރ. ދީދީ ވިދާޅުވީ، އުންސުރު ފުރިހަމަނުވާ ބާތިލް ދައުވާއެއް އުފުލައި ޖުޑިޝަލް ސިސްޓަމް ބޭނުންކޮށްގެން އިދިކޮޅު ލީޑަރު ސިޔާސީ މައިދާނުން އެކަހެރިކުރުމަށް މިއަދުގެ ސަރުކާރުން މަސައްކަތް ކޮށްފައިވާކަން ހާމަވާކަމަށެވެ.\nދެވަނަ ކަމެއްގެ ގޮތުން ޑރ. ދީދީ ވިދާޅުވީ ރައީސް ޔާމީނަށް ގެއްލުމުގެ ބަދަލު ދައުލަތުން ދޭންޖެހޭނެ ކަމަށެވެ.\n"ބެސްޓް ޕްރެކްޓިސްއާ ޚިލާފަށް އިސްތިއުނާފީ މަރްޙަލާގައި ރ.ޔާމީން ބަންދުން ދޫނުކޮށް ގިނަ ދުވަސްތަކެއް ފާއިތުވުމަށްފަހު، ތުހުމަތުން ބަރީއަވުމުން ގެއްލުމުގެ ބަދަލު ދައުލަތުން ދޭންޖެހޭކަން؛ މިކަން ޔޫރަޕްގެ އިންސާނީ ޙައްޤުތަކާބެހޭ ކޯޓުގެ ނިންމުންތަކުން އެނގެން އޮންނަކަން." ޑރ. ދީދީ ކުރެއްވި ޓްވީޓުގައި ވިދާޅުވެފައިވެއެވެ.\nމީގެއިތުރުންވެސް ޑރ. ދީދީ ވިދާޅުވީ ރާއްޖޭގެ ޖިނާއީ ޢަދްލުގެ ނިޒާމުގެ މިނިވަންކަމާއި މުސްތަޤިއްލުކަން ކަށަވަރުކުރުމަށް ބޭނުންވާ އިސްލާހުތައް ލަސްނުކޮށް ގެންނަން ޖެހިފައިވާކަން ސުޕްރީމް ކޯޓުގެ ހުކުމުން ހާމަވާކަމަށެވެ. އެގޮތުން އެންމެ ފުރަތަމަ އިސްލާހުކުރަންޖެހޭ ދެ މުއައްސަސާޔަކީ ޖުޑިޝަލް ސާވިސް ކޮމިޝަން އަދި ޕްރޮސެކިއުޓަރ ޖެނެރަލްގެ އޮފީސް ކަމަށްވެސް ވިދާޅުވިއެވެ.


MInivan 50 Ge2Project Akun Raees Yamin Account Ah Faisaa Vai Massalaeh Balanee - Vaguthu\nމިނިވަން 50ގެ ދެ ޕްރޮޖަކްޓަކުން ރައީސް ޔާމީންގެ އެކައުންޓަށް ފައިސާ ވަތް މައްސަލައެއް ބަލަނީ\nޕީޕީއެމްގެ ޖަލްސާގައި ރައީސް ޔާމީން ވާހަކަފުޅު ދައްކަވަނީ – ވަގުތު އިމޭޖްސް: އިބްރާހިމް ޝާބިލް\nމިނިވަން 50ގެ ދެ ޕްރޮޖަކްޓަކުން ކުރީގެ ރައީސް އަބްދުﷲ ޔާމީންގެ އެކައުންޓަށް ފައިސާ ވަތް މައްސަލަ އެންޓި ކަރަޕްޝަން ކޮމިޝަން (އޭސީސީ) އިން ބަލަން ފަށައިފިއެވެ.\nތިން މަޝްރޫއެއްގެ ފައިސާ ރައީސް ޔާމީންގެ އެކައުންޓަށް ޖަމާވިކަން އޭސީސީ ވަނީ ހާމަކޮށްފައެވެ. ނަމަވެސް އެ ކޮން މަޝްރޫއުތަކަކުން ވަތް ފައިސާއެއްކަން އެއިރު ހާމަކޮށްފައެއް ނުވެއެވެ.\n"ރާއްްޖެ އެމްވީ"ގައި ރިޕޯޓްކޮށްފައިވާގޮތުން އޭސީސީއިން ބަލަމުންދާ ރައީސް ޔާމީންގެ މައްސަލަތަކުގެ ތެރޭގައިި ހިމެނެނީ މިނިވަން 50ގެ ދެ ޕްރޮޖެކްޓަކުން ރައީސް ޔާމީންގެ އެކައުންޓަށް ފައިސާ ޖަމާވި މައްސަލައަކާއި ސީ ލައިފް ކުންފުނިން އެމަނިކުފާނުގެ އެކައުންޓަށް ޖަމާކުރި ފައިސާއެއްގެ މައްސަލައެއް ކަމަށެވެ.\nއެ ނޫހުގައި ބުނެފައި ވަނީ، މިނިވަން 50ގެ ޕްރޮޖެކްޓުތަކުގެ ތެރެއިން ރައީސް ޔާމީންގެ އެކައުންޓަށް ފައިސާ ޖަމާކޮށްފައިވަނީ ސައުންޑް އެންޑް ލައިޓިން މަސައްކަތްކޮށްފައިވާ ކުންފުނިން ކަމަށެވެ.\nމިނިވަން 50ގެ ސައުންޑް އެންޑް ލައިޓިން މަސައްކަތް ކޮށްފައިވަނީ ރާއްޖެއިން ބޭރުގެ ކުންފުންޏަކާ ހަވާލު ކޮށްގެންނެވެ\nއެ ނޫހުގައި ބުނެފައި ވަނީ، ރައީސް ޔާމީންގެ އެކައުންޓަށް ފައިސާ ޖަމާވެފައިވަނީ އެ ބޭރު ކުންފުނިި ލިންކުވެފައިވާ ދިވެހި ކުންފުނިން ކަމަށެވެ. އަދި އެ ކުންފުނިން އެމަނިކުފާނުގެ އެކައުންޓަށް ދެ ފަހަރެއްގެ މަތިން ފައިސާ ޖަމާކޮށްފައިވާއިރު ޖަމާކޮށްފައިވަނީ ކިހާ އަދަދެއްގެ ފައިސާކަމެއް ސާފް ނުވާ ކަމަށް އެ ނޫހުގައި ވެއެވެ.\nރައީސް ޔާމީންގެ މައްޗަށް އުފުލާފައިވާ މަނީ ލޯންޑަރިންގެ ދައުވާ މިހާރު ކޯޓުގައި ދަނީ ހިނގަމުންނެވެ.\nއޮކްޓޯބަރ 4, 2019 14:53\nދީނަށް ފުރައްސާރަކުރި މައްސަލާގެ ފޯކަސް އަނބުރާލަނީބާ؟؟\nއޮކްޓޯބަރ 4, 2019 17:25\nރަނގަޅުވަާހަކައެއް ތިޔަބުނީ. މަށަވެސް ތިހެންކަމަށް ލަފާވަނީ.\nހެހެ..އަވަހެއްނުން އެމްޑީއެންގެ މައްސަލައިން މީހުންގެ ސަމާލުކަން އެހެން ދިމާލަކަަށް އަނބުރަން އުޅޭލެއް. މިހިރީ މިސަރުކާރުން ކުޅޭ ގޭމް. ޔާމީނޭ ކިޔައިގެން ދިވެހި ރައްޔިތުން ގުނބޯ ހެއްދުން.\nޔާމީނުގެ އެކައުންޓަށް ޖަމާވި އެއްވެސް ފައިސާއަކީ ޚިޔާނާތުގެ ފައިސާކަމަކަށް ދައުލަތުގެ އެއްވެސް އިދާރާއަކުން އަދި ނުނިންމަވާ.\nއޮކްޓޯބަރ 4, 2019 14:58\nކޮން މިނިސްޓްރީއަކުންބާ ޕޮލިހަށް ތިކަން ހުށަހެޅީ؟\nއޮކްޓޯބަރ 4, 2019 14:59\nދިވެހިން އެންމެ އްޔހިތްވާކަހަލަ ވާހަކަތައް. ފައިސާ، ފައިސާ.، ދީނާއި، ނަބިއްޔާއާއި ﷲ ތަޢާލާއާ މިހުންނަނީ ދިވެހިން ބީރުކަންފަތްދޭ ވާހަކތައް. ކަންދައްކަން ނަމާދު ކުރާތީ މައަޖައިބުވަނީ.\nއޮކްޓޯބަރ 4, 2019 15:00\nޑިމޮކްރަސީ ނެޓްވޯކްގެ ނުބައި ރިޕޯޓް ހަނދާންނައްތުވާލަން ދިވެހިން އެންމެ ލޯބިވާ ފައިސާގެ ވާހަކަ ފެށީ. މަކަރުވެރި ހީލަތްތެރި ނުބައިބައެއް. ﷲ އިރާދަ ކުރެއްވިޔާ ނިކަމެތި ގޮތަކަށް މިވެރިކަން ނިމިދާނެ.\nއޮކްޓޯބަރ 4, 2019 15:02\nﷲ އާ ނަބިއްޔާާއަށް ލޯތްބެއް ހުރި މީހެއްވިއްޔާ ކުރަންވި ކަމަކީ، ކޮންމެ ނަމާދެއްގެ ފަހުގައި ދުޢާކުރަންވީ. މިސަރުކާރުގެ ވެރިންނަށް ތެދުމަގުދެއްކެވުން އެދި، ނުވަތަ އެބައިމީހުން ހަލާކު ކުރައްވާ ދުނިޔޭގައި ފަނިފަކްސާފަދަ ނިކަމެތި ބަޔަކަށްވުމަށްއެދި. އަދި އިސްލާމްދީނަށް ނަސްރަށްއެދި.\nއޮކްޓޯބަރ 4, 2019 15:08\nމިސަރުކާރުން ސަލާމް ޖަހާއިރުވެސް ނުލިބޭ އެއްޗަކީ ފައިސާ. އެހެންވީމަ ކުރީގެ 50 އަހަރު ތަހްގީޤުކޮށް އެއްވެސް މީހަކު ރުފިޔާއެއްވެސް ނަގައިފަ ހުރިތޯ ބަލައި އެހޯދައިގެން ނޫނީ މިސަރުކާރު ނުހިންގޭނެ. ދެން އޮތް އޮޕްޝަނަކީ އިންޑިޔާއިން ދަރަނި ނެގުން.5އަހަރު ފަހުން ދިވެހިރާއްޖެ އިންޑިޔާއަށް ދޭންޖެހޭނެކަން އެނގޭތީ އެދަރަންޏަށްވެސް ބަރޯސާވެވޭކަށްނެތް.\nއޮކްޓޯބަރ 4, 2019 15:09\nމީހަކު ހީހީ ހަލާކުވެދާނެ. ކަލޭމެން ބަލާބަލަ ކޮން އިރަކުންތޯ ދުނިޔެއިން ބޭރަށް ދިވެހިން ކިޔަވަން ފޮނުވާނީ؟\nއޮކްޓޯބަރ 4, 2019 15:10\nރައީސް މީހާ އެކްޝަން ޕްލޭން ހަދައިނިމުނީމަ އޭނަގެ މަސައްކަތް ނިމުނީކަމަށް އިއުލާނު ކޮށްފި. ދެން ދިވެހިން ކީއްކުރަން ހޮވި ވެރިއެއްތަ މިއީ؟ ބޭރުކުރަމާ ބަހީ. ދިވެހިން ހާދަ ފިނޑިވެފަ މިތިބެނީ. ސަރުކާރު ބަދަލު ކުރަން ނުކުންނަން ވެއްޖެ.\nއޮކްޓޯބަރ 4, 2019 15:12\nދިވެހިރައްޔިތުންނަށް ފައިދާވާކަހަލަ އެއްވެސް ކަމެއް އަދި މިސަރުކާރަކުން ނުކުރޭ. ރައީސް ޔާމީންދެކެ ގަންނަ ބިރުން ރައީސް ޔާމީން ފަހާ ދުވަނީ.. ދިވެހިން ބޭނުމެއް ނުވޭ މިޒާތުގެ ނާގަބިލް ސަރުކާރެއް. ހުރިހާ ރަށެއްގެ ރައްޔިތުން އެއްދުވަހު މާލެ އަރައި މިވެރިކަން ނިމުމަކަށް ގެންނަންވެއްޖެ.\nއޮކްޓޯބަރ 4, 2019 15:13\nމިސަރުކާރަކީ ކޮރު ސަރުކާރެއް. މިސަރުކާރު ބަދަލު ކުރަން ނުކުންނަންވީ. ނުވަތަ މިމީހުން ޒިންމާދާރުވެ، އިސްލާމްދިނުގެ ދިފާއުގައި މަސައްކަތްކޮށް އިސްލާމްދީނަށް ފުރައްސާރަކުރާ މީހުން ހިފާ ހައްޔަރުކޮށް ބޮޑެތި އަދަބުތައް ދޭންވީ..\nޑިސެމްބަރު ބަންދާ ދިމާކޮށް ހުރިހާ ރައްޔިތުން ނުކުމެ މިސަރުކާރު ވައްޓާލަންވީ.\nއޮކްޓޯބަރ 4, 2019 16:25\nމިހާރު ޔަގީން ކޯޓުގަ ހިގަމުންދާ މައްސަލައިގަ ރޔާމީނަށް މިމީހުންކުރާ ތުހުމަތުން އެމަނިކުފާނު ބަރީއަވާކަން.. އަނެއްކާ އަނެ ޑްރާމާ.. އިބުރާހިމު ކަލޭ އިސްތިއުފާދީ ރައްކާވޭ.. ކިހާބޮޑު ކަމެމީ.. ވެރިކަންކުރަންނޭގި މުޅި ދައުލަތާ ރައްޔިތުން ވިއްކައި ދަރަނިކޮއްފަވެސް ގައުމު ނުހިންގުނީމަ އެއީ ރޔާމީންގެ ކުށެނޫން.. ކަލޭ ޅިޔަނު ނަޝީދާ ދެމީހުން ރިޝްވަތު ނުކައިކަމަށް ﷲގަންދީ ހުވާކުރަން ކެރޭނެބާ.. ތިއީ ވެރިކަންކުރަން އައިބައެނޫން ތިއީ މިގައުމުގެ އަދުއްވުންގެ އެޖެންޑާ ފުރިހަމަކުރަން މިތަނަށް ފާކުރުވި ފުޅަތަކެއް.. އިންޑިޔާގެ އާމީ ޗީފް މިތަނަށް އައްސަކުރި ކުރިކަންތަ ފޮރުވަނީ ހެދި ޑީލްތަ ފޮރުވަނީ.. ރެންޗް ފޮއްޓަކަށް ވިކިގެން މިގައުމުގެ ރައްޔިތުންގެތެރެއިން ތިބޭނީ ރީދޫފެން ބޮއިގެންތިބި ދެބަންދިހާރުން... އިސްތިއުފާދީ....\nއޮކްޓޯބަރ 4, 2019 16:44\nޑައިވާޓް ކޮށްލަން. އަހަރެމެނަށް ހެޔޮ ކިތަންމެ ފައިސާއެއް ވަދެފަ ހުއްޓަށް. މިގަެުމަށް ކަމެއް ކޮށްދިން އަދި މިގައުމުގެ ހަޒާނާ4ގުނަ އިތުރުކޮށްދިން ވެރިޔަކީ ރައީސް ޔާމީން\nކުރެވިފައިހުރި ވައްކަންތައްގިނަކަމުން މިކަލޭގެ ހުންނަނީ އަބަދު މަޅިއެއްގަ..\nގެވެސް އެހެރަ މައްޗަށް އަރުވާލަނީ ބުރިޖު ބަލަންފަހިވާގޮތަށް.. މިކަލޭގެ އެބަޖެހޭ އަވަސްގޮތެއްގައި ޖަލަށްލާން .\nއޮކްޓޯބަރ 4, 2019 20:11\nއެމްއެމްޕީއާރުސީ އިން ޔާމީންގެ މައްޗަށް މަނީލޯންޑްރިންގ ދަޢުވާއުފުލައި އެ ޝަރީޢަތް ލައިވްކޮށް ހިތުން ޔާމީން ދުވަސްދުއްވާލަންއުޅެ އެކަމުގައި ޔާމީން ސަލާމަތްވާނެކަން އެނގި އަތަށް ގޮވީމަ، ދެން އެހެން ގޮތެއްއޮތްތޯ މިބަލަނީ. އަދި މިމައްސަލަ މިބަލަނީ ރާއްޖެ އެމްވީ ކިޔާ އެމްޑީޕީ އެކްޓިވިސްޓުން ހިންގާ ނޫހެއްގައި ލިޔުނު ޚަބަރަކަށް ބަލާފައި.\nއިސްލާމިކް މިނިސްޓްރީއިން ރަސްމީކޮށް ފުލުހުންނަށް ހުށަހަޅާފައިވާ އިސްލާމްދީނަށް ފުރައްސާރަކުރާ އެމްޑީއެން މައްސަލަ ނުބަލަން ފުލުހުން ބުނަނީ ސިޓީ ނުލިބެޔޭ. މީޑިޔާ ތަކުގައިވެސް އެމްޑީއެން މައްސަލަ ބެލުމަށް އެތަށް ބަޔަކު ގޮވަމުންދާއިރު ފުލުހުންނަށް އަދި ސަރުކާރުގެ އެހެން އިދާރާތަކަށްވެސް އަޑެއްނީވޭ.\nއެހެންނުވާނީ ދީނަށް ފުރައްސާރަ ކުރުމުގައި އިސްކޮށްތިބީ މިސަރުކާރުގެ ބޮޑުން.


މަޖިލީހުގެ އައު ދައުރުގެ އަމާޒު: 48 ބިލެއްގެ މަސައްކަތް ނިންމުން! - MV Times\nމަޖިލީހުގެ އައު ދައުރުގެ އަމާޒު: 48 ބިލެއްގެ މަސައްކަތް ނިންމުން!\n0 October 3rd, 2019 - 3:09 PM\nރައްޔިތުންގެ މަޖިލީހުގެ މިއަދު ފެށި އައު ދައުރުގެ އެންމެ ބޮޑު އަމާޒަކީ ޖުމުލަ 48 ބިލެއްގެ މަސައްކަތް ނިންމުންކަމަށް ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު ވިދާޅުވެއްޖެއެވެ.\nއައު ދައުރުގެ ޖަލްސާތައް މިއަދު ވަނީ ފަށާފައެވެ. މިއަދުގެ ޖަލްސާގައި މަޖިލީހުގެ ރައީސް ރައީސް ނަޝީދުވަނީ މިދައުރުގައިވެސް ގިނަ މަސައްކަތްތަކެއް ކުރުމަށް ނިންމަވާފައިވާކަން ހާމަކުރައްވާފައެވެ.\nއޭގެތެރޭގައި ސަރުކާރުގެ ފަރާތުން މަޖިލީހަށް ހުށަހަޅުއްވާ ބިލްތަކާއި ސިޔާސީ ޕާޓީތަކުން ހުށަހަޅާ ބިލްތަކާއިއެކު ޖުމްލަ 48 ބިލެއްގެ މަސައްކަތްކުރުމަށް ނިންމަވާފައިވާކަން އެމަނިކުފާނު ހާމަކުރެއްވިއެވެ. އަދި މިދައުރުގެ ތެރޭގައި މަޖިލީހުން ކުރަންޖެހޭ އެންމެ މުހިންމު މަސައްކަތަކީ 2020ވަނަ އަހަރަށް ލަފާކުރާ ދައުލަތުގެ ބަޖެޓްގެ މަސައްކަތް ކަމަށް ރައީސް ނަޝީދު ވިދާޅުވިއެވެ.\nމިއަދުރުގައި މަޖިލީހުން މަސައްކަތް ކުރަން ނިންމާފައިވާ މުހިންމު ބިލްތަކުގެ ތެރޭގައި ފުލުހުންގެ ގާނޫނަށް އިސްލާހު ގެނައުމުގެ ބިލާއި އިންކަމް ޓެކްސް ނެގުމުގެ ބިލާއި އިންތިގާލީ އިންސާފުގެ ބިލާއި ކޯޓުތަކުގެ ގާނޫނަށް އިސްލާހު ގެނައުމުގެ ބިލް ހިމެނެއެވެ. އަދި ފަނޑިޔާރުންގެ ގާނޫނަށް އިސްލާހު ގެނައުމުގެ ބިލާއި ލާމަރުކަޒީ ގާނޫނަށް އިސްލާހު ގެނައުމުގެ ބިލާއި ފެނާއި ކަރަންޓާއި ނަރުދަމާއާ ގުޅޭ ބިލްގެ މަސައްކަތްވެސް ހިމެނެއެވެ.\nމީގެއިތުރުން ސިވިލް ޕްރޮސިޖަ ކޯޑާ ގުޅޭ ބިލާއި ކްލައިމެޓް ރެސިލިއަންސް އާ ގުޅޭ ބިލާއި ރުއް ގަހާ ގުޅޭ ބިލާއި ބޯހިޔާވަހިކަމުގެ ގާނޫނަށް އިސްލާހު ގެނައުމުގެ ބިލާއި ތަޢުލީމީ ދާއިރާއާ ގުޅޭ ބިލާއި އާއިލާ އާއި ވަރި ކައިވެންޏާ ގުޅޭ ބިލާއި ވަޒީފާއެއް ހޯދާ މީހުންނަށް އިނާޔަތެއް ދިނުމާ ގުޅޭ ބިލާއި އެންމެ ކުޑަ އުޖޫރަ ކަނޑައެޅުމާ ބެހޭ ބިލާއި ދަތުރުފަތުރުގެ ނިޒާމާ ގުޅޭ ބިލުވެސް ފާހަގަކުރެވެނީ މިދައުރުގައި މަޖިލީހުން ކުރަން ނިންމާފައިވާ މުހިންމު މަސައްކަތްތަކުގެ ތެރޭގައެވެ.